Vaahaka: Ebbasvun | Mihaaru\n10 ފެބުރުއަރީ 2019 - 08:47 26 comments\nގަޑިން ރޭގަނޑު ނުވައެއް ޖަހައި ނުވަ މިނެޓު ހިނގައިފިއެވެ. އެކުވެރިން ދެ ފަހަރު ގުޅައިފިއެވެ. ޓީޝާޓު ލަމުންލަމުން އަހަރެން ކޮޓަރިން ނުކުތީމެވެ. އައިސްއަލަމާރި ހުޅުވައިލައިފައި ފެންފުޅި ނަގައި ތުންޖެހީމެވެ. ހުޅުވައިފައި ހުރި ޓީވީން ފެންނަނީ ޕާޓީއެއްގެ ޖަލްސާއެކެވެ. ކަރުން ހަން ދާ ވަރަށް މީހަކު ވާހަކަދައްކާ ތަނެވެ. އަހަރެން ޓީވީ ނިއްވައިލީމެވެ.\n"ބަހައްޓަބަލަ ބަހައްޓަބަލަ!" ބައްޕަ ކޮޓަރިން ނުކުމެ، ދުވެފައި އައިސް ޓީވީ ހުޅުވިއެވެ.\nގިނަ ވަގުތު އަހަރެން ގެއިން ބޭރުގައި އުޅެނީ ސަބަބެއް އޮތީމައެވެ. ގޭގައި ދެން އުޅޭ ދެ ބޭބެއާއި ބައްޕައަކީ އެއް ޓީމެވެ. މަންމައާއި ދެ ފިރިހެން ކޮއްކޮއަކީ އަނެއް ޓީމެވެ. ގޭގެ މުޅި މާހައުލު ސިޔާސީވެ ނިމިއްޖެއެވެ. ގިޓާކޭސް ނަގައި ކޮނޑުގައި އަޅުވައިލައިގެން އަހަރެން ނުކުތީމެވެ.\n"މިރޭ ވެސް ދަނީ؟" ބައްޕަ ސުވާލުކުރިއެވެ. "ހަތަރުދަމު ތިހެން ބޭރުގަ ނޫޅެ އިންސާނުން އުޅޭ ގޮތަށް އުޅެން ދަސްކޮށްބަލަ ދަރިފުޅާ!"\nއަހަރެން ހިތަށްއެރިއެވެ. އިންސާނުން އުޅޭ ގޮތަށް ގޭގައި އުޅެނީ ކާކު ހެއްޔެވެ؟ އިންސާނުން އުޅޭ ގޮތް އެނގެނީ ކާކަށް ހެއްޔެވެ؟ ދެން ވީ ބައްޕަޔާ ޒުވާބުކުރާށެވެ. ކީއްކުރަން ހެއްޔެވެ؟ ގޭގެ އެހެން މީހުންގެ ނަޒަރުގައި އަހަންނަކީ ބޭކާރު މީހެކެވެ. އުމުރުން ފަންސަވީސް އަހަރުވީއިރު ވެސް ދިރިއުޅުމެއް ނުލިބުނެވެ.\nއަހަރެން ގެއިން ނުކުތްއިރު ހަމްޒާގެ ރަތްކުލައިގެ ނިސަން ޖޫކް ކާރު ގެއާ އަރާ ހަމަވަނީއެވެ. ތަނަވަސް، ބޮޑު ކާރެކެވެ. ފަހަތަށް ގިޓާ ލުމަށް ފަހު ކާރުތެރެއަށް އަހަރެން ދެމިގަތީމެވެ. ދުއްވަން އިނީ ހަމްޒާއެވެ. ކުރީ ސީޓުގައި ދެން އިނީ ލީނާއެވެ. ހަމްޒާގެ އަންހެނުންނެވެ. ފަހަތުގައި އިނީ އިރުފާނާއި ނުދަންނަ ފިރިހެނެކެވެ. އެކަކު ވެސް އެ މީހާ އަހަންނަށް ތައާރަފެއް ނުކޮށްދެއެވެ. ނުދަންނަ މީހާ ފިޔަވައި ދެންތިބި އެންމެންނަކީ އަހަރުމެންގެ މިޔުޒިކު ގުރޫޕުގެ މެންބަރުންނެވެ.\nހިތްގައިމު ދުވެއްޔެއްގައި ދުއްވައިފައި ގޮސް ހުޅުމާލޭގެ "ކޮފީ އެންޑް ޗެޓު" ކޮފީޝޮޕްގެ ދޮރުމައްޗަށް ކާރު މަޑުކޮށްލިއިރު މުޅި ހިސާބުގަނޑު އޮތީ ކުލަ ބޮކިތަކުން ދިއްލައިއަޅައިފައެވެ. މޫދާ ވަރަށް ކައިރީގައިހުރި އެ ކޮފީޝޮޕަކީ އަހަރުމެންގެ އެކުވެރި އައިމަންގެ ތަނެކެވެ. އެރެޔަކީ އެ ތަން ހުޅުވާ ރެއެވެ.\nރީތި ލަވަތަކެއް އަހަރުމެން ކުޅުނީމެވެ. ވަރަށް ހޫނު ތަރުހީބެއް ލިބުނެވެ. ޝޯ ނިންމައިފައި، ކޮފީގެ އެކި ރަހަތައް އަހަރުމެން ތަޖުރިބާކުރީމެވެ. އައިމަން ރަހަދައްކަން އެންމެ ބޭނުންވީ ބައޯހެޒަޑް ކޮފީއެވެ.\n"މީ މަ ބުނި ކޮފީ،" ފަޚުރުވެރި ރާގެއްގައި އައިމަން ބުންޏެވެ. "މީގެ ބާރަ އައުންސުގަ ނުވަ ސަތޭކަ އަށާވީސް މިލިގުރާމު ކެފެއިން ހުންނާނެ. އަހަންނަށް ފެނުނު އެންމެ ސްޓްރޯންގް ކޮފީއަކީ މީ. ކާކު ރަހަބަލައިލަން ބޭނުމީ؟"\nއަހަރުމެން އެންމެން އަތްމައްޗަށް ނެގީމެވެ. އެކަމަކު، ކަންދިމާކުރި ގޮތުން އެންމެ ތަށްޓެއް ހެދުނުތަނާ ކޮފީމެޝިނު މައްސަލަޖެހުނެވެ. އެ ހިސާބުން އެ ކޮފީތަށި ރަނަށް ބަދަލުވިއެވެ. ދެން ޖެހުނީ ގުރުއަތުލާށެވެ. ކާމިޔާބުކުރީ އަހަންނެވެ. ކޮފީތަށި ހިފައިގެން އަހަރެން ދިޔައީ މޫދުކައިރިއަށެވެ. ހަމަޖެހިލައިގެން އިނދެ ތަށިން އެތިފޮދެއް ބޯލީމެވެ. އަހަރެން ހީކުރި ލޯކުރިމަތީގައި އަލިކޮޅުތަކެއް އެނބުރިގަތްކަމަށެވެ. މުޅި ހަށިގަނޑު ލުއިވެގެންދިޔައެވެ. އަހަންނަކީ އާންމުކޮށް ކޮފީބޯ މީހެކެވެ. އެކަމަކު އެހާ ވަރުގަދަ ކޮފީއެއް ދުވަހަކު ވެސް ނުބޮމެވެ.\nމާލެއަންނަން އަހަރުމެން ދަތުރު ފެށިއިރު ދަންވަރު އެކެއްޖަހަނީއެވެ. އުޑުމަތި ސާފު، ހަނދުވަރު ރީތި ރެއެކެވެ. ޝޯގައި ކުޅުނު ލަވަތަކާއި، ލިބުނު ހޫނު ތަރުހީބުގެ ވާހަކަ އޮލަވަމުންދިޔައިރު އަހަރެން އިނީ އެހެން ދުނިޔެއެއްގައެވެ. ހިތަށްއެރިއެވެ. އަހަރެން މި އުޅެނީ ކޮންކަހަލަ ދިރިއުޅުމެއް ހެއްޔެވެ؟ ލޯބިވެރިއެއް ނެތެވެ. ދިރިއުޅުމުގެ ހަރުދަނާ މިސްރާބެއް ނެތެވެ. އަންހެންކުދީންގެ ލޯބީގެ ސިގުނަލުތައް އަހަންނަށް ނުލިބެނީކީ ނޫނެވެ. އަހަރެންގެ ޖަވާބެއްގެ އިންތިޒާރުގައި އެތައް ކުދީންނެއް އެބަތިއްބެވެ. މައްސަލައަކީ، އެކަކަށް ވެސް އަހަރެންގެ އެއްބަސްވުން ގަބޫލުނުކުރެވުމެވެ. ކައިވެނިކުރަން އަހަރެން ތައްޔާރެވެ. ދަރިއެއްގެ ޒިންމާ އަހަންނަކަށް ނުނެގޭނެއެވެ. އެ ނުކުތާ ގަބޫލުކުރެވޭ އަންހެނަކާ ދިމައެއްނުވިއެވެ. ކުއްލިއަކަށް ކާރުގެ ފުރޮޅު ފަޅައިގެންދިޔައެވެ. ކާރު ދުއްވައިފައި ދިޔައީ އާދައިގެ އިސްޕީޑެއްގައެވެ. އެހެންކަމުން އެއްވެސް ނުރައްކަލެއް ކުރިމަތިނުވެ މަގުގެ އަރިމަތީގައި ކާރު މަޑުކޮށްލިއެވެ.\nބުރިޖަށް ނާރަނީސް ފުރޮޅު ފަޅައިގެންދިޔައީތީ އަހަރެން ވަރަށް އުފާވިއެވެ. އާ ފުރޮޅެއް ނެތެވެ. ކައިރީގައި ގަރާޖެއް ނެތެވެ. ދަންވަރު ވަގުތުކަމުން ހެދޭނެ އިތުރު ގޮތެއް ވެސް ނެތެވެ. ހަމްޒާއާއި ލީނާ ބޭނުންވީ ކާރުގައި މަޑުކުރާށެވެ. އިރުފާން ހިނގައިގަތީ ހުޅުމާލެއާ ދިމާއަށެވެ. ނުދަންނަ މީހާ ދެ ފިކުރެއްގައި ހުރީއެވެ. ގިޓާ ހިފައިގެން އަހަރެން ދަތުރު ފެށީ ބުރިޖާ ދިމާއަށެވެ. އަވަހަށް ގެއަށްދިޔުމުގެ ބަދަލުގައި އިރުއަރަންދެން ބުރިޖުމަތީގައި އިނަސް އަހަރެންގެ ބޮލަށް މާ ފަސޭހައެވެ. ރީތި ހަނދުވަރާއި، ކަނޑުން އަރައިގެންއަންނަ ނަލަ ރޯޅިޔަކީ އަހަރެންގެ ހިތަށް ލިބޭނެ ފަރުވާއެކެވެ. ބުރިޖުގެ މެދަކާ ހަމައަށް ދެވުމުން އަހަރެން މަޑުކޮށްލީމެވެ. ގިޓާ ނަގައިފައި ކޮނޑުގައި އަޅުވައިލީމެވެ. އަޑުއަހާނެ މީހަކު ނެތެވެ. އެކަމަކު އަހަރެން ގިޓާކުޅެން ފެށީމެވެ. ބައެއް ފަހަރު އަހަރެން ކަނޑާ ދިމާއަށް އެނބުރެމެވެ. އަނެއްބައި ފަހަރު ބުރިޖާ ދިމާއަށް ވެސް ހުންނަމެވެ. މުޅި ބުރިޖު އޮތީ ފަޅުވެފައެވެ. ކުއްލިއަކަށް ބުރިޖުގެ ކޮޅުން އަލިކޮޅެއް ފެނުނެވެ. ހުޅުމާލެއާވީ ފަރާތުންނެވެ. ނިކަން ބާރަށް ކައިރިވަމުން އައިސް ކާކުކަން އެނގޭ ވަރު ވިއިރު އެއީ ކުޑަ ސައިކަލެކެވެ. ދުއްވަންއިނީ އަންހެންކުއްޖެކެވެ. މާ ބޮޑަކަށް ސިފައެއް ވަތްކެއް ނުވެއެވެ. އިސްކޮޅުން ދިގުވެފައި އޭނަގެ ދިގު އިސްތަށިގަނޑު ފަންވެފައި ކުލަ އައްޔެވެ. ވައިކަފައިފައި އަހަރެން ހުރަސްކޮށް ދިޔައެވެ. ދިޔަ ވަރަށް ވުރެ އަވަހަށް އަނބުރައިލައިފައި އައެވެ.\n"ފައްޔާޒު؟" އޭނަ އެހިއެވެ.\nގިޓާކުޅެމުން އަހަރެން ބޯޖަހައިލީމެވެ. އަހަރެން ހީކުރީ މިޔުޒިކު ގުރޫޕުގެ ކޮންމެވެސް މީހަކު ފޮނުވި ކުއްޖެއްކަމަށެވެ. އެ އަންހެންކުއްޖާއަކީ އަހަރެން ދުށް އެންމެ ރީތި އަންހެންކުއްޖާއެވެ. އެންމެ އަޅައިގަތީ އޭނަގެ ދެލޮލެވެ. ސާފު ކަޅިރަވައެވެ. ދިގު އެސްފިޔަތަކެވެ.\n"ކިހިނެއް އަހަރެންގެ ނަން އެނގުނީ؟" އަހަރެން އެހީމެވެ.\n"ޖުބްރާން ބުނީ،" އޭނަ ޖަވާބުދިނެވެ. "ފައްޔާޒަކަށް އޭނައެއް ނޭނގޭނެ."\nއަހަރެން ހީކުރީ ޖުބްރާނަކީ ކާރުގައި އިން އަހަރެން ނުދަންނަ މީހާ ކަމަށެވެ.\n"އަރާ،" އޭނަ އެދުނެވެ. "މާލެއަށް މިދަނީ."\nއެ ސައިކަލުގެ ފަހަތަށް އަރަން ބޭނުން ނުވާނީ ކާކު ހެއްޔެވެ؟ އެކަމަކު އަވަހަށް ގެއަށް ދާކަށް އަހަރެން ބޭނުމެއް ނޫނެވެ. އެހެންވެ ޖަވާބެއް ނުދެވިފައި ހުރީއެވެ.\n"އަންހެނެއްގެ ސައިކަލު ފަހަތަށް އަރަން ލަދުގަންނަނީތަ؟" ސަމާސާ ރާގެއްގައި އޭނަ ބުންޏެވެ.\nއެހާ ހިސާބުން ސައިކަލަށް އަރަން އަހަންނަށް މަޖުބޫރުވިއެވެ. ސައިކަލަށް އެރުމާއެކު މާލެއާ ދިމާއަށް އޭނަ މިސްރާބުޖެހިއެވެ. އޭނަގެ އިސްތަށިގަނޑު ގިނަ ވަގުތު އޮންނަނީ އަހަރެންގެ މޫނުމަތީގައެވެ. ކަނީރުމަލުގެ މީރުވަސް މެދުނުކެނޑި ދުވިއެވެ. އަހަރެން އިނީ ވީހާ ވެސް ފަހަތަށްޖެހިގެންނެވެ. އެކަމަކު އޭނަ ފަހަތަށް ޖެހުމުންޖެހުމުން އައިސް އަހަރެންގެ އުނގުތެރެއަށް ވަނެވެ. އެއީ ހިތްގައިމު ދަތުރެކެވެ. އޭނަގެ މޫނު ބަލައިލަން ހިތްއެދެން ފެށުމުން ލޯގަނޑަށް ބަލައިލީމެވެ. މޫނެއް ނުފެނުނެވެ. އޭނައެއް ވެސް ނުފެނުނެވެ. އެކި ގޮތްގޮތަށް އަރިވެގެން ވެސް ލޯގަނޑަކުން އެ އަންހެންކުއްޖާއެއް ނުފެނުނެވެ. އަހަރެން ހީކުރީ ކޮފީގެ އަސަރުކަމަށެވެ.\n"ބިރުގަތީ؟" އޭނަ ބުނި އަޑުއިވުނެވެ. "ލޯގަނޑަކުން އަހަންނެއް ނުފެންނާނެ."\nއަހަރެން ނުތަނަވަސްވިކަން ގައިމެވެ. އެކަމަކު ބިރުގަންނަންޖެހޭ ސަބަބެއް އަހަންނަކަށް ނުވިސްނުނެވެ. އަހަރުމެން އިންސާނުންނަކީ، އަހަރުމެންނާ އެކުގައި އެހެން ބަޔަކު އުޅޭކަމަށް ގަބޫލުކުރާ މީހުންނެވެ.\n"އަހަންނާ އިންނަންވީނު. ދަރިން ބަލާކަށް ނުޖައްސާނަމޭ!" އޭނަ ބުންޏެވެ. "އެކަމަކު އެއްވެސް މީހެއް ގާތުގަ މި ވާހަކަ ބުނެގެން ނުވާނެ. އަހަރެން ދުރުކުރަން މަސައްކަތް ކޮށްގެންނުވާނެ. ފައްޔާޒު އެހެން މީހަކާ އިނދެގެން ނުވާނެ. ގަބޫލުތަ؟"\nއަހަރެން އެއްބަސްވީމެވެ. ސައިކަލު ހުއްޓީ މާލެއިން ބުރިޖު ފެށޭ ހިސާބަށެވެ.\n"މިއަށް ވުރެ ކުރިޔަކަށް އަހަންނެއް ނުދާނަން،" އޯގާތެރިކަމާ އެކުގައި އޭނަ ބުންޏެވެ. "އަހަންނާ ބައްދަލުކުރަން ބޭނުމިއްޔާ އަންނަންޖެހޭނީ މި ތަނަށް."\nހަތަރުކަޅި ހަމަކޮށްފައި އޭނަގެ މޫނަށް އަހަރެން ބަލައިލީމެވެ. އެއީ އިންސާނެއް ނޫނޭ ބުނާނެ އެއްވެސް ސިފައެއް އަހަންނަކަށް ނުފެނުނެވެ. އިރުކޮޅަކު ބަލަންހުރެފައި އަހަރެން ހިނގައިގަތީމެވެ. ކުރިޔަށް ދެ ފިޔަވަޅު އަޅައިފައި ފަސްއެނބުރި ބަލައިލީމެވެ. ފެންނަންއޮތީ ފަޅު ބުރިޖެވެ. އެއިން ހިސާބަކު ވެސް މީހެއްގެ ހިލަމެއް ނެތެވެ. އަހަރެންގެ ގައިން ހީބިހިނެގިކަން އިހުސާސްކުރެވުނެވެ. އެ ކަހަލަ ހާލަތެއް އަހަންނަށް މެދުވެރިވެދާނެކަމަކަށް ދުވަހަކު ވެސް ހިއެއްނުކުރަމެވެ.\nއަހަރުމެން ބައްދަލުވަނީ ސިނަމާލެ ބުރިޖުންނެވެ. އޭނަގެ ނަމަކީ ޢުރާޤާއެވެ. މާނައަކީ ބޯ ވާރެއެވެ. މާނަޔާ އޭނަޔާ ވަރަށް ގުޅެއެވެ. ކުއްލިއަކަށް އައިސްފައި އިސާހިތަކު ހިނގައިދާނެއެވެ. ހުޅުމާލޭގައި މީހުން އާބާދުވެފައިވާ ހިސާބަށް ޢުރާޤާ އާދެއެވެ. އެއަށް ފަހު ގެއްލެއެވެ. އޭނަ ދިރިއުޅެނީ އިންސާނުން ދިރިނޫޅޭ ހިސާބުގައެވެ. އިރުއޮއްސުމަށް ފަހު ކޮންމެ ވަގުތަކު އަހަރެން ދިޔަޔަސް އޭނަޔާ ބައްދަލުވެއެވެ. އަހަރެން ބޭނުންއިރަކު އަހަންނާ އެކުގައި އޭނަ އުޅެއެވެ. އަހަރެން ގިނައިން ބުރިޖުގައި އުޅެނީ ފައިމަގުގައެވެ. ކިތަންމެ ބަޔަކަށް އަހަރެން ފެނެއެވެ. އަހަންނަކީ މޮޔައެކޭ ހީކުރާ މީހުން މަދެއް ނޫނެވެ. އެކަމަކު އަހަރެން ދެކެނީ އަހަންނަކީ އެންމެ ބުއްދިވެރިމީހާ ކަމުގައެވެ. އަންބެއްގެ ޒިންމާއެއް ނެތެވެ. އަންބަކަށް ޚަރަދެއް ނުކުރަމެވެ. ދަރިންގެ ޒިންމާ ވެސް އަހަރެންގެ ބޮލަކުނޭޅޭނެއެވެ. އެކަމަކު، އަންބެއްގެ ފަރާތުން ލިބެންވާ ހުރިހާ އުފަލެއް އަހަންނަށް ލިބެއެވެ.\nމީހުންގެ ނަޒަރުގައި އަހަންނަކީ ހުސްހަށިބައި މީހެކެވެ. އަހަންނާ އިންނާނެ މީހަކު ވެސް ނުވިއެވެ. އެހެންވެ އަހަރެންގެ ބުއްދި ސަކަރާތްވީއެވެ. އެންމެން ހީކުރަނީ އެ މީހުންނަށް އަހަރެން ވަރަށް ރަނގަޅަށް އެނގޭކަމަށެވެ. މީހުންނަށް ފެންނަނީ އަހަރެން އެ މީހުންނަށް ދައްކާ މޫނެވެ. ފަރުދާވެފައިވާ އަހަރެންގެ ހަގީގަތެއް އެކަކަށް ވެސް ނޭނގެއެވެ. އެ މީހަކަށް ހީވާ އެއްޗެއް އެ މީހަކު ކިޔަނީއެވެ. އެކަކު ވެސް އަހަންނަށް ހަމްދަރުދީ ނުވާށެވެ. އަހަރެންހާ އުފަލުގައި އުޅޭ މީހަކު ނެތެވެ. މީ އަހަރެން އުޅެން ބޭނުންވި ގޮތެވެ. އަހަރެން އެއްބަސްވެފައިވާ ގޮތެވެ.


Nasheed eve. thalassemia kudhinnah vaguthu kolheh nudhevunu hama ekani Raees aki thieve! | Wathan.mv ނަޝީދުއެވެ. ތެލެސީމިއާ ކުދިންނަށް ވަަގުތުކޮޅެއް ނުދެވުނު ހަމައެކަނި ރައީސަކީ ތީއީއެވެ! | Wathan.mv\nނަޝީދުއެވެ. ތެލެސީމިއާ ކުދިންނަށް ވަަގުތުކޮޅެއް ނުދެވުނު ހަމައެކަނި ރައީސަކީ ތީއީއެވެ!\nތެލެސީމިއާ ސެންޓަރާއި ތެލެސީމިއާ ކުދިންނަށް އިހުމާލުވާ ވާހަކަ ސޯޝަލް މީޑިއާގައި ފަހަކަށް އައިސް ވަނީ ވަރަށް ގަދަވެފައެވެ.\nސަރުކާރުގެ އިދާރާއެއްގެ އިހުމާލުގެ ވާހަކަ ސޯޝަލް މިޑީއާގައި ފަތުއަޑު ކިޔާފާ ގަދަވުމުން އެކަމަށް ހައްލު އަވަސްވެގެންދެއެވެ. އެކަމަށް ލިބޭ ސަމާލުކަން އަވަސްވެއެވެ. ހާއްސަކޮށް ޓްވިޓާރގައި އެވާހަކައެއް ދެކެވެން ފަށާއިރަށް ކަމާއި ބެހޭ ފަރާތްތަކުގެ ސަމާލުކަމަށް އެކަމެއް އާދެއެވެ. އެގޮތުން އެކަމަކާއި ގުޅިގެން ސިޔާސީ ބޭފުޅުން އެކަމަކަށް “ރިއެކްޓު” ކުރެއެވެ. އަދި އެކަމަށް އަވަސް ފިޔަވަޅެއް އަޅާކަން ދެއްކުމަށް އަވަސްވެގަނެއެވެ. އެގޮތުން މިފަހަރު މިހެން މިދިމާވީ ކުރީގެ ރައީސް އަދި މިހާރު ރައްޔިތުންގެ މަޖިލީހުގެ މުހައްމަދު ނަޝީދު އަށެވެ.\nތެލެސީމިއާ ސެންޓަރަށް ނަޝީދު ކުރި ޒިޔާރަތުގައި ހުރިހާ ކަމެއްވެސް ދިޔައީ ރޭވިފައިވާ ގޮތަށެވެ. ފަހަރު އެނދެއް ކައިރިއަށް ވަޑައިގެން ތެލެސީމިއާ ކުދިންގެ ކައިރިއަށް ވަޑައިގެން ވާހަކަ ދައްކަވަމުން ގެންދެވިއެވެ. އެކުދިންގެ ފަރާތުން ނަޝީދުއަށް ޝުކުރު އަދާ ކުރިއެވެ. ސަރުކާރުގެ އިސް ބޭފުޅެއް ތެލެސީމިއާ ކުދިން ކައިރިއަށް ވަޑައިގަތުމުން އުފާވާ ކަމަށް ބުނިއެވެ. އެހެނަސް މިއުފާވެރިކަމަށް ނިމުން ގެނައުވީ ހަމަ އެދުވަހު ޓްވިޓާރ ގައި އެތަނުން ބޭފުޅެއް ލިޔުއްވާފައިވާ އަސަރުގަދަ ޓްވީޓަކުންނެވެ. ނަޝީދުއާއި މެދު އޮތް ހިތްހަމަ ނުޖެހުން ފާޅުކުރައްވާ ބަންޑުން ކޮށްލި ޖަޒުބާތުން ނަޝީދު “ފަޟީހަތްވީ”އެވެ.\n“ތެލެސީމިއާ ކުދިންގެ ކަންބޮޑުވުންތަކާއި އެކުދިންނަށް ދިމާވާ ގޮންޖެހުންތައް ހިއްސާކުރަން އެޕޮއިންޓްމަންޓެއް ހަމަނުޖެހުނު ހަމައެކަނި ރައީސަކީ، ރައީސް ނަޝީދު”\nމިއީ ބޮޑު އިލްޒާމެކެވެ. އިންސާނިއްޔަތު ކަމުގެ ޗެންޕިއަން ކަމަށް ވިދާޅުވާ ނަޝީދު ތެލެސީމިއާ ކުދިންގެ ޝަކުވާ އަޑުއައްސަވަން ވަގުތު ނުދެވުނު ވާހަކަ އަކީ ގިނަ ބަޔަކު ފާހަގަ ކުރި ކަމެކެވެ. ތެލެސީމިއާ ކުއްޖެއްގެ މިޝަކުވާ އަކީ “ނަޝީދުގެ އިންސާނިއްޔަތު ކަމެއް ނެތްކަން” ބައެއް ފަރާތްތަކުން ފާހަގަ ކުރާ ކަމެކެވެ. ސިޔާސީ ސަބަބު އޮވެގެން ނޫނީ “އިންސާނިއްޔަތު ކަމުގެ ޑްރާމާ” ކުޅޭ ކަމަށް ދެކެވޭ ވާހަކަތަކަށް ލިބުނު އިތުރު ބާރެކެވެ.\nއަމިއްލަ އަށް އިސްތިއުފާ ދެއްވި ރައީސް ނަޝިދުގެ ވެރިކަމުގައި ތެލެސީމިއާ ކުދިންނަށް ވަގުތުކޮޅެއް ހުސް ނުކުރެވުނު ވާހަކަ ޒުވާނާ ތަފްސީލް ކޮށްދިނެވެ. “ތެލެސީމިއާ ކުދިންގެ ކަންބޮޑުވުންތަކާއި އެކުދިންނަށް ދިމާވާ ގޮންޖެހުންތައް ހިއްސާކުރަން އެޕޮއިންޓްމަންޓެއް ހަމަނުޖެހުނު ހަމައެކަނި ރައީސަކީ، ރައީސް ނަޝީދު. އެހެންކަމުން ތެލެސީމިއާ ކުދިންގެ ހާލު ބަލަން ރައީސް ނަޝީދު ވަޑައިގަންނަވަންވީ މިއަދު ނޫން.” ކަމަށެވެ. އަދި ތިޔަ ވަޑައިގަތީ “12 އަހަރު ފަހުން.” ކަމަށާއި “މަނިކުފާނު އަޅުގަނޑުމެންގެ ގާތަށް ވަޑައިގަންނަވަންވީ ރާއްޖޭގެ ރައީސްކަމުގައި ހުންނެވި އިރު. އަޅުގަނޑުމެން މަސައްކަތް ކުރިން ނަމަވެސް އެއިރު މަނިކުފާނަށް ވަގުތެއް ނުވި،” ކަމަށް އަސަރާއި އެކު ޒުވާނާ ޓްވީޓްގައި ބުނެފައިވެއެވެ.\nޒުވާނާގެ ޓްވީޓުން އެއްކަމެއް ފާހަގަވިއެވެ. ޓެލެސީމިއާ ސެންޓަރަށް ނަޝީދު ކުރި ޒިޔާރަތަކީ ކުޅުނު ޑްރާމާއެކެވެ. އެޒުވާނާ ފާހަގަ ކުރި ފަދައިން “މަނިކުފާނު ތެލެސީމިއާ ސެންޓަރަށް ކުރެއްވި ޒިޔާރަތުން ފެނިވަޑައިގަންނަވާނީ، ސެންޓަރުގެ ވެރިން މަނިކުފާނަށް ދައްކަވަން ބޭނުންވި އެއްޗެއް.” ކަމަށެވެ. އަދި އެޒުވާނާ ވަނީ ބުނެފައިވަނީ ވަޑައިގަތުމުގެ ކުރިން، ސެންޓަރުގެ އަސްލު ހާލަތު ވަނީ ފޮރުވާކަމަށް ތުހުމަތުކޮށްފައެވެ. އެހެންވެ އެޒުވާނާ ލަފާދީފައިވަނީ ދެން ފަހަރަކުން ކުއްލި ޒިޔާރަތެއް ކުރުމަށެވެ. އޭރުން “ބޮޑު މަަންޒަރު ފެނިވަޑައިގަންނަވާނެ،” ކަމަށެވެ.\n“ބޭނުންވާ ފޮޓޯގަނޑު” ހޯދުމަށް މިފަދަ ޒިޔާރަތްތައް ކުރި ނަމަވެސް ގިނަ ފަހަރު މިޒިޔާރަތްތަކުން ކަންކަން ހައްލުވެގެން ނުދާކަން ގިނަ ބަޔަކު ފާހަގަކުރަނީ ސަބަބުތަކެއް ހުރެގެންނެވެ. ޕީއާރު ސްޓަންޓަކަށް މިފަދަ ޒިޔާރަތްތަށް ކުރުމުގެ ނަތީޖާއަކީ އެބޭފުޅެއްގެ ޚަބަރާއި ފޮޓޯ ނޫސްތަކަށް އެރުމަށްވުރެ ބޮޑުކަމެއް ނުވެއެވެ. މަދު ފަހަރަކު މި ޒުވާނާ ފަދައިން “ހިތުގެ އަޑިން” ބުނަން ބޭނުންވާ އަސްލު ވާހަކަ ހާމަކުރެއެވެ. އެހެން ނޫނީ ސަލާން ގަލާން ކޮށްލާ ނިންމާލަނީ އެވެ. އެކަން މިޒުވާނާވެސް ވަނީ ފާހަގަ ކޮށްފައެވެ. އެޒުވާނާ ބުނީ ތެލެސީމިއާ ކުދިންގެ ޝަކުވާތަކުގެ އަޑު އެހުމުގެ ބަދަލުގައި ރައީސް ނަޝީދު ބޭނުންފުޅުވީ އެތަން ދޫކުރައްވައި އަވަހަށް ވަޑައިގެންނެވީ ކަމަށެވެ.\nޝުކުރު އަދާކުރެވޭކަށް ނެތް:\n“މަނިކުފާނު ތެލެސީމިއާ ސެންޓަރަށް ވަޑައިގަތުމުން އުފާވި، އަދި އެކަން ބަލައިވެސް ގަންނަން. އެކަމަކު އަޅުގަނޑުގެ އެހެން އެކުވެރިން މަނިކުފާނަށް ޝުކުރު އަދާކުރި ގޮތަށް، އަޅުގަނޑަށް އެކަން ކުރެވޭކަށް ނެތް.”


Natheejaa anburaa nulevunee penalty thakuge sababun: Segrt - vNews.mv\nނަތީޖާ އަނބުރާ ނުލެވުނީ ޕެނަލްޓީތަކުގެ ސަބަބުން: ސެގާޓް\nއިސްމާޢީލް ޝާހު (ކުޑަ ޝާހު) 11 September 2019, 09:12\nފީފާ ވޯލްޑް ކަޕް އަދި އޭއެފްސީ އޭޝިއަން ކަޕްގެ ކޮލިފިކޭޝަނުގެ ގްރޫޕް އޭގައި ރޭ ކުޅުނު މެޗުގައި ނަތީޖާ އަނބުރާ ނުލެވުނީ ޗައިނާއަށް ލިބުނު ޕެނަލްޓީތަކުގެ ސަބަބުން ކަމަށް ރާއްޖޭގެ ގައުމީ ފުޓްބޯޅަ ޓީމުގެ ކޯޗު ޕީޓާ ސެގާޓް ބުނެފި އެވެ.\nރޭގެ މެޗުގައި ޗައިނާއިން5ގޯލް ކާމިޔާބުކުރިއިރު، ދެ ގޯލް ޖަހާފައިވަނީ ލިބުނު ޕެނަލްޓީތަކުންނެވެ. ދެވަނަ ހާފު ފަށައިގެން ރާއްޖޭގެ ޓީމުން ވަރަށް ރަނގަޅަށް ކުޅެމުން ދަނިކޮށް 62 ވަނަ މިނެޓުގައި ރެފްރީ ވަނީ ޗައިނށާއަށް ފުރަތަމަ ޕެނަލްޓީ ދީފަ އެވެ. އޭގެ ފަހުން އަނެއްކާވެސް ރާއްޖޭގެ ކުޅުން ދަށްވެގެން ދިޔަތަން ފެނުނެވެ.\nމެޗަށްފަހު ކޯޗު ބުނީ ދެވަނަ ހާފު ފަށައިގެން ރާއްޖެ ޓީމުން ވަރަށް ރަނގަޅަށް ޕްރެސްކޮށްގެން ކުޅުނު ކަމަށާއި މެޗުގެ އޮއިވަރު ބަދަލުވެގެން ދިޔައީ ޗައިނާއަށް ދިން ޕެނަލްޓީއާ ހިސާބުން ކަމަށެވެ. އަދި މެޗުގެ ނަތީޖާ ގަބޫލުކުރަން ޖެހޭ ކަމަށާއި މިއީ ޗައިނާ އަށް ހައްގު މޮޅެއް ކަމަށްވެސް ބުންޏެވެ. ތަފާތު ބޮޑުކޮށް ބަލިވި ނަމަވެސް، ކުޅުންތެރިންގެ މަސައްކަތް ފާހަގަކުރަން ޖެހޭ ކަމަށްވެސް ކޯޗު ބުންޏެޗެ.\nކޯޗު ފާހަގަކުރިހެން ދެވަނަ ހާފު ފަށައިގެން ރާއްޖޭގެ ޓީމުން ރަނގަޅު އެޓޭކުތަކެއް ކުރިއިރު، އެންމެ ރަނގަޅު ފުރުސަތެއް ތަނަވަސްކޮށްފައިވަނީ ކެޕްޓަން އަކްރަމް އަބްދުލް ޣަނީ އެވެ. އޭނާ ފޮނުވާލި ހިލޭ ޖެހުމެއް ވަނީ ގޯލުގެ ހުރަސް ދަނޑިއަށް އަމާޒުވެފަ އެވެ. އަދި އޭގެ ފަހުން ފޯވާޑް އިބްރާހީމް މަހުދީ ހުސެއިން (ފޭދޫ އިއްބެ) އަށްވެސް ވަނީ ރަނގަޅު ފުރުސަތެއް ލިބިފަ އެވެ.


ވޭޒޯޕްރެސިން - ވިކިޕީޑިއާ\nވޭޒޯޕްރެސިން ނުވަތަ (އިނގިރޭސި ބަހުން: Vasopressin) އަކީ ސިކުނޑިގެ ތެރޭގައިވާ ހައިޕޯތަލަމަސް ގައި އިންނަ ޕަރަވެންޓްރިކިއުލާ ނިއުކްލިއަސް(Paraventricular nucleus) އަދި ސްޕްރައޮޮޕްޓިކް ނިއުކްލިއަސް(Supraoptic nucleus) ގައި ހުންނަ މެގްނޯ ސެލިއުލާ ނިއުރޯސިކްރީޓަރީ ސެލް(Magnocellular neurosecretory cell) ތަކުން އުފައްދައި ދޫކުރާ،ޕެޕްޓައިޑް ހޯރމޯން އެކެވެ. ވޭޒޯޕްރެސިން މައިގަނޑު ގޮތެއްގައި އުފެދިގެން އަންނަނީ ސްޕްރައޮޕްޓިކް ނިއުކްލިއަސްގައި ހުންނަ މިފަދަ ސެލްތަކުންނެވެ.\nމިއީ ހައިޕޯތަލަމަސް ގައި ޕްރީޕްރޯ ހޯރމޯން ޕްރިކޯސަރ އިން އުފެދިގެން އައިސް ޕޯސްޓީރިއޯ ޕިޓޫއިޓަރީ ލޯބް އަށް ވާޞިލްވާ ހޯރމޯން އެވެ. ޕޯސްޓީރިއޯ ޕިޓޫއިޓަރީ ލޯބް އިން މިހޯރމޯން ލޭގެ ތެރެއަށް ދޫކުރެއެވެ. އަދި ބައެއް ފަހަރު ސީދާ ސިކުނޑިގެ ތެރެއަށް ދޫކުރެއެވެ.\nވޭޒޯޕްރެސިން އަށް ކިޔައިއުޅޭ އެހެން ނަންނަމުގެ ތެރޭގައި އާޖިނީން ވޭޒޯޕްރެސިން(Arginine vasopressin) ، އާޖިޕްރެސިން(Argipressin) ، އަދި އެންޓި ޑައިޔުރެޓިކް ހޯރމޯން(Antidiuretic hormone/ADH) ފަދަ ނަންތައް ހިމެނެއެވެ.\nވޭޒޯޕްރެސިން ހަށިގަނޑުން ދޫކުރަނީ ހަށިގަނޑުގައި ފެނުގެ ނިސްބަތް މަދުވާ ހިނދުގައެވެ. ގުރުދާ ގައި ފެން ވަކިވަރެއްގައި ހިފަހައްޓައި ދިނުމަށް މިހޯރމޯން މެދުވެރި ކުރުވައެވެ. އެގޮތުން ކުޑަކަމުދާ ތަކެތި ތަރުކީޒުކޮށް، އަދި ކުޑަކަމުދާ ތަކެތީގެ މިންވަރު މަދުކުރުވައެވެ. މީގެ އިތުރުން ލޭހޮޅިތައް ހަނިކުރުވުން(Vasoconstriction) ކުރިމަތި ކުރުވައިގެން ލޭގެ ޕްރެޝަރު މަތިކުރުވައެވެ.


Adheeb ah kuri dhauvaa thah beyru kolli massala isthiunaafu kuranee | Mihaaru\nއަދީބުގެ މައްސަލަތައް ބޭރުކޮށްލުން ބަލައެއް ނުގަންނަން، އިސްތިއުނާފު ކުރާނަން: ޕީޖީ\nޕީޖީ ޝަމީމް މިއަދު ނޫސްވެރިންގެ ބައްދަލުވުމުގައި ވާހަކަ ދައްކަވަނީ: އަދީބަށް ކުރި ދައުވާތައް ބޭރުކޮށްލި މައްސަލަ އިސްތިއުނާފް ކުރާނެ ކަމަށް ވިދާޅުވި -- މިހާރު ފޮޓޯ/އަހުމަދު އަވްޝަން\nކުރީގެ ނައިބު ރައީސް އަހުމަދު އަދީބުގެ މައްޗަށް ކުރި ދައުވާތައް ކްރިމިނަލް ކޯޓުން ބޭރުކޮށްލުން އެއްވެސް ގޮތަކަށް ބަލައިނުގަނެވޭނެ ކަމަށާއި އެ މައްސަލަ ހައި ކޯޓުގައި އިސްތިއުނުފް ކުރައްވާނެ ކަމަށް ޕްރޮސެކިއުޓާ ޖެނެރަލް ހުސައިން ޝަމީމް މިއަދު ވިދާޅުވެއްޖެ އެވެ.\nއެކަމާ ގުޅިގެން މިއަދު ބޭއްވި ނޫސްވެރިންގެ ބައްދަލުވުމެއްގައި ޕްރޮސެކިއުޓާ ޖެނެރަލް ޝަމީމް ވިދާޅުވީ، ކްރިމިނަލް ކޯޓުގެ ނިންމުން ގާނޫނީ ގޮތުން ބަލައިނުގަނެވޭ ކަމަށާއި އެ ނިންމުން ނިންމީ ޖިިނާއީ އިޖުރާއާތުގެ ގާނޫނާ ޚިލާފަށް ކަމަށެވެ. ދައުލަތާއި އަދީބާ ދެމެދުު ހަދާފައިވާ އިއުތިރާފް އެއްބަސްވުމުން ބާތިލް ކުރަން އަދީބުގެ ފަރާތުން އެދިވަޑައިގެންފައި ނުވަނީސް އެގޮތަށް ނިންމީ ކޯޓުގެ އަމިއްލަ އިސް ނެގުމުގައި ކަމަށް ޝަމީމް ވިދާޅުވި އެވެ. އެހެންވެ، އެ ނިންމުން އިސްތިއުނާފު ކުރާނެ ކަމަށް ޕީޖީ ވިދާޅުވި އެވެ.\n"އިސްތިއުނާފް ކުރުމުގެ މަސައްކަތް ކުރިއަށް އެބަދޭ. މިއަދު ނޫނީ މާދަމާ ހެނދުނު އިސްތިއުނާފު ލިޔުންތައް އަޅުގަނޑުމެންނަށް ކޯޓަށް ހުށަހެޅޭނެ،" ޝަމީމް ވިދާޅުވި އެވެ.\nއޭނާ ވިދާޅުވިގޮތުގައި، އަދީބު ބަންދު ކުރުމުގެ އަމުރަކަށް އަލުން އެދިވަޑައިގަންނަވާނީ ހައްޔަރު ކުރަންޖެހޭ ސަބަބެއް އޮވެއްޖެ ނަމަ އެވެ. އެކަމަކު، އަދީބު ފުރުން މަނާ ކުރުމުގެ އަމުރަކަށް އެދޭނެ ކަމަށް ޕީޖީ ވިދާޅުވި އެވެ.\n"ފުރުން މަނާ ކުރުމުގެ އަމުރަކަށް އަޅުގަނޑުމެން މިހާރު އެބަ މަސައްކަތް ކުރަން. އަޅުގަނޑަށް ހީވަނީ އެކަންތައް މިހާރު ހަމަޖެހިފައިހެން އޮންނާނީ ވެސް. ދެން ހައްޔަރު ކުރަންޖެހޭ ހިިސާބަށް ދިޔައީމާ ހައްޔަރު ވެސް ކުރާނެ،" ޝަމީމް ވިދާޅުވި އެވެ.\nކުރީގެ ނައިބު ރައީސް އަދީބު: މިހާރު ވަނީ މިނިވަން ވެފައި.---ފައިލް ފޮޓޯ: މިހާރު\n"އެއްބަސްވުމުގައި ސޮއިކުރީ ބޭސް ފަރުވާގެ ކުރިން. ބޭސްފަރުވާ ނިމިގެން އައިސްފައި މަޖުބޫރު ކަމެއް ނޯންނާނެ. ބޭސްފަރުވާގެ ކަމެއް ނެތީސް، ތަކުރާރުކޮށް ބަޔާން ދީފައި އެބަހުރި އެތައް ފަހަރަކު. މި މަޖުބޫރު ކަމެއްގެ ވާހަކަ އަޅުގަނޑުމެންނާ ހިސާބަކަށް ދުވަހަކު ވެސް އައިސްފައެއް ނެތް. އަދީބު ވެސް އެ ވާހަކައެއް ދައްކާފައެއް ނެތް،" ޝަމީމް ވިދާޅުވި އެވެ.\nއޭނާ ވިދާޅުވީ އިއުތިރާފުގެ އެއްބަސްވުން ގޯސް ކަމަށް ކޯޓަށް ގަބޫލު ކުރެވުނަސް، ގާނޫނު އޮތްގޮތުން އެ މައްސަލަ ކުރިއަށް ގެންދިއުމާ މެދު ދައުލަތުން ދެކޭ ގޮތެއް ކޯޓުން ހޯދަން ޖެހޭނެ ކަމަށެވެ. އެގޮތުން އަލުން މައްސަލަ ތަހުގީގު ކުރަން ފޮނުވާނީތޯ ނުވަތަ ހެކިތަކާ އެކު މައްސަލަ ކުރިއަށް ގެންދަން ބޭނުންވޭތޯ ކޯޓުން ބަލަން ޖެހޭނެ ކަމަށާއި އެކަމަކު އެ ނިންމުން ނިންމީ އެގޮތަށް އަމަލު ނުކޮށް ކަމަށް ޕީޖީ ވިދާޅުވި އެވެ.\nއަދީބުގެ މައްސަލަތަކާ ގުޅޭ ގޮތުން ޕީޖީ ޝަމީމް މިއަދު ނޫސްވެރިންނާ ވާހަކަ ދައްކަވަނީ.---ފޮޓޯ: އަހުމަދު އަވްޝަން/މިހާރު\n"އިއުތިރާފުގެ އެއްބަސްވުން ބަލައިގަންނަން ބޭނުންފުޅު ނޫނިއްޔާ ބަލައިނުގަންނާށޭ. އެކަމަކު ގާނޫނުގައި ބުނާ ގޮތަށް ޝަރީއަތްކޮށް ދެއްވާށޭ. ޝަރީއަތް ކޮށްފައި އަޅުގަނޑުމެންނަށް ފުރުސަތު ދެއްވާށޭ. އަޅުގަނޑުމެން ހުށަހަޅަން ހުރި 700 އެތައް ޑޮކިއުމެންޓެއް ހުށަހަޅަން. އަޅުގަނޑުމެން ސާބިތުކޮށް ދޭނަމޭ. އެ ފުރުސަތު ނުލިބިގެން މި އުޅެނީ. އެ ފުރުސަތު ހޯދަން އަޅުގަނޑުމެން ހައި ކޯޓަށް މި ދަނީ،" ޝަމީމް ވިދާޅުވި އެވެ.\nއޭނާ ވިދާޅުވީ އެ ދައުވާތައް އުފުލީ ބަންދުގައި ތިބި މީހުންނަށް ދައުވާ ކުރުމާ ބެހޭގޮތުން ޖިނާއީ އިޖްރާއާތުގެ ގާނޫނުގައި ބުނާ މުއްދަތުތައް ހަމަވި ފަހުން ކަމަށް އެ ނިންމުމުގައިި އޮތަސް، އެ ދައުވާ އުފުލީ ގާނޫނުގައި ބުނާ މުއްދަތު ހަމަވުމުގެ ކުރިންނެވެ. ކޮރަޕްޝަންގެ ތުހުމަތުގައި އަދީބު ފުރަތަމަ ފަހަރަށް ހައްޔަރުކުރީ މިދިޔަ އަހަރު ކަމަށާއި އޭގެ ކުރިން ބަންދުގައި ހުންނެވީ އެހެން ބާވަތުގެ މައްސަލަތަކެއްގައި ކަމަށް ޝަމީމް ވިދާޅުވި އެވެ.\nއޭނާ ވިދާޅުވި ގޮތުގައި، ކްރިމިނަލް ކޯޓުގެ އެ ނިންމުމުގައި ދައުލަތުން ހުށަހަޅާފައި ނެތް ލިޔުންތަކަށް ވަނީ ރިއާޔަތްކޮށްފަ އެވެ. އެއީ ގާނޫނާ ޚިލާފަށް ކުރި ކަމެއް ކަމަށާއި އެހެންވެ، އެ މައްސަލަ ބެއްލެވި ގާޒީ އިސްމާއިލް ރަޝީދުގެ ސުލޫކީ މައްސަލަ ޖުޑީޝަލް ސާވިސް ކޮމިޝަން (ޖޭއެސްސީ) އަށް ހުުށަހަޅާނެ ކަމަށް އޭނާ ވިދާޅުވި އެވެ.\nއަދީބުގެ މައްޗަށް އެކި މައްސަލަތަކުގައި ކުރިން 33 އަހަރުގެ ޖަލު ހުުކުމެއް ވެސް އިއްވި އެވެ. އެކަމަކު ފަހުން މަތީ ކޯޓުތަކުން އެ ހުކުމްތައް ވަނީ ބާތިލްކޮށްފަ އެވެ.\nޕްރޮސެކިއުޓާ ޖެނެރަލް ކްރިމިނަލް ކޯޓް ކޮރަޕްޝަން ޕީޖީ އޮފީސް ހުސައިން ޝަމީމް (ޕީޖީ) އަހުމަދު އަދީބު ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން\n25 ކޮމެންޓް, 39 ރިއެކްޝަންސް\nބޯގޯސް އަފީފް ދީދީ\nޢަދީބަކީ މިސަރުކާރު ގެންނަން ޚަރަދުކުރި މީ ހެއް. ދެން ކިޔާނެ އިތުރު އެއްޗެއްނެތް.\nޝަމީމަށް ވެދުން ސަލާމް ދިވެހިރާއްޖޭގެ ޕްރޮސެކިއުޓަރ ޖެނެރަލްގެ މަޤާމް އަދާކުރާ މީހެއްގެ ބަސްމަގު ރީތި ކޮށްލުން މުހިންމުކަމަށް ދެކެމެވެ. ބަސްމަގު ހުންނަގޮތުން ބައެއް ފަރާތްތަކަށް ބޭ އިޙްތިރާކުރާގޮތަށް ބަސްމަގު ހުންނަކަން ފާހަގަ ކުރެވެއެވެ. މިސާލަށް އެއްދުވަސްވަރަކު މަނިކުފާނު ވިދާޅުވަމުން ގެންދިޔައީ "ފިނިފެންމާ ދޯނި" މިގޮތަށެވެ. މިއަދު ރައީސުލް ޖުމްހޫރިއްޔާ ދަތުރު ކުރައްވާ ލޯންޗްކޮޅަށް ނިސްބަތްކޮށް މަނިކުފާނު ވިދާޅުވާނީ ހަމައެގޮތަށް ތޯއެވެ؟\nތީ ޑިމޮކްރަސީގެ އަސްލަކީ. ޑްރާމާ މޮޅެތި ޑްރާމާ ކުޅުން. އެބަޔަކު ބޭނުންގޮތަކަށް ޑްރާމާ ކުޅުން. ރައްޔިތުންގެ ހައްޤުގައޭ ތިމަންމެން މިތިބީ ވަގުންނަށް ފުރުސަތެއް ނެތޭ ބުނެފަ ވަގުންގެ ދިފާއުގަ އެމީހުން އަތުންވެސް ލިބެން އޮތް އެއްޗެއް އަތުލާފަ ޑްރާމާ ޖެއްސުން، މި ޑިމޮކްރަސީ އަޅުގަޑުމެން ބޭނުމެއް ނުވޭ. ޝަމީމް އިއްޔެ އަދީބުގެ ވަކީލްު މިއަދު އޭނައަށް އެހީވެދޭ ޕީޖީ. ހުސްނުއް ސުޢޫދު އިއްޔެ އެމްޑީޕީގެ އެކްޓިވިސްޓް މިއަދު ބޮޑު ފަނޑިޔާރު. އިންޓަރގްރިޓީ ؟؟؟؟\nކޯޓަށް ހުށައަޅާ މައްސަލަ ބެލުމުގައި ފަޑިޔާރަށް ޖެހިވަޑައިގަންނަވާނީ މައްސަލަ ހުށައަޅާމީހާ އާއި މައްސަލަ ލިބޭ މީހާ ދެމީހުން ކޯޓްގެ ފަޑިޔާރުމީހާގެ ކުރިމަތީގައި ދައްކާ ވާހަކަ ހެއްކާއި ގަރީނާއި އެކު ހުށައެޅުމުން ، ތިމާގެ ސިކުޑިބޭނުންކޮއްގެން އިންސާފްނެރުން. މިކަން ކުރަން އެގޭނެ އާދައިގެ މީހަކަށްވެސް.\nތިއީ ސީދާ ޔާމީނާ ދެކޮޅަށް ހެކިބަސް ދޭން އަދީބު މައުސޫމުކޮށްލީ. އެކަމަކު ކުށުގަ ބައިވެރިވީ ހަމައެކަނި ޔާމީނެއްނޫން ކަން ވަރަށް ސާފު.\nކިތަށް މީހުންބާ މިހާރު ހަނދާންހުރީ، މި ޕީޖީއަކީ ބްރޯއަށް ކުރިން ދަޢުވާކުރި އިރު ބްރޯގެ ދިފާޢީ ވަކީލުކަން؟ ބަލަ އޭރު ހަމަ ތިޔަ އަގައިންނޭ ކީ ބްރޯއާ އިދިކޮޅަށް ކުރަނީ ބާތިލު ދަޢުވާ ތަކެކޭ! މިއަދު ކޯޓުން ދަޢުވާތަށް ބޭރުކޮށްލާ ބްރޯ މިނިވަންވިހައިރުން ތިޔަ ކިޔަނީ އިސްތިޢުނާފު ކުރާނަމޭ! މީ އަޅެފަހެ ކިތަށް އަގައިން ވާހަކަދައްކާ މީހެއްބާއެވެ؟\nކޮންމެ3ޤާޒީންގެ ތެރެއިން2ޤާޒީ އަކީ ނަރަކައިގެ އަޙުލު ވެރިންނޭ އިލްމް ވެރިން ބުނާ އަޑު އަހަނމު!\nނުކުރާނެ. ކުރިޔަސް ތިކަން ތިނިމުނީ. ތިއީ ރޭވިގެން ހިންގަމުން ގެންދިޔަ ޖަރީމާއެއް.\nއޭނަ މައްޗަށް ދައުވާއެއް ނުކޮށް ތިސަކަރާތެއްޖަހަން އޭނަ ގޭގަ ބަހައްޓައިގެން ތިއުޅެނީ


Furathama quater gai STO ah bodu aamdhanee eh, faidhaa dhashah - vNews.mv\nފުރަތަމަ ކުއާޓަރުގައި އެސްޓީއޯއަށް ބޮޑު އާމްދަނީއެއް، ފައިދާ ދަށަށް\nޠާހިރާ އަޒްހާރު 30 April 2021, 22:46\nމިއަހަރުގެ ފުރަތަމަ ކުއާޓަރުގައި އާމްދަނީގެ ގޮތުގައި އެސްޓީއޯއަށް 2.2 ބިލިއަން ރުފިޔާ ލިބިފައިވާކަމަށް އެ ކުންފުނިން ބުނެފިއެވެ.\nއެސްޓީއޯއިން ވަނީ މިއަހަރުގެ ފުރަތަމަ ކުއާޓަރުގެ ތަފާސްހިސާބުތައް އާންމުކޮށްފައެވެ.\nއެސްޓީއޯއިން ބުނީ ނިމިދިޔަ ކުއާޓަރުގައި އެ ކުންފުންޏަށް ޖުމްލަ އާމްދަނީގެ ގޮތުގައި 2.2 ބިލިއަން ރުފިޔާ ލިބިފައިވާ ކަމަށެވެ. މިއީ އޭގެ ކުރީ ކުއާޓަރާ އަޅާބަލާއިރު 15 އިންސަައްތައިގެ އިތުރުވުމެއް ކަމަށް އެސްޓީއޯއިން ވަނީ ބުނެފައެވެ.\nއެސްޓީއޯއިން ބުނީ ފުރަތަމަ ކުއާޓަރުގައި އެ ކުންފުންޏަށް ލިބުނު އާމްދަނީ އިތުރުވުމުގެ މައިގަނޑު ސަބަބަކީ އެސްޓީއޯއިން ވިއްކި ތެލުގެ އަދަދު އޭގެ ކުރީ އަހަރާ އަޅާބަލާއިރު، 21 އިންސައްތަ އިތުރުވެފައިވުން ކަމަށެވެ.\nކުންފުންޏަށް ލިބުނު އާމްދަނީ އިތުރުވެފައިވީ ނަމަވެސް، ކުންފުންޏަށް ލިބުނު ޖުމްލަ ފައިދާ އޭގެ ކުރީ ކުއާޓަރާ އަޅާބަލާއިރު 10 މިލިއަން ރުފިޔާ ދަށްވެފައިވާކަމަށް އެސްޓީއޯއިން ބުނެފައިވެއެވެ. މިއީ3އިންސައްތައިގެ ދަށްވުމެކެވެ.\nއެސްޓީއޯއިން ބުނީ ފާއިތުވި އަހަރުތަކެކޭ އެއްފަދައިން އެކުންފުނިން އަބަދުވެސް އެންމެ އިސްކަމެއްދެނީ ތެލުގެ އަގުތައް އެއްވަރެއްގައި ހިފެހެއްޓުމާށާއި ރައްޔިތުންނަށް ބޭނުންވާ އަސާސީ ޚިދުމަތްތައް މެދުނުކެނޑި ފޯރުކޮށްދިނުމަށް ކަމަށެވެ.\nއެގޮތުން މިކުއާޓަރުގައި ބޮޑު އިސްކަމެއް ދީފައިވަނީ ރަމަޟާން މަަހު ރައްޔިތުންނަށް ބޭނުންވާ ތަކެތި އެތެރެކޮށް ހެޔޮއަގެއްގައި ފޯރުކޮށްދިނުމަށް ކަމަށް އެސްޓީއޯއިން ވަނީ ބުނެފައެވެ.\nމީގެ އިތުރުން އެސްޓީއޯގެ ހިންގުމުގެ ޚަރަދު، މިދިޔަ އަހަރުގެ ފުރަތަމަ ކުއާޓަރާ އަޅާ ބަލާއިރު މިއަހަރު ގާތްގަނޑަކަށް 10 އިންސައްތަ ދަށްވެފައިވާކަމަށް އެ ކުންފުނިން ވަނީ ބުނެފައެވެ. މިއީ ކުންފުނި ހިންގުން ހަރުދަނާ ކުރުމަށްޓަކައި އަޅާފައިވާ ފިޔަވަޅުތަކާއި ބޭޑް ޑެޓްސް ޕްރޮވިޝަން ދަށްވެފައިވުމުގެ ސަބަބުން ދަށްވި ދަށްވުމެއް ކަމަށް އެސްޓީއޯއިން ދެކެއެވެ.\nޓެކްސްއަށް ކެނޑުމުގެކުރިން، އެސްޓީއޯގެ މިއަހަރުގެ ފުރަތަމަ ކުއާޓަރގެ ފައިދާއަކީ 130 މިލިއަން ރުފިޔާއެވެ. މިއީ އޭގެ ކުރީ ކުއާޓަރާއި އަޅާބަލާއިރު 12 އިންސައްތައިގެ އިތިރުވުމެކެވެ. މި އަދަދު އިތުރުވީ ހިންގުމުގެ ހަރަދު ކުޑަކުރެވުމާއެކު ފައިނޭންސް ކުރުމުގެ ޚަރަދު ކުޑަކުރެވިފައިވުމުން ކަމަށް އެސްޓީއޯއިން ބުނެފައިވެއެވެ.\nޓެކްސްއަށް ކެނޑުމަށްފަހު ސާފު ފައިދާގެ ގޮތުގައި 109 މިލިއަން ރުފިޔާ އެސްޓީއޯއަށް ލިބިފައިވެއެވެ. މިއީ އޭގެ ކުރީ ކުއާޓާރ އާއި އަޅާބަަލާއިރު 18 މިލިއަން ރުފިޔާގެ ކުރިއެރުމެއް ކަމަށް އެސްޓީއޯއިން ވަނީ ބުނެފައެވެ.


ޖިންސީ ގޯނާގެ ގިނަ ތުހުމަތުތަކެއް ކުރެވޭ އަލީ ވަހީދު ގެންނަން ފުލުހުންގެ އެހީ ހޯދަނީ | Sandhaanu\nޖިންސީ ގޯނާގެ ގިނަ ތުހުމަތުތަކެއް ކުރެވޭ އަލީ ވަހީދު ގެންނަން ފުލުހުންގެ އެހީ ހޯދަނީ\nޖިންސީ ގޯނާގެ ގިނަތުހުމަތުތަކެއް ކުރެވޭ ކުރީގެ ޓޫރިޒަމް މިނިސްޓަރު އަލީ ވަހީދަށް ސުޕްރީމް ކޯޓުން އިއްޔެ އިއްވި ޖަލު ހުކުމާ ގުޅިގެން އެ ހުކުމް ފުރިހަމަކުރަން ރާއްޖެ ގެންނަން ފުލުހުންގެ ކިބައިން އެދޭނެ ކަމަށް މޯލްޑިވްސް ކަރެކްޝަނަލް ސާވިސާސް އިން ބުނެފި އެވެ.\nއަލީ ވަހީދަށް ކުރެވޭ ޖިންސީ ފުރައްސާރައިގެ ތުހުމަތުގެ މައްސަލަ ކޯޓުގައި ކުރިއަށްދާއިރު އަލީ ވަހީދު ސުޕްރީމް ކޯޓަށް ހާޒިރުވާން އޮތީ އަމަރުކޮށްފަ އެވެ.\nނަމަވެސް ކޯޓަށް ހާޒިރު ނުވެ ކޯޓުގެ ހުރުމަތް ކެނޑުމުން އޭނާއަށް އިއްޔެ ވަނީ ދެ މަހާއި 12 ދުވަހުގެ ޖަލު ހުކުމެއް އިއްވާފަ އެވެ.\nމި ހުކުމް ތަންފީޒު ކުރުމަށް ސުޕްރީމް ކޯޓުން ވަނީ ކަރެކްޝަންސްގެ މައްޗަށް އަމުރުކޮށްފައެވެ.\nސުޕްރީމް ކޯޓުގެ މިއަމުރާއި ގުޅިގެން ކަރެކްޝަންސްއިން ބުނީ ހުކުމުގެ އަމުރު މިއަދު ހެނދުނު ކަރެކްޝަންސްއަށް ލިބިފައިވާކަމަށެވެ.\nއަދި މިފަދަ އެހެން މައްސަލަތަކުގައިވެސް އަމަލުކުރާ އުސޫލުން ކަރެކްޝަންސްގެ ބެލުމުގެ ދަށުގައި ނެތް މީހެއްގެ ހުކުމް ތަންފީޒު ކުރުމަށްޓަކައި ފުލުހުންގެ ކިބައިން އެދޭނެކަމަށް ވެސް ކަރެކްޝަނުން ބުންޏެވެ.\nއަލީ ވަހީދު ޖަލަށްލާން ހުކުމް ކުރިއިރު އެ މައްސަލައިގެ އިތުރު އަޑުއެހުމެއް ވެސް ބާއްވަން ސުޕްރީމް ކޯޓުން ވަނީ ނިންމާފަ އެވެ.\nއަލީ ވަހީދާ ދެކޮޅަށް އުފުލާފައިވާ ޖިންސީ ގޯނާ އާއި ރޭޕްގެ ދައުވާތަކާއި ގުޅިގެން އޭނާގެ ޝަރީއަތް ކްރިމިނަލް ކޯޓުގައި އޮންލައިން ކޮށް ކުރިއަށް ގެންދާތީ އެގޮތަށް ޝަރީއަތް ކުރިއަށް ނުގެންދެވޭނެ ކަމަށް ބުނެ ދައުލަތުން ވަނީ އެ މައްސަލަ ހައިކޯޓުގައި އިސްތިއުނާފް ކޮށްފަ އެވެ.\nނަމަވެސް ހައިކޯޓުން މައްސަލަ ބޭރުކޮށްލުމާ ގުޅިގެން ދައުލަތުން އެ މައްސަލަ ސުޕްރީމް ކޯޓަށް ހުށަހެޅުމުން މިދިޔަ މަހުގެ 15 ވަނަ ދުވަހު އެ ކޯޓުން ވެސް ވަނީ ދައުލަތުގެ އިސްތިއުނާފް އަޑުއެހުމަށް އަލީ ވަހީދު ރާއްޖެ ވަޑައިގަތުމަށް އަންގާ އޭނާ އަށް ޗިޓް ފޮނުވާފަ އެވެ. އެކަމަކު އަލީ ވަހީދު އަދި ރާއްޖެ ވަޑައިގެންފައެއް ނުވެ އެވެ. އޭނާ މިވަގުތު ހުންނެވީ އިނގިރޭސިވިލާތުގައެވެ.\nބޭސް ފަރުވާއަށް ކަމަށް ވިދާޅުވެ އަލީ ވަހީދު ރާއްޖެއިން ބޭރަށް ފުރާވަޑައިގަތީ ހަތަރު މަހުގެ މުއްދަތަކަށް ކޯޓުން ދިން ހުއްދަޔާއެކުއެވެ.\nއަލީ ވަހީދުގެ މައްޗަށް ދައުލަތުން އުފުލާފައިވާ ދައުވާތަކުގެ ތެރޭގައި ހިމެނެނީ ޖިންސީ އަނިޔާކުރުމުގެ ކުށުގެ ދައުވާ އާއި ރޭޕްކުރަން އުޅުމުގެ ކުށުގެ ދައުވާ އާއި ޖިންސީ ގުނަވަން ހާމަކުރުމުގެ ކުށުގެ ދައުވާ އެވެ. މީގެ އިތުރުން ޖިންސީ ގޯނާކުރުމުގެ ކުށުގެ ދައުވާ އާއި ޖިންސީ ގޯނާކުރަން އުޅުމުގެ ކުށުގެ ދައުވާ އާއި ހުއްދަނޫން ޖިންސީ މުއާމަލާތެއް ހިންގުމަށް އެދުމުގެ ކުށުގެ ދެ ދައުވާއެވެ.\nސުޕްރީމް ކޯޓުގައި މައްސަލައިގެ އަޑުއެހުން ކުރިއަށް ގެންދިއުމަށް އެންމެ ފުރަތަމަ ތާވަލްކުރީ މިމަހުގެ ދެވަނަ ދުވަހު އެވެ. ނަމަވެސް އެ އަޑުއެހުން ފަހުން ކެންސަލް ކޮށް އިއްޔެ އަށް ތާވަލްކުރި ސަބަބެއް ކޯޓުން ބުނެފައެއް ނުވެ އެވެ.\nމިވަގުތު ރާއްޖޭން ބޭރުގައި ހުންނެވި އަލީ ވަހީދުގެ ޝަރީއަތް އޮންލައިންކޮށް ކުރިއަށް ގެންދަން ދައުލަތުން ދެކޮޅު ހަދާފައިވަނީ ރާއްޖޭގެ ގާނޫނު ނުހިނގާ ތަނެއްގައި ހުރެގެން ޝަރީއަތް ކުރުމުގެ ފުރުސަތު ނުދެވޭނެ ކަމަށް ބުނެ އެވެ.\nއަލީ ވަހީދު ބޭސްފަރުވާ އަށް ރާއްޖެ އިން ބޭރަށް ވަޑައިގެންނެވީ ކްރިމިނަލް ކޯޓުން އޭނާގެ ޕާސްޕޯޓް ދޫކޮށް، ފުރަން ހުއްދަ ދިނުމާ ގުޅިގެންނެވެ.\nޒުހޭރު އޯގަސްޓް 12, 2021 At 5:36 ޕމ\nޢަލީވަހީދުގެ މުޅޯ ކޮބައިތޯ؟ ޔޫކޭ ގައި އެމްބެސީގެ އެނހީގައި މުޅޯވެސް ރައްކާތެރިކަމާއި އެކު އެބަގެންގުޅުއްވަޔޯ. ދެން އެއްވެސް މީހަކަށް އެ މުޅޯއިން އަނިޔާ ދެވިގެން ނުވާނެއެވެ. މިކޮޅުގައި އަނިޔާލިބުނު ހުރިހާކުދިން އެވާހަކަ ރައީސް އަށް ކިޔައިދީފިއެވެ. އެ އަނިޔާގެ ވާހަކަ އިވި ރައީސްވެސް ވަނީ ކީރިތިފުޅު ކުރައްވައިފައެވެ.\nމޫސާ މުހައްމަދު އޯގަސްޓް 13, 2021 At 5:37 ޕމ\nއެންމެ ފުރަތަ އެމްޑީޕީގެ ސިޔާސީ ޑީލް. ޑީއާރީ އިން މީނާ ގަތީ. އޭރު ނަޝީދަށް މިވަރެއްނެތް. އޭނަހެން ލަދެއް ހަޔާތެއްނެތި ބޭނުން މީހެއްގެ އަބުރުަކަތިލާ ކަރުން ނާރު ފުއްޕާފަ ފެލެވޭނެ މީހުން ޕާޓީއަށް ގަންނަމުން ޢިނާޔަލްތަށް ދެމުން ގެންދިއުމަކީ ނަޝީދުގެ އެއް ސުންނަތެވެ. ގައުމުގެ އުމްރާނީ ފޭރާން މިވެރިން ލޫޓުވާލީ.


BREAKING: Kashmir Massalaigai India Ge Dhifaaugai Dhivehi Sarukaarun Thedhuvejje - Vaguthu\nކަޝްމީރު މައްސަލައިގައި އިންޑިއާގެ ދިފާއުގައި ދިވެހި ސަރުކާރު ތެދުވެއްޖެ\nކަޝްމީރު މައްސަލައިގައި އިންޑިއާގެ ދިފާއުގައި ދިވެހި ސަރުކާރު ތެދުވެއްޖެއެވެ.\nކަޝްމީރުގެ މައްސަލައިގައި ދިވެހި ސަރުކާރުން އިންޑިއާގެ ދިފާއުގައި ނުކުމެ، އިންޑިއާއިން ހިންގާ ޖަރީމާތަކަށް ތާއީދު ކޮށްފައި މިވަނީ ކަޝްމީރުގެ އިންޑިއާ ފަޅި ކަމަށްވާ ޖައްމޫ އެންޑް ކަޝްމީރަށް ދީފައިވާ "ހާއްސަ އިމްތިޔާޒްތައް" އުވާލަން ނިންމި ނިންމުމާ ގުޅިގެންނެވެ. އިންޑިއާއިން މިގޮތަށް ނިންމާފައި ވަނީ ކަޝްމީރުގައި މުސްލިމުންގެ މެޖޯރިޓީ އޮންނާތީ، އެނިންމުން ބަދަލު ކުރުމުގެ ގޮތުންނެވެ.\nއިންޑިއާ ސަރުކާރުގެ އޮފިޝަލުން ވިދާޅުވީ އެނިންމުމާއެކު ކަޝްމީރުގެ މެޖޯރިޓީ ހިންދޫންނަށް ލިބިގެންދާނެ ކަމަށެވެ. ކަޝްމީރުގެ މެޖޯރިޓީ ހިންދޫންނަށް ހޯދައިދިނުމުގެ ބޭނުމުގައި އިންޑިއާއިން މިހާރު ދަނީ ގާނޫނުތައް އެކުލަވާ ލަމުންނެވެ. އެގޮތުން ކަޝްމީރުގެ ބިންތައް ގަތުމުގެ ފުރުސަތު ހިންދޫންނަށް ދިނުމާއި، ކަޝްމީރުގައި ހިންދޫން އާބާދުވުމުގެ ފުރުސަތު ދިނުން ހިމެނެއެވެ.\nމިއީ އިސްރާއީލުން ގުދުސްގައި ހިންގަމުންދާ ފަދަ ޖަރީމާތަކެކެވެ.\nކަޝްމީރާއި އިންޑިއާގެ އެހެނިހެން ސަރަހައްދުތަކާއި ދެމެދު ތަފާތު ބާރުތަކެއް ކަޝްމީރަށް ދީފައި ވަނީ އެގައުމުގެ ގާނޫނު އަސާސީގެ 370 ވަނަ މާއްދާގެ ދަށުންނެވެ. ނަމަވެސް ގާނޫނު އަސާސީގެ 370 ވަނަ މާއްދާ އުވާލާ އިންޑިއާއިން ވަނީ ކަޝްމީރު ދެބަޔަކަށް ބަހާލަން ގާނޫނު ހަދާ މަޖިލީހަށް ގާނޫނެއް ވައްދާފައެވެ. މި ގާނޫނު ފާސްވުމާއެކު ކަޝްމީރު ސްޓޭޓް އުވި، އެ ސްޓޭޓް ދެ ބަޔަކަށް ބަހާލާނެއެވެ. އެއީ ޖައްމޫ އެންޑް ކަޝްމީރުގެ އިތުރުން ލަކާޑުއެވެ.\nއިންޑިއާއިން އެގައުމުގެ ގާނޫނު އަސާސީގެ 370 ވަނަ މާއްދާ އުވާލީ މުޅި ކަޝްމީރު ހުއްޓުމަކަށް ގެނެސްފައެވެ. ގާނޫނު އަސާސީގެ މާއްދާ އުވާލުގެ ކުރިން ކަޝްމީރުގައި ތިބި ފަތުރުވެރިންނާއި، އަޅުކަންކުރަން ތިބި ހިންދޫންނާއި، އިންޑިއާގެ މަސައްކަތު މީހުން ކަޝްމީރުން ބޭލުވިއެވެ. އޭރު އެގައުމުން ބުނީ އެފަދަ ފިޔަވަޅުތަކެއް އެޅީ ކަޝްމީރުގައި ހަމަލާތަކެއް ދޭން ރާވާފައިވާތީ ކަމަށެވެ.\nނަމަވެސް އޭގެ ދެ ދުވަސްފަހުން ގާނޫނު އަސާސީގެ 370 ވަނަ މާއްދާ އުވާލާ ކަޝްމީރުގެ ހުރިހާ މުސްލިމް ލީޑަރުން ގެތަކުގައި ބަންދުކުރިއެވެ.\nދިވެހި ސަރުކާރުން މިއަދު ނެރުނު ބަޔާނުގައި ވިދާޅުވީ ކަޝްމީރު މައްސަލައިގައި އިންޑިއާގެ ނިންމުންތަކަކީ އެގައުމުގެ ދާހިލީ ކަމެއް ކަމުގައި ދެކޭ ކަމަށެވެ. އަދި އިންޑިއާއަކީ އަމިއްލަ މިނިވަން މުސްތަގިއްލު ގައުމެއް ކަމަށާއި، އަދި ގާނޫނު އަސާސީއަށް ބަދަލުތައް ގެނެސް، އިސްލާހުކުރުގެ ބާރު އިންޑިއާއަށް ލިބިގެންވާ ކަމަށް ދިވެހި ސަރުކާރުން ވިދާޅުވިއެވެ.\n“The Maldives considers the decision taken by the Government of India regarding Article 370 of the Indian Constitution as an internal matter.\nWe believe that it is the right of every sovereign nation to amend their laws as required.” https://t.co/kkA5zoqbJT\n— Abdulla Shahid ? (@abdulla_shahid) August 7, 2019\nދިވެހި ސަރުުކާރުގެ މި ނިންމުމާއެކު ރާއްޖެއިން ޒަމާނުއްސުރެ އަމަލުކުރަމުން އައި ގޮތަށް ނިމުމެއް އައީއެވެ. މީގެ ކުރިން އެއްވެސް ސަރުކާރަކުން ކަޝްމީރު މައްސަލައިގައި އެއްވެސް ކޮޅަކަށް ތާއީދުކޮށް، ސަރުކާރުގެ ރަސްމީބަސް ހާމަކޮށްފައެއް ނުވެއެވެ.\nއަދި ސަރުކާރުން މި ނިންމުމާއި އެކު މި ސަރުކާރު ވެގެން ގޮސްފައި ވަނީ މުސްލިމުންނާއި ދެކޮޅަށް ހިންގާ ޖަރީމާތަކަށް ފާޅުގައި ތާއިދު ކުރާ ކަން ހާމަކުރި ފުރަތަމަ ދިވެހި ސަރުކާރަށެވެ.\nކަޝްމީރަކީ އެ ގައުމުގެ ބައެއް ކަމަށް އިންޑިއާ އާއި ޕާސްކިސްތާނުންވެސް ބުނެއެވެ. މި މައްސަލާގައި ދެ ގައުމުން މިހާތަނަށް ދެ ހަނގުރާމައެއް ކޮށްފައި ވެއެވެ.\nކަޝްމީރުގެ މައްސަލަަ ހައްލު ކުރުމަށް ފެންނަ، ނުފެންނަ ވޯޓެއް ނެގުމަށް އދ. އިން ހުށަހެޅި ނަމަވެސް އެގޮތަށް އަމަލު ކުރަން އިންޑިއާއިން ބޭނުމެއް ނޫނެވެ.\nއިންޑިއާއިން އަބަދުވެސް ގެންދަނީ ކަޝްމީރުގައި ބޮޑެތި ޖަރީމާތަކެއް ހިންގަމުންނެވެ.\nހިއުމަން ރައިޓް ވޮޗް އިން ނެރުނު ރިޕޯޓެއްގައި ބުނެފައިވާގޮތުން އިންޑިއާ ސިފައިން ކަޝްމީރުގެ މުސްލިމުން ވަގަށް ނެގުމާއި، ރޭޕްކޮށް، ލާއިންސާނީ އަނިޔާދީ މަރަމުންދާ ކަމަށެވެ.\nއަދި ކަޝްމީރުގެ ގޮތް ނޭގޭ ޖަލުތަކުގައި އެތައް ހާސް މުސްލިމުންނެއް ހައްޔަރުކޮށް ލާއިންސާނީ އަނިޔާ ކުރެއެވެ.\nކަޝްމީރުގެ މައްސަލާގައި ޕާކިސްތާނުން ބުނީ އިންޑިއާ އާއި ދެކޮޅަށް ވަރުގަދަ ހަނގުރާމައަކަށް އެ ގައުމު ތައްޔާރު ކަމަށެވެ.\nޕާކިސްތާނުގެ ބޮޑު ވަޒީރު އިމްރާން ޚާން ވިދާޅުވީ، ޕާކިސްތާން ސިފައިން ތިބީ ކަޝްމީރުގެ ރައްޔިތުންނާއެކު ކަމަށާއި، ހުރިހާ އިންތަކެއް ހުރަސްކުރައްވަން ޖެހުނަސް އެކަން ކުރައްވާނެ ކަމަށެވެ.\nކަޝްމީރުއަކީ އިންޑިއާގައި އޮތް ހަމައެކަނި މުސްލިމުންގެ މެޖޯރިޓީ އޮތް ސްޓޭޓެވެ.\nމުރުތައްދު ބައެއްގެ ދިފާއުގައި ނުކުތުމަކީ އެބައެއްގެ ތެރޭގައި އެ ނުކުތް ބައެއް ހިމެނިގެންދާނެ\nއޮގަސްޓް 7, 2019 14:43\nމުސްލިމުންގެ ބިންތަކާއި މުސްލިމުންގެ ފުރާނަ ނަގާލަމުންދާބަޔަކީ މުސްލިމުންގެ އަދުއްވުންނެވެ.މުސްލިމުންގެ ޢަދުއްވުންނަށް އެހީވާނީ މުސްލިމުންގެ ސިފައިގައިތިބި މުނާފިޤުނެވެ.\nއޮގަސްޓް 7, 2019 14:48\nދެން ރާއްޖެއާ އިންޑިޔާ އިން ފޮށޭނީ ކީއްވެ؟އެހެން ގައުމުތަކުން ފޮށުވަނީ ކީއްވެގެންތަ ހިބަރާ؟ލައުނަތުއްލާހި ،މުސްލިމުންނަށް ހެވެއް ނޭދޭ މީހުނަކީ މުސްލިމުންތޯ؟\nއޮގަސްޓް 7, 2019 14:51\nމި އީ ލާދީނީ ސަރުކާރެއްކަން މިހާމަވަނީ\nއޮގަސްޓް 7, 2019 16:03\nސައުދީ އަށް ޔާމީން ބައިގަތޫ ހިފި އިރު ކަލޭމެން ކުދިން ކޮބާ.އާލު ސައުދުން ކަހަލަ ކާފަރު ބަޔަކަށް ބައިގަތު ހިފުން ކޮންކަހަލަ ކަމަކަށް ވަނީ\nއޮގަސްޓް 7, 2019 14:56\nއަހަރުމެންނަވެސް ހީވާ އެއްޗެއް ކަލެއަށް ބުނަލަން ބޭނުން ... ކަލޭ ތީ ބުދި ހަމަޖެހޭ މީހެއް ނޫން ހެން. އިންޑިޔާ ސާހިދު\nއޮގަސްޓް 7, 2019 15:02\nދެން އަބްދުﷲ ސާހިދުގެ މަރުގެ ހަބަރު އަހަން ނުޖެހިއްޖެއްޔާ ރަގަޅު. މަރު ހަދާން ކުރޭ. ބަލާ ސުސްމާ\nއޮގަސްޓް 7, 2019 15:03\nމުސްލިމުންނާއި ދެކޮޅާއް އެއްވެސް ހާލެއްގައި ކާފަރުން ނުވަތަ މުޝްރިކް ބަޔަކާ ބައިއަތު ހިފައި އެއްވެސް ހާލެއްގައި ނުކުމެއްޖެ ކޮންމެ ބަޔަކީ މުރުތައްދުން.\nއޮގަސްޓް 7, 2019 16:08\nހައަހާ އެއަކަލަ ގަމާރު ގޮލާ.ޔަމަނަށް ބޮން އަޅާ ހަފުސް އަރުވާލި ހާބީ ޑޮޓު ގުރޫޕު ކޮބާ\nއޮގަސްޓް 7, 2019 15:04\nދިވެހިރާއްޖެޔޭ ނުކިޔާ. ސަރުކާރާއި ހަވާލުވެތިބީ ލާދީނީ އާލާތްސް ކިޔާ. ދިވެހި ހުރިހާ މުސްލިމުން ތިބީ މުސްލިމުންނާ އެކު.\nއޮގަސްޓް 7, 2019 15:08\nމިފަދަ ވެރިކަމަކަށް ބައިއަތުދީގެން ތިބުން މުސްލިމަކަށް ހުއްދަވާނެތޯ....\nދިވެހިން ނިކުމެ ވެރިކަން ބަދަލުކުރާކަށް ނުވޭތަ....\nއޮގަސްޓް 7, 2019 15:09\nއޮގަސްޓް 7, 2019 15:10\nބުޑިސްޓު ދިވެހި ދަރުކާރެއް\nއޮގަސްޓް 7, 2019 15:13\nއިންޑިޔާގެ ޕަޕެޓަކަށް މިމީހުން މިތަންހެދީ ވެރިކަން ކުރާނެ ގޮތެއް ނުވިސްނޭތީ... ލާދީނީ އެމްޑީޕީ\nއޮގަސްޓް 7, 2019 15:14\nދިވެހިން ތިބި ގޮތް އަބުދު ﷲ ޟާހިދު އާއި އިންޑިޔާ އަށް ދައްކަމާ،ނިކަން ރީތިކޮށް އިންޑިޔާ އާއި ދެކޮޅަށް ދިވެހިން މުޒާހަރާ އަށް ނިކުންނަމާ ބަހީ\nއެމްޑީޕީ މުއްލާ ތައް ދެން ބަގުވާނަށް ދޯ ސަޖިދަކުރާނީ... ބަގުވާނު ޕާޓީ ވެރިކަން ވައްޓަވާދެއްވާށި. އާމީން\nއޮގަސްޓް 7, 2019 15:17\nމުސްލިމެއްގެ ދުނިޔޭގެ ޙަޔާތުގެ މަޤުޞަދު ނޭގޭ ބަޔަކު ވެރިކަމަށް އައުމަށްފަހު،ޖަނަވާރަށް އަޅުކަންކުރާމީހުންގެ ކިބައިން ވާގިވެރިއެދިގެން ތިމާމެންގެ ބާރާއި ލައްޒަތުގައި ދެމިތިބެވިދާނޭކަމަށް ހީކުރުމަކީ ކުށެކެވެ.ލިބުނުގޮތަށް ދާދިއަވަހަށް ހިގައިދިއުމަކީވެސް ގާތުގައިވާ ކަމެކެވެ.\nއޮގަސްޓް 7, 2019 15:25\nމުރުތައްދު ސަރުކާރުގެ ބޮޑުން މޯދީ އިންޑިއާ އަށް ވިކި އަޅުވެތިވެފަ.\nއޮގަސްޓް 7, 2019 15:42\nމިއދަކީ ފެހި ގާނޫނު އަސާސީއަށް 11 އަހަރު ވީދުވަސް... އެކަމަކު މި ފެންނަނީ ބުދުދީނާއި ދިމާއަށް ގާނޫނު އަސާސީ އިން ވެރިކަން ކުރަން ހަވާލުކުރި މީހުނަށް އެކަންނުވެގެން އުޅޭ މަންޒަރު... ޗީޗީ... އުމަރުބުނި ތެދެއް އެލް ބޯޑު. ލާދީނީ ޕާޓީ\nއޮގަސްޓް 7, 2019 15:54\nމިއީ އިސްލާމް ދީނާ ދެކޮޅު ސަރުކާރެެއް. ނަސީދު މެންނަކީ ބުދައް އަޅުކަން ކުރާ މީހުންހެން ހީވަނީ.\nއޮގަސްޓް 7, 2019 15:59\nމުސްލިމް އުއްމަތް ނައްތާލުމަށް ކުރަމުން އެދާ ލާއިންސާނީ އަމަލުތައް ކުއްވެރި ކުރުމުގެ ބަދަލުގައި އެމީހުންނައް އަލުވެތިވެ ތާއީދު ކުރީތީ މި ދިވެހި އިސްލާމީ އުއްމަތް ހިތާމަކުރޭ.... ވ.ލަދުގަނެއްޖެ..... ހިތާމައިގެ ބޮޑުކަމާއެވެ.... މުސްލުންތައް މަރަމުންދާއިރު އެބައިމީހުންނަށް ތާއީދު ކުރާބައިގަބަޔަކަށް ﷲގެ ހަޒުރަތުން އަތުވެދާނެ ކޯފާއަކުން އަޅަމެން ސަލާމަތްކުރަށްވާށި..... އާމީން.\nމިކަމުގައި ދިވެހިން ތިބިގޮތް ހާމަކުރުމުގެ ގޮތުން މުޒާހަރާ ކުރާކޮށް ދިވެހިންގެ އެއްބައިވަންތަކަން ހާމަކުރަން މިހާރުވެސް ލަސްވެޖެ..?\nއޮގަސްޓް 7, 2019 16:01\nމަށަށް ހީ ވަނީ މިރ ާއްޖޭގަވެސް މިހާރުވެރިކަން މި ކުރަނީ (ކްރިސްޓިއަނުން ތަކެއްހެން )އެހެންވީމަދޯ މުސްލިމުންނަށްއެފަދައަނިޔާކުރާބަޔަކަށްސަޕޯޓުކޮށްއެމީހުނާއެކު ތެދުވާނީ............ހުންނަހަޔާތްކުޑަކަންދެކިބަލަ...\nއޮގަސްޓް 7, 2019 16:06\nކޮން ވާހަކައެއް ދައްކާކަށްތަ؟ މިއޮތީ ރަސޫލާ ދުޢާދެއްވިފަދަ ސަރުކާރެއް! މިފަދަ ސަރުކާރުތަކުގައި އޮންނާނީ ފައްޅިތަކަށް އިޙްތިރާމުކުރުމާ ، ބުދުތަކަށް ބާރުދިނުމާ ، މުސްލިމުންނަށް މުނިޔަތްލުމާ ، ކާފަރުންނަށް ހިތްވަރު ދިނުން ހެއްޔެވެ؟\nއޮގަސްޓް 7, 2019 16:07\nމިއޮތީ ހަމަސީދާ (ލާދީނީ ) ސަރުކާރެއް!\nއޮގަސްޓް 7, 2019 16:31\nލަނޑަޔާވާނީ ލަނޑަޔާ. ނަމުގައި މުސްލިމުން ކަމުގައި މުނާފިގުން. ވީމާ މިކަހަލަ ހުރިހާ ސަކަރާތެއް މިސަރުކާރުން ޖަހާނެ އަދި ޕަޕެޓް މަޖިލިސްވެސް\nރާއްޖޭގެ ދާހިލީ ކަންކަމާ އިންޑިޔާ އަދި އެހެން ގައެމެއްވެސް އެއްގޮތަކަށްވެސް ނުކުޅެ ދޯ ؟ ސަޅި އިނގޭ ދެފުއްކެހެރިކަން.\nއޮގަސްޓް 7, 2019 16:35\nމި ސަރކާރު މިވަނީ ހުރިހާ ދިމާލަކުން ފަސާދަޔާ ފިތުނައަށް ފައިނަގާ މުގުލުގަ ހިފާފައި، ނިމުން ގާތް. ތިކަމަށް ތާއީދުކުރި ސުސްމާއަށް ތިންގަޑި އިރުތެރޭ ވީގޮތް ނުފެންނަނީބާ\nއަޒުރޭލާއި ފަލަސްތީނު ގެ މައްސަލައިގަ ސައުދީން!؟... ހަމަ އެފިލްމުގެ ކޮފީއެއް މިޔަކީ.\nއޮގަސްޓް 7, 2019 16:59\nރާއްޖެ ގޯހުންގޯހަށް އަމަލުކުރަން މަޖުބޫރުވުމަކީ\nއިންޑިއާގެ އަޅުވެތިކަމަށް ރާއްޖެ ގެންދިއުމަށް\nހުޅުވޭ ގޭޓެކެވެ ވާނުވާނޭނގި ރާއްޖޭގެ މިނިވަކަން\nގެއްލި އިންޑިއާގެ އަތްދަށުވުމަކީ ވެދާނެކަމެކެވެ\nކަސްމީރު މައްސަލާގައި ޒަމާނުއްސުރެ ރާއްޖެ\nހިފަހައްޓަމުން އައި އުސޫލު މިވަނީ މުށުތެރެއިން\nދޫވެފައެވެ މުއީ ނުރައްކާތެރި ސިގުނަލެކެވެ\nވަކި ގައުމަކަން ބަރޯސާވާ ސިޔާސަތު މިހާރުން\nމިހާރަށް ބަދަލުކުރުމަށް ސަރުކާރަށް ގޮވާލަމެވެ.\nއޮގަސްޓް 7, 2019 17:06\nމަ ބުނީމެއޭ އޭރުވެސް މި ސަރުކާރަކީ މުސްލިމުންނާ ދިމާ އިދިކޮޅު ޔަހޫދީ ސަރުކާރެކޭ. ފެނޭތަ ދިވެހި ދަރީންނޭ. މި އޮތީ އިސްލާމް ދީން ފޮހެލަން ވޯޓް ދިން ސަރުކާރު. ކޮބާ ގައުމަށް ޓަކާ ކަރުގެ ނާރު ފުއްޕާލި ސޭކުން\nއިސްލާމްކަން ގެއްލޭ ކަންތައް\nއޮގަސްޓް 7, 2019 17:27\nމުސްލިމުންނާ ދެކޮޅަށް މުޝްރިކުންނަށް އެހީތެރިވެ ވާގިވެރިވުން.\nއޮގަސްޓް 7, 2019 17:37\nއޮގަސްޓް 7, 2019 17:49\nއޮގަސްޓް 8, 2019 22:42\nތިޔަ މަސްއަލައިގަ ދިވެހިސަރުކާރުން އެއްޗެއް ކޮންމެހެން ބުނަންޖެހޭހެއްޔެވެ؟ ބުނާކަށްނުޖެހެއެވެ. އެހެންނަމަވެސް ތިމާ މާރުހޭކަމެއް ކުރާތަންފެނިއްޖެނަމަ ތިމާއާނުބެހޭކަމަކަސް އެކަމެއްގެތެރެއަށް އަގަބާނައިގަންނިހިތް ވާނެ. އެގޮތްމިވީ. މީ ދިވެހި ލޮބުވެތި މުސްލިމުންގެ ކަންކަށީގައި ޖެހި ފިސާރި ތަފާލެއް. ދިވެހި މުލިމުން ދުވަހަކުވެސް މިކަން ހަދާނެއް ނުނެތޭނެ.\nﷲ އަކްބަރު. ﷲ އަކްބަރު. ﷲ އަކްބަރު.\nއޮގަސްޓް 8, 2019 22:55\nއިސްލާމްދީނާ ދެކޮޅުވެރި އެއްވެސްބަޔަކު ދުވަހަކުކޮޅުންވެސް ކާމިޔާބު ނުވާނެ!\nއޮގަސްޓް 8, 2019 23:19\nޖައޭ ހިންދު.. އެހެންނުން ނަސީދޫ.. "ސާރޭޖަހާ އެ އައްޗާ ޔޭ ހިންދުސްތާން ހަމާރާ".. މިއީމިހާރު އެމްޑީޕީގެ މޮޓޯ..


ބިމުގެ ދަތިކަންނެތް ރައްރަށުން ގޯއްޗަށް އެދޭ މީހުންގައި ހުންނަންވާނެ ޝަރުޠުތައް\n1- ދިވެހިރައްޔިތެއް ކަމުގައިވުން.\n2- ޢުމުރުން 21 އަހަރުވެފައިވާ މީހަކަށްވުން.\n3- ރާއްޖޭގެ އެއްވެސް ރަށަކުން ބަންޑާރަ ގޯއްޗެއް ނުވަތަ އަމިއްލަ ގޯއްޗެއް އެމީހެއްގެ ނަމުގައި ރަޖިސްޓްރީ ވެފައިނެތުން.\n4- ރާއްޖޭގެ އެއްވެސް ރަށަކުން އަމިއްލަ ނުވަތަ ބަންޑާރަ ގޯއްޗެއްގައިވާ ނުއުފުލޭ މުދަލުން ލިބިގެން އެފަދަ ގޯއްޗަކުން 600 އަކަފޫޓު ހަމަވާ ނުވަތަ އެއަށްވުރެ ބޮޑުބައެއް ލިބިފައި ނެތުން.\n5- ރާއްޖޭގެ އެއްވެސް ރަށެއްގައި ސަރުކާރުން ހަދައިދީފައިވާ ޢިމާރާތެއްގެ ފްލެޓެއް ނުވަތަ އެއްމެދު ޢިމާރާތެއްގެ ފްލެޓެއް އެމީހެއްގެ ނަމުގައި ރަޖިސްޓަރީވެފައިނެތުން. އަދި މިފަދަ ތަނެއް އަމިއްލަ ނަމުގައި އޮވެ ވޭތުވެދިޔަ2އަހަރުދުވަހުގެ ތެރޭގައި މީހަކަށްދީ ނުވަތަ ވިއްކައިފައި ނުވުން.\n6- ކައިވެނީގެ ގޮތުން ގުޅި ދިރިއުޅުމެއް ފަށާފައިވާ މީހަކުކަމުގައިވުން\n7- ރާއްޖޭގެ އެއްވެސް ރަށަކުން މީގެ ކުރިން ލިބިފައިވާ ގޯއްޗެއް ނުވަތަ ގޯއްޗަކުން ލިބިފައިވާ 600 އަކަފޫޓަށްވުރެ ބޮޑުބައެއް ވޭތުވެދިޔަ2އަހަރު ދުވަހުގެތެރޭ މީހަކަށްދީ ނުވަތަ ވިއްކައިފައި ނުވުން.\n8- ރާއްޖޭގެ އެއްވެސް ރަށަކުން އަމިއްލަ ނުވަތަ ބަންޑާރަ ގޯއްޗެއްގައިވާ ނުއުފުލޭ މުދަލަކުން ލިބިގެން އެފަދަ ގޯއްޗަކުން 600 އަކަފޫޓަށްވުރެ ބޮޑުބައެއް ލިބެން ނެތުން. ނުވަތަ ލިބެންއޮތް ނަމަ އެތަން ކަނޑައެޅިފައިވާ އުޞޫލާއި އެއްގޮތަށް ސަރުކާރަށް ދޫކޮށްލުމަށް އެއްބަސްވުން.\n9- ރާއްޖޭގެ އެއްވެސް ރަށަކުން އަމިއްލަ ނުވަތަ ބަންޑާރަ ގޯއްޗެއްގައިވާ ނުއުފުލޭ މުދަލަކުން ލިބިގެން އެފަދަ ގޯއްޗަކުން 600 އަކަފޫޓަށްވުރެ ކުޑަ ބައެއް ލިބި، އެބިމަކީ ވަކިން ޢިމާރާތްކޮށްފައިވާ ނުވަތަ ވަކިން ޢިމާރާތްކުރެވޭގޮތަށް ބައިކުރެވިފައިވާ ބިމެއްނަމަ އެތަން ކަނޑައެޅިފައިވާ އުޞޫލާއި އެއްގޮތަށް ސަރުކާރަށް ދޫކޮށްލުމަށް އެއްބަސްވުން (މިގޮތަށް ދޫކޮށްލުމަށް އެބަސްވާ ފަރާތްތަކަށް ލިބޭގޯތި ރަޖިސްޓްރީ ކޮށްދެވޭނީ ތަރިކައިން ލިބެންއޮތް ގޯތި ނުވަތަ ލިބެން އޮތްބައި ސަރުކާރަށް ދޫކޮށްލިކަމަށް ޝަރީޢަތުން ނިންމެވުމަށް ފަހުގައެވެ.)\n10- ގޯއްޗަށް އެދިފައިވާ މީހާގެ އަނބިމީހާ ނުވަތަ ފިރިމީހާއަށް 600 އަކަފޫޓަށްވުރެ ބޮޑު ގޯއްޗެއް ރާއްޖޭގެ އެއްވެސް ރަށަކުން ލިބިފައިނެތުން.\n11- ގޯއްޗަށް އެދިފައިވާ މީހާގެ އަނބިމީހާ ނުވަތަ ފިރިމީހާއަށް 1200 އަކަފޫޓަށްވުރެ ބޮޑު ގޯއްޗެއް ރާއްޖޭގެ އެއްވެސް ރަށަކުން ލިބެންނެތުން.\nމީގެ އިތުރުން ގޯދި ދޫކުރުމާއިބެހޭ ކަންތައްތައް ކުރިޔަށް ގެންދިއުމަށް އެކުލަވާލާ ކޮމެޓީއަށް ފެނިއްޖެ ޙާލެއްގައި އިތުރު ޝަރުޠު ކަނޑައެޅިދާނެއެވެ.\nޕޮއިންޓް ލިބޭ މިންވަރަށް ބަލާ އިސްކަންދޭ ތަރުތީބުން ގޯތިލިބޭ މީހުންގެ ލިސްޓަށް ދެމަފިރިން ހޮވިއްޖެނަމަ، ގޯތިދޫކުރެވޭނީ އޭގެ ތެރެއިން އެންމެމަތީ ޕޮއިންޓް ލިބޭ މީހަކަށެވެ. ޕޮއިންޓްގެ ގޮތުން ދެމީހުން އެއްވަރުވެއްޖެނަމަ ގޯތި ލިބިގަންނާނެ ފަރާތެއް ނިންމާނީ އެދެމީހުންގެ މެދުގައި ވާހަކަ ދައްކައިގެންނެވެ. ދެމީހުންނަށް ގޮތެއް ނުނިންމިއްޖެނަމަ ދެމަފިރިންނަށް ލިބޭ ގޯއްޗެއްގެ ގޮތުގައި ކަނޑައަޅާނީއެވެ. މިގޮތަށްވެސް އެއްބަސްނުވެއްޖެނަމަގޯތި ލިބޭފަރާތް ކަނޑައަޅާނީ ކޮމެޓީގެ ޙާޟިރުގައި ދެމެފިރިންގެ މެދުގައި ގުރުއަތުލައިގެންނެވެ.\nފޯމު ހުށަހަޅާ ފަރާތުގެ ރަށްވެހިކަމާއި، ޢުމުރާއި އަދި ކައިވެނީގެ މުއްދަތު ބަލާނީ އެމީހަކު ފޯމު ހުށަހަޅާ މީލާދީ ތާރީޚާއި ހަމައަށެވެ.\n03 އޮކްޓޫބަރު 2013


Majilis 19 hisaabu akurun!\nވޯޓްލާ މަރުކަޒަކަށް މިއަދު ވޯޓް ފޮއްޓެއް ގެންދަނީ -- ފޮޓޯ: ރާއްޖެ އެމްވ\nމިދިޔަ ހޮނިހިރު ދުވަހު ރައްޔިތުން ނުކުމެ ވަނީ ކުރިއަށް އޮތް ފަސް އަހަރަށް އެމީހުން ރައްޔިތުންގެ މަޖިލީހުގައި ތަމްސީލު ކުރާނެ މަންދޫބުން އިންތިހާބުކޮށްފަ އެވެ. ގާނޫނު ހަދަން އިންތިހާބު ކުރި 19 ވަނަ މަޖިލީހުގެ 87 ދާއިރާއަކަށް މެމްބަރުން އިންތިހާބު ކޮށްފައިވާއިރު ހުރިހާ ގޮތަކުން ވެސް، މި އިންތިހާބު ރާއްޖޭގެ ތާރީހުގައި ލިޔެވޭނެ އެވެ. ތަފާތު 10 ޕާޓީއަކުން މިފަހަރުގެ އިންތިހާބަށް ކުރިމަތިލާފައިވަނީ ކާމިޔާބު ކުރެވޭނެ ފޯމިއުލާތައްނެރެ ދުރާލާ ހިސާބު ޖަހައިގެނެވެ. ނަތީޖާތައް އިއުލާނުވަމުންދާއިރު މި އިންތިހާބުގެ ފާހަގަކޮށްލެވޭ ހިސާބު އަދަދުތަކުގެ ޝައުގުވެރިކަން ވެސް ކުޑައެއް ނޫނެވެ.\n80 ޕަސެންޓް މީހުން\nމި އިންތިހާބުގައި ވޯޓުލުމުގެ ހައްގު ލިބިފައިވާ މީހުންގެ 80 ޕަސެންޓް މީހުން ވޯޓުލާފައިވާ ކަމަށް އިލެކްޝަންސް ކޮމިޝަނުން ހާމަކޮށްފައިވާ ހިސާބުތަކުން ދައްކަ އެވެ. އަދި މިއީ ރައްޔިތުންގެ މަޖިލީހުގެ އިންތިހާބެއްގައި އެންމެ ގިނަ މީހުން ވޯޓުލާފައިވާ ފަހަރުކަން މި ޕަސެންޓޭޖުން އެނގުނެވެ.\nމިދިޔަ ހޮނިހިރު ދުވަހު 105،077 އަންހެނުން ވޯޓުލާފައިވާއިރު 107،002 ފިރިހެނުން ވެސް ވޯޓުލާން ނުކުތެވެ.\n65 ގެ ސާފު އަޣުލަބިއްޔަތު\nޒަމާނުއްސުރެ ހައްލުނުވެ ހުރިހާ މައްސަލަތައް ހައްލު ކުރުމަށް ސަރުކާރުގެ ސިޔާސަތުތަކަށް ބޭނުންވާ ހުރިހާ ގާނޫނީ އިސްލާހުތައް ހިމަނައިގެން ވެރިކަންކުރާ މައި ޕާޓީ އެމްޑީޕީން ހުށަހެޅި "އެޖެންޑާ 19" ރައްޔިތުންގެ މަގުބޫލުކަން ހޯދި މިންވަރު މިދިއަ ހޮނިހިރު ދުވަހު ވަނީ ހާމަވެފަ އެވެ. ނަތީޖާއަށް ބަލާއިރު، އެމްޑީޕީން 65 ގޮނޑި ކާމިޔާބު ކުރާނެ ކަމަށް ބެލެވޭއިރު، މިއީ ރާއްޖޭގެ ތާރީހުގައި އެއް ޕާޓީއަކުން ނުކުމެ މަޖިލީހުގެ އެންމެ ގިނަ ގޮނޑި ކާމިޔާބުކުރި ފުރަތަމަ ފަހަރެވެ. މިހާރު އޮތް ގޮތުން، އިތުރު އެއްވެސް އެހީތެރިކަމެއްނެތި، ގާނޫނު އަސާސީ ބަދަލު ކުރުމުގެ ބާރު ވެސް އެމްޑީޕީއަށް ވަނީ ލިބިފަ އެވެ.\nއިދިކޮޅަށް 15 ގޮނޑި\nކުރީގެ ރައީސް އަބްދުﷲ ޔާމީން އަބްދުލް ގައްޔޫމް އިސްވެ އުފައްދާފައިވާ ދެ ސިޔާސީ ޕާޓީ ހިމެނޭ ޕްރޮގްރެސިވް ކޯލިޝަނުން ޖުމްލަ 46 ކެނޑިޑޭޓުން ނެރެގެންވެސް، ކާމިޔާބު ކުރެވިފައިވަނީ އެންމެ އަށް ގޮނޑި އެވެ.\nވަގުތީ ނަތީޖާތައް ދައްކާގޮތުން، ރައީސް ޔާމީންގެ އެންމެ އަރިސްކޮށް އުޅުއްވި ދެ ބޭފުޅުން ކަމަށްވާ ފޮނަދޫ ދާއިރާގެ މެންބަރު އަބްދުލްރަހީމް އަބްދުﷲ އާއި މެޖޯރިޓީ ލީޑަރު އަހްމަދު ނިހާން ހުސެއިން މަނިކު ވެސް ވަނީ ނާކާމިޔާބުވެފަ އެވެ.\nއެ އަދަދުގެ ތަންކޮޅެއް ފުނަށް ފީނާލުމުން، ވެރިކަންކުރާ ކޯލިޝަނުގައި ހިމެނުނު ނަމަވެސް، ރުޅި ހަދާލައިގެން އިދިކޮޅާ ގުޅިގެން ވާދަކުރި ޖުމްހޫރީ ޕާޓީއަށް ފަސް ގޮނޑި ލިބިފައިވާއިރު، އެމްޑީއޭއަށް ލިބުނު ދެ ގޮނޑި ހިމެނުމުން ވެސް، "އިދިކޮޅު" ހުރިހާ ޕާޓީތަކެއް އެއްކޮށްލައިގެން ވެސް ހަމަވާ 15 އަކީ، ރާއްޖޭގެ ތާރީހުގައި އިދިކޮޅަށް އެންމެ މަދުން ގޮނޑި ލިބުނު ފަހަރެވެ.\nމި ފަހަރުގެ އިންތިހާބާ ދިމާކޮށް ގާނޫނު ހަދާ މަޖިލީހުގައި އަންހެނުންގެ ހިއްސާ ބޮޑު ކުރަން ކެނޑިނޭޅި ގޮވާލާ އަޑު އިތުރަށް ގަދަވެފައިވީ ނަމަވެސް، "ރެކޯޑް" އަދަދެއް ކަމަށްވާ 37 އަންހެން ކެނޑިޑޭޓުން ވާދަ ކޮށްގެން މިފަހަރު ހޮވުނީ އެންމެ ހަތަރު މެމްބަރުންނެވެ. އެއީ 87 މެމްބަރުންގެ މަޖިލީހެއްގެ އެންމެ 4.5 ޕަސެންޓެވެ.\n4،852 ބާތިލު ވޯޓް\nއިލެކްޝަންސް ކޮމިޝަނުން މިހާތަނަށް އާންމުކޮށްފައިވާ މައުލޫމާތަކަށް ބަލާއިރު، ބާތިލް ވޯޓުގެ ގޮތުގައި މިފަހަރު 4،852 ވޯޓު ހިމެނެ އެވެ. މިއީ ފާއިތުވި އިންތިހާބުތަކަށް ބަލާއިރު އެންމެ ބާތިލު ވޯޓު ގިނަ އިންތިހާބެވެ.\nމި ރެކޯޑް ގާއިމުވެފައިވަނީ، އިންތިހާބުތަކުގައި ބޭނުންކުރާ ވޯޓު ކަރުދާސްތަކުގައި ކުރަހައި ނުވަތަ ލިޔެފި ނަމަ، އެ ވޯޓު ކަރުދާހެއް ބާތިލްވާ ގޮތަށް އިންތިހާބުތަކާބެހޭ އާންމު ގާނޫނަށް ގެނައި އިސްލާހާ ގުޅިގެންނެވެ. އެކަމާއި ގުޅިގެން، ބައެއް ދާއިރާގެ ވޯޓު ފޮށިތައް އަލުން ގުނައިދޭން ވެސް އިލެކްޝަންސް ކޮމިޝަނުގައި ދަނީ އެދެމުންނެވެ.\nމިދިޔަ ހޮނިހިރު ދުވަހު ބޭއްވުނު މަޖިލިސް އިންތިހާބުގައި ވޯޓު ގުނުމުގެ މަސައްކަތް ކުރަނީ. -- އަވަސް ފޮޓޯ | އަހުމަދު އަޔާދު\nއެކަކަށް އެންމެ ގިނައިން ލިބުނީ 1،931 ވޯޓް\nމިއީ މިދިޔަ ހޮނިހިރު ދުވަހު އެއް ކެންޑިޑޭޓަކަށް އެންމެ ގިނަ ވޯޓު ލިބުނު އަދަދެވެ. އެ ފަހުރު ހޯއްދެވީ އެމްޑީޕީގެ ޓިކެޓުގައި ހިތަދޫ ދެކުނު ދާއިރާ އިން ހޮވިވަޑައިގެންނެވި އިބްރާހިމް ނާޒިލެވެ. ވަގުތީ ނަތީޖާއަށް ބަލާއިރު، ނާޒިލް ހޮވިވަޑައިގެންފައިވަނީ އެ ދާއިރާ އަށް ވޯޓުލާ އާބާދީގެ 70 ޕަސެންޓުންނެވެ.\n3،993 މީހުންގެ ވޯޓް ސިއްރެއް ނޫން\nރީރަޖިސްޓްރީކުރި މީހުންގެ ތެރެއިން 3،993 މީހަކު ވޯޓު ލާ ފޮއްޓަށް، އޭނާ ނިސްބަތްވާ ދާއިރާގެ އެހެން މީހަކު ވޯޓެއް ނުލަ އެވެ. އޭގެ މާނައަކީ އެ 3،993 މީހުންގެ ވޯޓު ސިއްރު ނުވާނެ ކަމެވެ. އެހެންކަމުން ވޯޓުގެ ނަތީޖާ އިއުލާން ކުރުމާ އެކު އެ މީހުން ވޯޓު ލީ ކެންޑިޑޭޓު ވެސް އެނގޭނެ އެވެ.\nއިންތިހާބުން ފާހަގަ ކޮށްލެވުނު އެއް ކަމަކީ ދެ ދެމަފިރިކަނބަލަކު ހޯއްދެވި ކާމިޔާބީ އެވެ. އަންނަ މަޖިލީހުގައި ދެ ދެމަރިފިކަނބަލަކު ތިއްބަވާނެ އެވެ. އެގޮތުން، މިހާރު ވެސް އައްޑޫ މީދޫ ދާއިރާގެ މެންބަރު ރޮޒައިނާ އާދަމާއި އޭނާގެ ފިރިކަލުން މުހައްމަދު ނާޝިޒާއި ގާނޫނީ ވަކީލް ހިސާން ހިސެއިންނާއި އޭނާގެ ފިރިކަލުން އިބްރާހިމް ނާޒިލެވެ. މި ހަތަރު ބޭފުޅުންނަކީ ވެސް އެމްޑީޕީގެ ޓިކެޓްގައި ޕްރައިމަރީ ކާމިޔާބު ކުރައްވައި އެމްޑީޕީގެ ޓިކެޓްގައި އިންތިހާބަށް ނުކުމެވަޑައިގެންނެވި ބޭފުޅުންނެވެ.\n12 އިން 1\nއަށާރަ ވަނަ ރައްޔިތުންގެ މަޖިލީހުގައި އެންމެ އަޑު ގަދަވި 12 މެންބަރުންނަށް އަންނަ މަޖިލީހުގެ އިންތިހާބުގައި ބޮޑު ނާކާމިޔާބީއަކާ ކުރިމަތިލާން ވަނީ ޖެހިވަޑައިގެންފަ އެވެ. ނިމެންމިދާ މަޖިލީހުގައި އާންމުންގެ އެންމެ ޝައުގުވެރިކަން ހޯއްދެވި 12 މެމްބަރުންގެ ތެރެއިން، ގޮނޑި ދިފާއު ކުރެއްވީ ވިލިނގިލީ ދާއިރާގެ މެންބަރު ސައުދު ހުސެއިނަށް އެކަންޏެވެ.\nރައްޔިތުންގެ މަޖިލީހަށް ކުރީގެ ރައީސް މައުމޫންގެ ތާއީދާއެކު ވާދަކުރައްވާ ކެންޑިޑޭޓުންގެ ކެމްޕެއިން " މާއްދާ 4" ލޯންޗުކުރުން\nކޮންމެ ރޭހެއްގައި ވެސް އެއްވަނަ ހޯދުމަކީ ކޮންމެ ބައިވެރިއެއްގެ ވެސް އުއްމީދަކަށް ވާނެ އެވެ. ނަމަވެސް، މިފަހަރު ކުރީގެ ރައީސް މައުމޫން އަބްދުލްގައްޔޫމްގެ ތާއީދާއެކު ރައްޔިތުންގެ މަޖިލީހުގެ އިންތިހާބުގައި ކާމިޔާބީ ލިބިފައިވަނީ އެންމެ ކެނޑިޑޭޓަކަށެވެ.\nރައީސް މައުމޫންގެ 20 ކެންޑިޑޭޓަކު ވާދަކުރި ނަމަވެސް، ކާމިޔާބީއާ ހަމައަށް ދެވުނީ ނިލަންދޫ ދާއިރާއަށް ރައީސް މައުމޫންގެ ތާއީދާއެކު ވާދަ ކުރި އަބްދުލް މުހުސިން ހަމީދަށް އެކަންޏެވެ. އެމަނިކުފާނުގެ ދަރިކަލުން އަހުމަދު ފާރިސް މައުމޫންގެ އިތުރުން ރައީސް މައުމޫންގެ އަރިސް އައިމިނަތު ނާދިރާ ވެސް ނާކާމިޔާބުވެފަ އެވެ.\nއިތްޒަތްތެރި މެންބަރު ރައީސް ނަޝީދު\nރާއްޖޭގެ ރައީސްކަން ކުރެއްވި ބޭފުޅުންގެ ތެރެއިން ރައްޔިތުންގެ މަޖިލީހަށް ފުރަތަމަ ހޮވިވަޑައިގަތް ބޭފުޅަކަށް ކުރީގެ ރައީސް މުހައްމަދު ނަޝީދު ވަނީ ހޮނިހިރު ދުވަހު ވެވަޑައިގެންފަ އެވެ.\nމީގެ ކުރިން ރާއްޖޭގެ ރައީސްކަން ކުރެއްވުމަށް ފަހު އެއްވެސް ބޭފުޅަކު މަޖިލީހުގެ މެމްބަރުކަން ނުވަތަ ދައުލަތުގެ އެހެން މަގާމެއް ވެސް އަދާ ކުރައްވާފައެއް ނުވެ އެވެ. އެކަމަކު މައްޗަންގޯޅީ މެދު ދާއިރާގެ ގޮނޑި ކާމިޔާބު ކުރައްވައި، ނަޝީދު މަޖިލީހަށް ހޮވި ވަޑައިގަތުމާ އެކު، މިއީ ކުރީގެ ރައީސަކު މަޖިލިސް މެމްބަރު ކަން ކުރައްވާ ފުރަތަމަ ފަހަރަށް ވާނެ އެވެ.\nމަޖިލިސް އިންތިހާބުގައި އެމްޑީޕީ އަށް ލިބުނު ކާމިޔާބީ ފާހަގަ ކުރުމަށް އަޑީ ޕާކު ސަރަހައްދުގައި ބޭއްވި އުފާފާޅުކުރުމުގެ ތެރެއިން\nއެމްޑީޕީގެ ތާއީދާއެކު ވާދަ ކޮށްގެން ވެސް، އެއްވެސް ގޮނޑިއެއް ކާމިޔާބު ނުކުރެވި ސުމެއްގައި އޮވެ އަދާލަތު ޕާޓީން ވަނީ އިންތިހާބު ނިންމާލައިފަ އެވެ. މިދިޔަ ހޮނިހިރު ދުވަހު އަދާލަތުން ނުވަ ދާއިރާއެއްގައި ވާދަކުރި އެވެ. ނަމަވެސް އިންތިހާބުގެ ވަގުތީ ނަތީޖާ އިން ފެންނަ ގޮތުގައި، މިހާރުގެ މަޖިލިހުގައި އަދާލަތު ތަމްސީލު ކުރައްވާ މަކުނުދޫ ދާއިރާގެ މެމްބަރު އަނާރާ ނައީމަށް ވެސް ގޮނޑި ދިފާއެއް ނުކުރެއްވުނެވެ.\nރައީސް އަބްދުﷲ ޔާމީން އެމްޑީޕީ ރައީސް މުހައްމަދު ނަޝީދު + ޕީޕީއެމް ރައީސް މައުމޫން އަބްދުލްގައްޔޫމް ގާސިމް އިބްރާހިމް އަދާލަތު ޕާޓީ މޯލްޑިވްސް ޔުނައިޓެޑް އޮޕޮޒިޝަން ޖުމްހޫރީ ޕާޓީ އެމްއާރުއެމް މަޖިލިސް އިންތިހާބު 2019 ޕީޕަލްސް ނޭޝަނަލް ކޮންގްރެސް - ޕީއެންސީ


ދުވާފަރުގައި ކަނބަލުންނަށް ޚާއްސަ ވޮލީ މުބާރާތެއް ބާއްވަނީ! | Sandhaanu\nދުވާފަރުގައި ކަނބަލުންނަށް ޚާއްސަ ވޮލީ މުބާރާތެއް ބާއްވަނީ!\nދުވާފަރުގެ އަންހެނުންގެ ތަރައްޤީއަށް މަސައްކަތްކުރާ ކޮމިޓީއާއި، ރ.އަތޮޅު ފެމިލީ އެންޑް ޗިލްޑްރަން ސަރވިސް ސެންޓަރު ގުޅިގެން “ގެވެށި ގުޅުން” ކެމްޕޭން ޕްރޮމޯޓްކުރުމުގެ ގޮތުން އެރަށުގައި ކަނބަލުންނަށް ޚާއްސަ ވޮލީ މުބާރާތެއް ބާއްވަން ނިންމައިފިއެވެ.\nމުބާރާތުގައި ބައިވެރިވާން ޝައުޤުވެރިވާ ޓީމްތަކުން 1 އޮކްޓޫބަރުގެ ނިޔަލަށް އެކޮމިޓީއަށް ފޯމް ހުށަހަޅަން ޖެހެއެވެ. އަދި މިމުބާރާތް ފެށުމަށް ހަމަޖެހިފައިވަނީ އަންނަ އޮކްޓޫބަރު މަހުގެ 8 ވަނަ ދުވަހުއެވެ.\nމިމުބާރާތުގައި ކުޅޭ ފަރާތްތަކުގެ ޝަރުތުތަކެއް ވަނީ އެކޮމިޓީއިން ކަނޑައަޅައިފައެވެ. އެގޮތުން އެފަރާތްތަކަކީ އުމުރުން 16 އަހަރުން މަތީގެ ކަނދޮޅުދޫގެ (ކަނދޮޅުދޫ ރައްޔިތުން މިހާރު ދިރިއުޅެނީ ދުވާފަރުގައި) ރަށްވެއްސަކަށް ވާން ޖެހެއެވެ. ނަމަވެސް އުމުރުން 18 އަހަރު ނުފުރޭ ކުދިން މުބާރާތުގައި ކުޅޭނަމަ ބެލެނިވެރިޔާގެ ހުއްދަ އޮތްކަން އަންގައިދޭ ސިޓީއެއް ހުށަހަޅަން ޖެހެއެވެ. ހަމަ އެއާއިއެކު ރ.ކަނދޮޅުދޫގެ ރަށްވެއްސަކާ ކައިވެނި ބައްލަވައިގެން އުޅުއްވާ ކަނބަލުންނަށްވެސް މުބާރާތުގައި ކުޅުމުގެ ފުރުސަތު އޮންނާނެއެވެ.\nމިމުބާރާތުގެ ޗެމްޕިއަން ޓީމަށާއި، ރަނަރއަޕް ޓީމް އަދި ފެއަރޕްލޭ ޓީމު ހޮވާ، އިނާމު ދިނުމަށްވަނީ ނިންމައިފައެވެ.


"Dhathuru dhanee harukashi fikuruge meehunthoa fuluhun balaane"\nދަތުރު ދަނީ ހަރުކަށި ފިކުރުގެ މީހުންތޯ ފުލުހުން ބަލާނެ: ނަޝީދު\nއަންބަރާ އަށް ދިޔަ މީހުން ދޯނި މަތީގައި ނަމާދު ކުރަނީ: ރައީސް ނަޝީދު ވަނީ މިކަމާ ގުުވައި ވާހަކަ ދައްކާފައި\nފަޅު ރަށްތަކަށް ދަތުރު ދާއިރު އެތަންތަނަަށް ދަނީ ދީނީ ގޮތުން ހަރުކަށި ފިކުރުގެ މީހުން ދޭތޯ ފުލުހުން ބަލާނެ ކަމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nދީނީ ގޮތުން ހިޔާލު ކަފިވާ ގޮތަށް އަބަދުވެސް ވާހަކަފުޅު ބައްޓަން ކުރައްވާ ރައީސް ނަޝީދު އެފަދައިން ވިދާޅުވީ މިދިޔަ ހުކުރު ވިލޭރޭ ވ. އަތޮޅު އަންބަރާއަށް ދިޔަ ދޯންޏެއް ހުއްޓުވައި އޭގައި ތިބި ގިނަ އަދަދެއްގެ ޒުވާނުން ޖޫރިމަނާ ކުރި ހާދިސާއަށް އިޝާރާތް ކުރައްވަ އެވެ.\nއެ މައްސަލައިގައި 95 މީހަކު ޖޫރިމަނާ ކުރި އެވެ. އަދި އެ މީހުނާ ގުޅުވައި ކުރި ތުހުމަތުތައް ފުލުހުން ދޮގުކޮށްފައި ވެއެވެ.\nއެ މީހުން ޖޫރިމަނާ ކުރީ ކޮވިޑާ ގުޅިގެން އެޗްޕީއޭއިން ކަނޑައަޅާފައިވާ ރައްކާތެރިކަމުގެ މިންގަނޑާ ހިލާފަށް އަންބާރާއަށް ދާން އުޅުމުން ކަމަށް ފުލުހުން ވަނީ ބުނެފަ އެވެ.\nމިއަދު މަޖިލީހުގެ ރިޔާސަތުގައި އިންނަވައިގެން ރައީސް ނަޝީދު ވިދާޅުވީ ޒުވާނުންނާ ދޭތެރޭ ފުލުހުން އަމަލުކުރި ގޮތުންނާއި އަންބާރާއަށް ނުދެވި އެނބުރި އަންނަން ޖެހުމުން އެކަމާ ހިތާމަ ކުރައްވާ ކަމަށެވެ.\nއޭގެ ފަހަށް އެ ހާދިސާއާ ނަޝީދު ދެން ގުޅުވާލެއްވީ ދީނީ ގޮތުން ހައްދު ފަހަނައަޅައިދިއުމާ އެވެ. ދަތުރު ދިޔަ ޒުވާނުންނާ އެފަދަ ކަމަކާ ގުޅުމެއް އޮތް ކަމަކަށް ފުލުހުން ބުނެފައި ނުވާއިރު ވެސް ރައީސް ނަޝީދު ވިދާޅުވީ ދީނީ ހަރުކަށި ފިކުރަށް ލެނބި އެމީހުންގެ ތަމްރީންތަކަށް ޒުވާނުން ފަޅު ރަށްރަށަށް ދާކަން ފުލުހުންނަށް އެނގޭނެ ކަމަށެވެ.\n"އެހެންވީމާ އެކަންބޮޑުވުން ފުލުހުން ހުންނާނެ. ހުރެގެން އެބާވަތުގެ ކަންބޮޑުވުން ބަލާނެ. ދަތުރުދާ ޒުވާނުން ވަރަށް ބޮޑަަށް ވިސްނަން ޖެހޭ އެ އިމޭޖަށް. ވިސްނަވައިގެން ދަތުރުދިއުން އަޅުގަނޑު ދެކޭ ގޮތުގައި އެއީ ބުއްދިވެރި ކަމެއް." ރައީސް ނަޝީދު ވިދާޅުވި އެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް މޯލްޑިވްސް ޕޮލިސް ސާވިސް


Dh. Kudahuvadhoo | Mihaaru\nފޯރިގަދަ މެޗަކަށް ފަހު ކުޑަހުވަދޫ އާއި މާޅޮސް އެއްވަރު\nމި ސީޒަނުގެ އުރީދޫ ދިވެހި ޕްރިމިއާ ލީގުގައި މިހާތަނަށް ކުޅުނު އެންމެ ފޯރިގަދަ އަދި އެންމެ ވާދަވެރި އެއް މެޗުގައި މިރޭ ދ. ކުޑަހުވަދޫ އާއި އއ. މާޅޮސް 2-2 އިން އެއްވަރުވެއްޖެ އެވެ.\nކުޑަހުވަދޫ އަށް މިއީ ތަޖުރިބާގެ މަރުހަލާއެއް: މޯހަން\nއުރީދޫ ދިވެހި ޕްރިމިއާ ލީގުގައި ވާދަކުރާ ދ. ކުޑަހުވަދޫ ޓީމުގެ ކުޅުންތެރިންނަށް މިއީ ތަޖުރިބާ ހޯދުމުގެ މެޗުތަކެއް ކަމަށާއި އެ ޓީމު ކުޅުންތެރިންނަށް ފުރަތަމަ ޑިވިޝަން ޓީމުތަކާ ދެކޮޅަށް ކުޅުމުގެ ޗެލެންޖް ނެގޭނެ ކަމަށް ކުޑަހުވަދޫގެ ކޯޗު މުހައްމަދު ޝިޔާޒް (މޯހަން) ބުނެފި އެވެ.\nނާފިއުގެ ހެޓްރިކާ އެކު ޓީސީ އަށް ބޮޑު މޮޅެއް\nދެ ވަނަ ހާފްގައި އަލީ ނާފިއު (ކަޅޭ) ހެދި ހެޓްރިކާ އެކު އުރީދޫ ދިވެހި ޕްރިމިއާ ލީގުގައި މިރޭ 6-1 އިން ދ. ކުޑަހުވަދޫ އަތުން ޓީސީ ސްޕޯޓްސް ކްލަބް މޮޅުވެއްޖެ އެވެ.\n"މިނިވަން ޗެމްޕިއަންޝިޕުގެ ޓީމުތަކާ ކުޅޭއިރު ސަމާލުވޭ"\nއުރީދޫ ދިވެހި ޕްރިމިއާ ލީގަށް އަތޮޅުތަކުން އައި ޓީމުތަކާ ދެކޮޅަށް ކުޅޭއިރު ސަމާލުވާންޖެހޭ ކަމަށް ޓީސީ ސްޕޯޓްސް ކްލަބްގެ ކޯޗު މުހައްމަދު ނިޒާމް (ނިޒާމްބެ) ބުނެފި އެވެ.\nAugust 04, 2017 3\n"ކުޑަހުވަދޫ އަކީ ޗެމްޕިއަނެއް، ފަސޭހަ ނުކުރާނަން"\nޓްރާންސްފާ ބާޒާރުގައި ޓީމު ވަރުގަދަކޮށް މާޒިޔާ އިން އަމާޒު ހިފާފައިވަނީ ދިވެހި ޕްރިމިއާ ލީގު ދިފާއުކޮށް އަންނަ އަހަރުގެ އޭއެފްސީ ކަޕުން ޖާގަ ހޯދުމަށް ކަމަށް އެ ޓީމަށް އެސްޓީއޯ މާލޭ ލީގުގެ ޗެމްޕިއަންކަން ހޯދައިދިން ކޯޗު މެސެޑޯނިއާގެ މަރްޔާން ސެކުލޮސްކީ ބުނެފި އެވެ.\nކުޑަހުވަދޫ ޕްރިމިއާ ލީގަށް ނުކުންނަނީ ބަދަލެއް ނެތި\nއަތޮޅު ފުޓްބޯޅަ މުބާރާތުގެ ޗެމްޕިއަން ދ. ކުޑަހުވަދޫ ޓީމަށް ދިވެހި ޕްރިމިއާ ލީގުގައި ވެސް ކޯޗުކޮށްދޭނީ މުހައްމަދު ޝިޔާޒް (މޯހަން) ކަމަށާއި އަދި ފުރަތަމަ ޑިވިޝަނުގެ އެއްވެސް ކުޅުންތެރިއަކު ގެނެސްފައިނުވާނެ ކަމަށް އެ ޓީމުން ބުނެފި އެވެ.\nޕްރިމިއާ ލީގު ހުޅުވައިދޭނީ މާޒިޔާ އާއި ކުޑަހުވަދޫ\nއަންނަ ހުކުރު ދުވަހު ފަށާ ދިވެހި ޕްރިމިއާ ލީގުގެ ފުރަތަމަ މެޗުގައި އެންމެ ފަހުގެ ޗެމްޕިއަން މާޒިޔާ އާއި މި ފަހަރު މިނިވަން ޗެމްޕިއަންޝިޕް ކާމިޔާބުކުރި ދ. ކުޑަހުވަދޫ ބައްދަލުކުރަން ޖެހިއްޖެ އެވެ.\nމާޅޮހާއި މިލަންދޫ، ކުޑަހުވަދޫ އަދި ތިނަދޫ ލީގަށް\nމިނިވަން ޗެމްޕިއަންޝިޕްގެ ސެމީ ފައިނަލުގެ ޖާގަ ޔަގީންކޮށް އއ. މާޅޮސް، ށ. މިލަންދޫ، ދ. ކުޑަހުވަދޫ އަދި ގދ. ތިނަދޫ ދިވެހި ޕްރިމިއާ ލީގުން ޖާގަ ހޯދައިފި އެވެ.\nދ. ކުޑަހުވަދޫގައި އަލަށް ހެދި ދާލު އެއާޕޯޓަށް ގައުމީ އެއާލައިން މޯލްޑިވިއަން އިން މިއަދު ރަސްމީކޮށް ޝެޑިއުލް ދަތުރުތައް ފަށައިފި އެވެ.\nJune 24, 2017 21\nދ. ކުޑަހުވަދޫގައި އަލަށް ހެދި އެއާޕޯޓަށް އަންނަ ބުދަ ދުވަހުން ފެށިގެން ދަތުރުތައް ފަށާނެ ކަމަށް ގައުމީ އެއާލައިން، މޯލްޑިވިއަން އިން މިއަދު ބުނެފި އެވެ.\nJune 01, 2017 104\nކުޑަހުވަދޫ އެއާޕޯޓަށް ފުރަތަމަ ފްލައިޓް ޖައްސައިފި\nޕާކިސްތާނާ ގުޅިގެން މެޑިކަލް ކޮލެޖެއް ގާއިމު ކުރަނީ\nޕާކިސްތާނު ސަރުކާރާ ގުޅިގެން ރާއްޖޭގައި މެޑިކަލް ކޮލެޖެއް ގާއިމުކުރުމުގެ ތައްޔާރީތައް ވަމުން އަންނަ ކަމަށް ހެލްތު މިނިސްޓަރު އިބްރާހީމް ނާޒިމް ވިދާޅުވެއްޖެ އެވެ.\nކުޑަހުވަދޫ ތިޖޫރި ފަޅައެއްނުލާ، ފައިސާއެއް ނުގެއްލޭ\nދ. ކުޑަހުވަދޫ ކައުންސިލްގެ ތިޖޫރި ފަޅާލައި ގިނަ އަދަދެއްގެ ފައިސާ ނެގި ކަމަށް ފުލުހުންނަށް ހުށަހެޅިޔަސް، އެއްވެސް ފައިސާއެއް ގެއްލިފައި ނުވާކަން "މިހާރު" އަށް އެނގިއްޖެ އެވެ.\nMay 17, 2017 49\nއެމްޑީއޭ އަށް ދ. އަތޮޅުގައި ނާކާމިޔާބު\nދ. އަތޮޅަކީ އެމްޑީއޭގެ ލީޑަރު އަހުމަދު ސިޔާމް މުހައްމަދުގެ ތާއީދު ބޮޑު ސަރަހައްދެއް ކަމަށް ކުރިން ބެލެވުނު ނަމަވެސް ކައުންސިލް އިންތިހާބުގައި ލިބުނު ދަށް ނަތީޖާއާ އެކު މަންޒަރު ބަދަލުވެއްޖެ އެވެ.\nކުޑަހުވަދޫ އެއާޕޯޓް ހަފުތާއެއްގެ ތެރޭގައި ހުޅުވަނީ\nދ. ކުޑަހުވަދޫގައި ރިއޯލޯ އިންވެސްޓްމަންޓްސްއިން ހެދި އެއާޕޯޓް ހަފުތާއެއްހާ ދުވަހުގެ ތެރޭގައި ހުޅުވާނެ ކަމަށް އެ ކުންފުނިން ބުނެފި އެވެ.\nMay 10, 2017 23\nރޯދަ ހަދިޔާއަކަށް ކުޑަހުވަދޫ ކޮންމެ މީހަކަށް 500ރ.\nރޯދަ ހަދިިޔާގެ ގޮތުގައި ދ. ކުޑަހުވަދޫގެ ކޮންމެ ރައްޔިތަކަށް 500ރ. ދިނުމަށް އެ ރަށު ކައުންސިލުން ނިންމައިފި އެވެ.\nFebruary 01, 2017 17\nވާނީ އާއިލާއަކަށް ކުޑަހުވަދޫން ފްލެޓް ދޭން އަމުރުކޮށްފި\nދ. ވާނީ ރައްޔިތުންނަށް ދ. ކުޑަހުވަދޫގައި އެޅި ހައުސިން ޔުނިޓުން ފްލެޓް ނުލިބުނު މީހަކަށް ފްލެޓް ދިނުމަށް ސިވިލް ކޯޓުން އަމުރުކޮށްފި އެވެ.\nJanuary 08, 2017 22\nރާއްޖޭގައި ހަދާ އެންމެ ބޮޑު ޑޮމެސްޓިކް އެއާޕޯޓް، ދ. ކުޑަހުވަދޫ އެއާޕޯޓަށް މުވައްޒަފުން ހޯދަން އިއުލާންކޮށްފި އެވެ.\nއައްޔުބެ މަރަން ވަސީމް އެހީވުމުގެ ދައުވާ ސާބިތެއް ނުވި\nދ. ކުޑަހުވަދޫގައި އަނިޔާވެެރި ގޮތަކަށް މަރާލި އެރަށު ސަމަންދަރު އަލީ ހަސަން (އައްޔުބެ) މަރާލުމުގައި އެހީތެރިވެ ދިން ކަމަށް ބުނެ، އައްޔުބެ އަށް ދޮން ކާފަ ކިޔާ އިބްރާހިމް ވަސީމްގެ މައްޗަށް ކުރި ދައުވާ ސާބިތުނުވާ ކަމަށް ކްރިމިނަލް ކޯޓުން އިއްޔެ ހުކުމްކޮށްފި އެވެ.\nފައިނަލުގެ ފަހު ޖާގަ ތިމަރަފުށްޓަށް\nއެސްޓީއޯ މިނިވަން ޗެމްޕިއަންޝިޕް ފުޓްބޯޅަ މުބާރާތުގެ ދެ ވަނަ ސެމީ ފައިނަލުން 4-1 އިން ދ. ކުޑަހުވަދޫ ބަލިކޮށް ފައިނަލުގެ ފަހު ޖާގަ ތ. ތިމަރަފުށި ހޯދައިފި އެވެ.


Nasheed masahakikurahvani India in faaisaa hoadhaigen verikan kuran: Umar\n14 ޑިސެންބަރ 20193ކޮމެންޓް\nނަޝީދު މަސައްކަތްކުރައްވަނީ އިންޑިއާއިން ފާއިސާ ހޯދައިގެން ވެރިކަން ކުރަން: އުމަރު\nރައީސް ނަޝީދު މަސައްކަތްކުރައްވަނީ އިންޑިއާއިން ފާއިސާއާއި އެހީތެރިކަން ހޯދައިގެން ވެރިކަމަށް ވަޑައިގަންނަވަން ކަމަށް ކުރީގެ ހޯމް މިނިސްޓަރު އުމަރު ނަޝީރު ވިދާޅުވެއްޖެއެވެ.\nސީއެންއެމަށް ދެއްވި އިންޓަވިއުއެއްގައި ވާހަކަ ދައްކަވަމުން އުމަރު ނަޝީރު ވިދާޅުވީ ރައީސް ނަޝީދު މަސައްކަތް ކުރައްވަނީ އިންޑިއާގެ މަދަދުގައި އަލުން ވެރިކަމަށް ވަޑައިގަތުމުގެ މަސައްކަތް ކަމަށެވެ. ނަމަވެސް އެއީ ނަޝީދަށް ކުރެވޭ ވަރަށް ބޮޑު ކުންހީއެއް ކަމަށާއި ވޯޓުލަނީ އިންޑިއާ މީހުން ނޫން ކަމަށް އުމަރު ވިދާޅުވިއެވެ.\nއެގޮތުން ނަޝީދަށް ވޯޓު ލަނީ ދިވެހިން ކަމަށާއި ދިވެހިންނަށް ވަރަށް ސާފުކޮށް ވާންއުޅޭގޮތް މިހާރު އެނގޭ ކަމަށް އުމަރު ވިދާޅުވިއެވެ. އަދި އިންޑިއާގެ މަގްސަދު ވަރަށް ސާފުކަމަށާއި އެމްޑިޕީން އިންޑިއާގެ އުނގަށްވެއްޓޭ ސަބަބު ވަރަށް ސާފު ކަމަށްވެސް އުމަރު ވިދާޅުވިއެވެ.\nނަޝީދު ކުޅުއްވަނީ ޕޮލިޓިކަލް ކާޑެއް ކަމަށާއި އިންޑިއާގެ މަދަދުގައި ވެރިކަމަށް އައުމަށް ކުރައްވާ މަސައްކަތެއްގެ ގޮތުގައި ސިފަކުރައްވާ އުމަރު ވިދާޅުވީ ދިވެހި ތާރީހުން އެނގެންއޮތް ގޮތުގައި އެފަދަ މަސައްކަތްތަކެއް އަދި މިހާތަނަށް ކާމިޔާބުވެފައި ނެތް ކަމަށެވެ.\nއަދި ރާއްޖޭގެ މިނިވަންކަން ގެއްލޭ ހިސާބަށް އެމްޑީޕީން ކަންތައްތައް ކުރަމުންދާކަން ފާހަގަ ކުރައްވާ އުމަރު ވިދާޅުވީ ކުރީ ސަރުކާރުން އިންޑިއާ ސިފައިން ގެނައި އަދަދަށްވުރެ އެތަށް ގުނައެއް އެމްޑީޕީ ސަރުކާރުން އިތުރުކޮށްފައިވާ ކަމަށެވެ.\nހަގީގަތަކީ އިންޑިއާއިން ބޭނުންވާ ކަންތައްތައް ހާސިލް ކުރަނީ ދިވެހި ރާއްޖޭގެ ސިޔާސީ މީހުންނަށް ރިޝްވަތުދީގެން ކަމަށް އުމަރުގެ ވާހަކައިގައި ފާހަގަކުރެއްވިއެވެ. އަދި އެ ރިޝްވަތުގެ ފާއިސާގައި ކެންޕެއިން ފާއިސާގެ ގޮތުގައި ނުވަތަ ޕާޓީއަށްދޭ ހަދިޔާއެއްގެ ގޮތުގައި އެކިއެކި ނަންނަމުގައި ފާއިސާ ހަރަދުކޮށްގެން ރާއްޖޭގެ ސިޔާސީ މައިދާނަށް ނުފޫޒު ފޯރުވައިގެން އެ މީހުން ބޭނުންވާ ބަޔަކު އިންތިހާބުކޮށްގެން، އިންތިހާބު ކުރާ މީހުން މެދުވެރިކޮށްގެން އެ މީހުން ބޭނުންވާ ކަންތައްތައް ހާސިލް ކުރަމުންދާ ކަމަށްވެސް އުމަރު ވިދާޅުވިއެވެ.\nއަދި މައްސަލައަކީ އިންޑިއާގެ ފީކަޅާކަން ނޫން ކަމަށާއި ގޯސް ހަދަނީ ޕޮލިޓިކަލް މީހުންގެ ގައިގައި ތެދުވެރިކަމާއި އަމާނާތްތެރިަކަން ނެތް މީހުން ކަމަށް އުމަރު ވިދާޅުވިއެވެ. ޗައިނާއަށް ބަދުބަސް ބުނުމުގެ އަސްލަކީވެސް އިންޑިއާގެ ރުހުން ހޯދުން ކަމަށް ވިދާޅުވެ އުމަރު ވިދާޅުވީ ޗައިނާއަކީ ބިމުގެ ގޮތުންނާއި ތަރައްގީގެ ގޮތުން ބެލިކަމުގައި ވިޔަސް އިންޑިއާއަށް ވުރެ މާ މުއްސަނދި ގައުމެއްކަން ރައީސް ނަޝީދަށްވެސް އެނގިވަޑައިގަންނަވާނޭ ކަމަށެވެ.\nއެ މީހުންނަށް ރުހުނަސް ނުވަތަ ނުރުހުނަސް ބަދު ބަސް ބުނުމަކީ ސިޔާސީ ލީޑަރުން ކުރަންވާނެ ކަމެއް ނޫން ކަމަށާއި ނަޝީދު ހުރިހާ މަސައްކަތެއް ކުރައްވަނީ އިންޑިއާ ރުއްސަން ކަމަށް އުމަރު ވިދާޅުވިއެވެ.\nނަޝީދު ކުޅުއްވަނީ ދެ ކާޑެއް ކަމަށާއި އެގޮތުން އެއް ކާޑެއްގެ ގޮތުގައި ކުޅުއްވަނީ ރާއްޖޭގައި ތިބެނީ ދީނީ ގޮތުން ހައްދުފަހަނައަޅައިފައި ތިބޭ މީހުން ކަމަށް ވިދާޅުވެ އިންޑިއާ އަތުންނާއި ޔޫރަޕްގެ ގައުމުތަކުން ފާއިސާ އާއި ޕޮލިޓިކަލް މަދަދު ހޯދުން ކަމަށެވެ. ދެވަނަ ކާޑެއްގެ ގޮތުގައި ނަޝީދު ކުޅުއްވަނީ އިންޑިއާއަށް ޗައިނާ ދައްކައިގެން އިންޑިއާ ބިރުގަންނަވާލައިގެން ޗައިނާއިން ރާއްޖޭގެ ބިންތައް ނަގާ ކަމަށާއި އިގްތިސާދީ ގޮތުން ރާއްޖެ އަޅުވެތި ކުރާކަމުގެ ތުހުމަތުކޮށްގެން އިންޑިއާއިން ސިޔާސީ ކަންތައްތަކުގައި މަދަދު ހޯދުން ކަމަށެވެ.\nނަޝީދު އަބަދުވެސް އިންޑިއާއަށް ބިރު ދައްކަނީ ދީނީ ހައްދުފަހަނައެޅި މީހުންތައް ދައްކައިގެންނާއި ޗައިނާގެ މީހުން ދައްކައިގެން ކަމަށްވެސް އުމަރު ވިދާޅުވިއެވެ.\nއެމްޑީޕީ އިދިކޮޅުގައި އޮވެގެން އެންމެ ބާރަށް ދެއްކި ވާހަކައަކީ ޗައިނާއަށް ރާއްޖޭގެ ރަށްތައް ވިއްކާ ހުސްކުރާ ވާހަކަ ކަމަށް ވިދާޅުވެ އުމަރު ވިދާޅުވީ ޗައިނާއަށް ވިއްކި އެއްމެ ރަށެއްވެސް އަދި މިހާތަނަށް އެމްޑީޕީއަށް ދެއްކިފައި ނުވާ ކަމަށެވެ.\n"ކޮންމެހެން ނަޝީދު އުޅުއްވަނީ ޗައިނާ ގޯސްވެގެން ނޫން އޭނާ އުޅެނީ އިންޑިއާގެ ރުހުން ހޯދަން" އުމަރު ވިދާޅުވިއެވެ.\nޗައިނާ ނަރެންދުރާ މޯދީ އިންޑިއާ އުމަރު ރައީސް ނަޝީދު\nޢުމަރަކީ ދުނިޔެނުދެކޭފަދަ ސިޔާސީމީހެއް. މޮޅުކަމަކީ އެދައްކާ މޮޅުވާހަކަ ތިމާގެ އަނބިމީހާވެސް ގަބޫލުނުކުރާކަން. ޣައުމުގެ ރައީސްކަމުގެ ހުވަފެން އަބަދު ދެކިދެކި ހުންނައިރު ރައްޔިތުންގެ ލޯބިހޯދަންކުރަން އެނގިލައްވާ ކަމަކީ ރައްޔިތުންގެލޯބި ހޯދައިގެން ކުރިމަތިލި ކޮންމެމަގާމަކަށް ހޮވޭ ސިޔާސީމީހުންނާ ހަސަދަވެރިވެ ޖެހިގަތުން. މިވިސްނުމުގަ މިވީހާތަނަށް ކުރިއެއްވެސް ކަމެއް ކާމިޔާބެއްނުވި. ކުޑަވެގެން އެންމެ 5000 މީހުންގެވޯޓުން ހޮވަންޖެހޭ މަޖިލިސް މެމްބަރުކަން ވެސް ނުލިބުނު. މީހަކު ދިނީތީވެ ވަޒީރުކަން ލިބުނު.\nދެން ތިބޭފުޅާ ކީއްކުރާނީ. ކަހާތަންކަހައޭވެސް ހީނުވާނެ ނަޝީދުއަށް ސިޔާސީ ބުރަދަނެއް ނެތް މީހަކު އެއްޗެކޭ ބުނެގެން\nއުމަރު ނަސީރު ގެތިވާހަކަޔައް ތީދޮގެކޭ ބުނެވޭކައްނެތް.....


Dhoani Eh Farah Arai, Falhuveriakah Aniyaave Haalu Dheravehje ދޯންޏެއް ފަރަށް އަރައި، ފަޅުވެރިއަކަށް އަނިޔާވެ ހާލު ދެރަވެއްޖެ – Huvadhoo News Dhoani Eh Farah Arai, Falhuveriakah Aniyaave Haalu Dheravehje Huvadhoo News\nދޯންޏެއް ފަރަށް އަރައި، ފަޅުވެރިއަކަށް އަނިޔާވެ ހާލު ދެރަވެއްޖެ\nތ.އަތޮޅުން މާލެ ދަތުރުކުރަމުންދިޔަ ސަޕްލައި ދޯންޏެއް ފަރަށް އަރައި ފަޅުވެރިޔަކަށް އަނިޔާ ވެއްޖެއެވެ.\nމިދޯންޏަކީ “ކޮއި” ނަމަކަށް ކިޔާ ސަޕްލައި ދޯންޏެކެވެ. ދޯނި ފަރަށް އެރީ އިންޖީނު ހުއްޓުމުންނެވެ. އެމްއެންޑީއެފުން މަޢުލޫމާތު ދީފައިވާގޮތުގައި، މި ދޯނި ވ.ރަކީދޫ ކަނޑުގެ އިރުމަތި ފަރާތު ފަރަށް އަރައިގެން އެމްއެންޑީއެފް ކޯސްޓްގާޑުން އަންނަނީ ހަރަކާތްތެރިވަމުން ކަމަށެވެ. މި ހާދިސާގައި އަނިޔާވެ ހާލު ދެރަވީ، ދޯނި ފުންކުރުމުގެ މަސައްކަތުގައި އުޅުނު އެ ދޯނީގެ ފަޅުވެރިއަކަށެވެ.\nއަނިޔާވި ފަޅުވެރިޔާ ވަނީ އެމްއެންޑީއެފް ސެންޓްރަލް އޭރިއާ ކޯސްޓްގާޑު ސްކޮޑްރަންގެ އެހީތެރިކަމާ އެކު މިއަދު ހެނދުނު 09:52 ހާއިރު ރަކީދޫއަށް އަށް ގެންގޮސްފައެވެ.\nމި ހާދިސާގެ މައުލޫމާތު ލިބުނީ މިއަދު ހެނދުނު 06:52 ހާއިރުކަމަށް އެމްއެންޑީއެފުން މައުލޫމާތު ދިނެވެ.\nފަރަށް އެރި ދޯންޏަކީ ތިން ބިދޭސީންނާއި ދިވެއްސަކު ދަތުރުކުރަމުން ދިޔަ ދޯންޏެވެ. އަނިޔާވެފައި ވަނީ ކޮން ފަރާތަކަކަށް ކަމެއް ސާފުވާގޮތް ވަނީ ނުވެފައެވެ.


Dhiraagu TV Ge Hidhumaiy Alifuttah! - Vaguthu\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީކުރުމުގެ ގޮތުން ދިރާގު ޓީވީގެ ހިދުމަތް ރ.އަލިފުށީގައި ރަސްމީކޮށް އިފްތިތާހްކޮށްފިއެވެ.\nއަލިފުށީގައި ދިރާގު ޓީވީ ތަޢާރަފުކޮށްފައިވަނީ ދާދިފަހުން ސިނަމާޗީގެ މުޅިން އާ ފިލްމް ޗެނަލްތަކަކާއެކު ގޯލްޑް ޕެކެއް ތައާރަފުކޮށްވާ ދަނޑިވަޅެއްގައެވެ.\nދިރާގުން ބުނީ، 100 އަށްވުރެ ގިނަ ކޮލިޓީ ޗެނަލްތައް އެންމެ 450ރ. އަށް ދިރާގުޓީވީގެ ގޯލްޑް ޕެކް މެދުވެރިކޮށް ބަލާލުމުގެ ފުރުސަތު ލިބިގެންދާނެ ކަމަށެވެ.\nމި ޕެކުގައި ހިމެނޭ ސިނެމާޗީ ޗެނަލްތަކުގެ ތެރޭގައި ސިނެމާޗީ އެކްޝަން، ސިނެމާޗީ ރޮމޭންސް، ސިނެމާޗީ ކޮމެޑީ، ސިނެމާޗީ ޑްރާމާ އަދި ސިނެމާޗީ ކްރައިމެވެ.\nއަދި މި ޗެނަލްތައް ދިރާގުޕްލޭ އެޕްގެ ޕްލޭމޯ ޕެކޭޖު މެދުވެރިކޮށްވެސް ފެނިގެންދާނެއެވެ.\nމީގެ އިތުރުން، ދިރާގު ކަސްޓަމަރުންނަށް ވަރަށް ޙާއްސް ޕޮރޮމޯޝަންއެއްވެސް މެއި މަހުގެ ނިޔަލަށްވަނީ ހުޅުވާލާފައެވެ. އެގޮތުން މިހާރު ކުރިއަށްދާ ޚާއްސަ ޕޮރޮމޯޝަންގެ ދަށުން ދިރާގު ފިކްސްޑް ބްރޯޑްބޭންޑް ގެންގުޅުއްވާ ކަސްޓަމަރުންނަށް ދިރާގު ޓީވީގެ ޚިދުމަތް މުޅިން ހިލޭ ގުޅައިދިނުމުގެ އިތުރުން ޖޯއިބޮކްސްވެސް (ޑީކޯޑަރ) މުޅިން ހިލޭ ލިބިގެންދާނެއެވެ.\nމި ޕްރޮމޯޝަންގެ މުއްދަތުތެރޭ ދިރާގު ޓީވީއަށް ސަބްސްކްރައިބް ކުރައްވާ ހުރިހާ ކަސްޓަމަރުންނަށް ޙާއްސަ ލަކީ ޑްރޯއެއްގައި ބައިވެރިވެވޭނެ ފުރުސަރުވެސްވަނީ ހުޅުވާލާފައެވެ. މި މުއްދަތުގެ ތެރޭގައި ދިރާގު ޓީވީ ކަނެކްޝަން އަކަށް އެޕްލައި ކޮށްގެން 20 ނަސީބުވެރި ކަސްޓަމަރުންނަށް6މަސް ދުވަހަށް ދިރާގު ޓީވީ މުޅިން ހިލޭ ބަލާލެވޭނެއެވެ.\nދިރާގުގެ އެސިސްޓެންޓް މެނޭޖަރ ޕަބްލިކް ރިލޭޝަންސް، ޖައިޝާން ހަމީދު ވިދާޅުވި ގޮތުގައި ދިރާގުން މަސައްކަތް ކުރަމުން ދަނީ ވީހާވެސް ގިނަ ބަޔަކަށް ދިރާގު ޓީވީ މެދުވެރިކޮށް ހައި ކޮލިޓީ ޗެނަލްތައް ބަލާލުމުގެ ފުރުސަތު ހޯދައިދިނުމަށެވެ.\nއޭނާ ވިދާޅުވީ، އުންމީދު ކުރަނީ ރ.އަލިފުށީގައި ދިރިއުޅޭގެ ރައްޔިތުންގެ ދިރިއުޅުމަށް އިތުރު ފާގަތިކަމެއް ގެނެސްދީ ދިރާގުޓީވީ މެދުވެރިކޮށް މުނިފޫހިފިލުވުމަށް އިތުރު ލުއިފަސޭހަތަކެއް ލިބޭގެންދާނެކަމަށެވެ.\nދިރާގު ޓީވީގައި ހިމެނޭ ޗެނަލްތަކުގެ ތެރޭގައި މައްޝޫރު ޑިޒްނީ ޗެނަލްތައް، ސޮނީގެ ސްޕޯރޓްސް ޗެނަލްތައް، ލައިފްސްޓައިލް ޗެނަލްތަކުގެ ތެރޭގައި ފުޑް ނެޓްވޯރކް، ރާއްޖެއާއި ބޭރު ދުނިޔޭގެ ހަބަރު ޗެނަލްތައް އަދި އަލް ޤްރުއާން އަލް ކަރީމް ފަދަ ދީނީ ޗެނަލްތައް ހިމެނެއެވެ.\nކޮލިޓީ އަދި އަގުގައި އެއްވެސް ތަފާތު ކުރުމެއްނެތި ދިރާގުން ވަނީ ރާއްޖޭގެ %77 ގޭބިސީއަށް މިހާރު ދިރާގުޓީވީ ޚިދުމަތް ވަނީ ފޯރުކޮށްދީފައިއެވެ.


Iyye aa miadhu Male naa resort thakun Kulhudhuffuttah 540 meehun eri\nކުޅުދުއްފުށީ ސީކުއީން ބޯޓް، މިމަހު 13 ވަނަ ދުވަހު މާލެ ބަނދަރުގައި ކުޅުދުއްފުއްޓަށް ފުރަން ތައްޔާރުވަނީ--\nކުޅުދުއްފުށީ އެއާޕޯޓަށް ބަޔަކު ފައިބަނީ\nއިއްޔެއާއި މިއަދު މާލެއިންނާއި ރިސޯޓްތަކުން ކުޅުދުއްފުއްޓަށް 540 މީހުން އެރި\nއިއްޔެއާއި މިއަދު މާލެއިންނާއި ރިސޯޓްތަކުން ކުޅުދުއްފުއްޓަށް 540 މީހުން އައިކަމަށް ރަސްމީ ހިސާބުތަކުން ދައްކައިފި އެވެ.\nމާލެ ދަތުރުކުރާ ކަނޑު އުޅަނދުތަކުން ކައުންސިލަށް ފޮނުވާފައިވާ މައުލޫމާތުތަކަށް ބަލާއިރު އިއްޔެ ސީކްއީން ބޯޓުން 337 މީހަކު ކުޅުދުއްފުއްޓަށް އެރިއިރު މިއަދު ފާޅު ބޯޓުން 121 މީހަކު ވަނީ ކުޅުދުއްފުއްޓަށް އަރާފަ އެވެ.\nކޮވިޑް-19 އާ ގުޅިގެން ކުޅުދުއްފުއްޓަށް އަންނަ ފްލައިޓް ދަތުރުތަކުގެ އަދަދުވެސް ވަނީ ވަރަށް ބޮޑުތަނުން މަދުކޮށްފަ އެވެ. އެގޮތުން މިހާރު އަންނަނީ ހަފްތާއަކު ތިން ފްލައިޓެވެ. އެގޮތުން އިއްޔެ މޯލްޑިވިއަން ފްލައިޓުން ކުޅުދުއްފުއްޓަށް 50 މީހުން އައިސްފާއިވާއިރު ޗާޓަރުކޮށްގެން އައި މަންތާގެ ފްލައިޓުން 20 މީހަކު ވަނީ ކުޅުދުއްފުއްޓަށް ފައިބާފަ އެވެ.\nމިއަދު ކުޅުދުއްފުށީ އެއާޕޯޓަށް އެއްވެސް ފްލައިޓެއް ޖައްސާފައިނުވެ އެވެ. ހަނިމާދޫ މަގުން 12 މީހަކު އިއްޔެ އައިސްފައިވާއިރު މީގެ ތެރެއިން ބައެއް މީހުންނަކީ ސަރަހައްދުގެ ރަށްތަކަށް ނިސްބަތްވާ ރައްޔިތުންނެވެ.\nމި ދެ ދުވަހު ކުޅުދުއްފުށީ މަގުން ދަތުރުކޮށްފައިމިވަނީ ގިނައިން ރިސޯޓްތަކުގެ މުވައްޒަފުންކަން ފާހަގަކުރެވެ އެވެ. ރަސްމީ ހިސާބުތަކުން ދައްކާގޮތުގައި މި ދެ ދުވަހު ކުޅުދުއްފުށީ މަގުން 540 މީހަކު ދަތުރުކޮށްފައިވާއިރު މިއަދަދު މިއަށްވުރެއް ގިނަ ވާނެ އެވެ.\nއެގޮތުން ބައެއް ރިސޯޓުތަކުގައި ވަޒީފާ އަދާކުރާ ޒުވާނުން ވަނީ ލޯންޗުތަކުގައި ވެސް އިއްޔެ އާއި މިއަދު ކުޅުދުއްފުއްޓަށް އައިސްފަ އެވެ. އުތުރުގެ ގިނަ ރައްޔިތުން ދަތުރުފަތުރުކުރުމަށް އާންމުކޮށް ބޭނުންކުރަމުންދަނީ ކުޅުދުއްފުއްޓެވެ. އެހެންކަމުން ކޮންމެ ދުވަހަކުވެސް ކުޅުދުއްފުއްޓަށް ގިނަ ބަޔަކު އަރައި ފައިބަ އެވެ.\nއުރީދޫގެ ސުޕަރނެޓް ފިކްސްޑް ބްރޯޑްބޭންޑުގެ ހިދުމަތް މަނަދޫއަށް


Amitabh Bahchan enme support kuraa meehaage autograph hoadhan 46 aharu inthizaaru kuran jehunu – Iru\nއަމީތާބް ބައްޗަން އެންމެ ސަޕޯޓުކުރާ މީހާގެ އޮޓޯގްރާފު ހޯދަން 46 އިންތިޒާރުކުރަން ޖެހުނު\nޝާޝާ·2ޖޫން 2020\nއަމީތާބް ބައްޗަނަކީ 1970 ގެ ކުރީކޮޅުން ފެށިގެން ބޮލީވުޑުގައި ރަސްކަން ކުރަމުން އައި ކުޅަދާނަ އެކްޓަރެކެވެ. މިހާރު އުމުރުން ދުވަސްވެފައި ވިޔަސް، އަދިވެސް އިންޑިއާގެ މީހުން އަމީތާބަށް ކުރާ ތާއީދަށް ބަދަލެއް ނާދެއެވެ. އަދި އޭނާއާ ބައްދަލުކޮށް، ސެލްފީއާއި އޮޓޯގްރާފު ހޯދުމަށް އެދި އެދި ތިބި އެތައް ފޭނުންނެއް އަދިވެސް އުޅެއެވެ. ނަމަވެސް، އަމީތާބު، އޭނާ އެންމެ ސަޕޯޓުކުރާ ފަންނާނުގެ އޮޓޯގުރާފު ހޯދުމަށް 46 އަހަރުގެ ދިގު އިންތިޒާރެއް ކުރިކަން އެނގޭ ހެއްޔެވެ؟\nއެ ފަންނާނަކީ، ބޮލީވުޑުގެ ކުރީގެ ބަތަލު ދިލިޕް ކުމާރެވެ. “ޓްރެޖެޑީ ކިންގް” ގެ ނަމުގައި މަޝްހޫރުވި ދިލިޕް އަކީ އަމީތާބަށް އެންމެ ކަމުދާ އެކްޓަރު ކަމަށް ‘ޕިންކްވިލާ’ ގައި ޝާއިއުކޮށްފައިވާ ލިޔުމެއްގައި ވެއެވެ. އަދި ދިލިޕްގެ އޮޓޯގްރާފު ހޯދަން 46 ވަންދެން އަމީތާބު މަޑުކުރަން ޖެހުނު ގޮތް އެ ލިޔުމުގައި ކިޔައިދީފައިވެއެވެ. އެގޮތުން، އަމީތާބަށް ދިލިޕް އެންމެ ފުރަތަމަ ހަމަލޮލަށް ފެނުނީ، އަމީތާބު އޭނާގެ މައިންބަފައިންނާއެކީ މުމްބާއީއަށް ކުރި ދަތުރެއްގައި މަޑުކުރި ހޮޓަލެއްގެ ތެރެއިންނެވެ. އޭރު ދިލިޕް ވެސް ހުރީ އޭނާގެ ރައްޓެހި ބަޔަކާއެކީ އެ ހޮޓަލުގައެވެ. ނަމަވެސް އެދުވަހު، މީހުންތައް ބައިބޯ ކަމުން އަމީތާބުގެ އަޑު ދިލިޕްއާ ހަމައަށް ފޯރާ ގޮތެއް ނުވިއެވެ. އޭރު އަމީތާބު އަދި ފިލްމީ ދާއިރާއަކަށް ނުނިކުމެއެވެ.\nއެއަށްފަހު ދެން އަމީތާބަށް ފުރުސަތެއް ލިބުނީ، އިންޑިއާގެ އޭރުގެ ބޮޑުވަޒީރު ޕަންޑިތު ޖަވާހަރްލާލް ބޭއްވި ޕާޓީއެއްގެ ތެރެއިންނެވެ. އެ ޕާޓީގައި އަމީތާބަށް އަލަށް ހަމަލޮލަށް ދިލިޕް ކުމާރާއެކު އޭރުގެ އެކްޓަރުން ކަމަށްވާ ދޭވް އާނަންދާއި ރާޖް ކަޕޫރު އެކީގައި ތިއްބައި ފެނިފައިވެއެވެ. ނަމަވެސް އެ ޕާޓީ ތެރެއިންވެސް އަމީތާބަށް ދިލިޕްގެ އޮޓޯގްރާފު ލިބޭގޮތެއް ނުވިއެވެ. އޭގެފަހުން އަމީތާބު ފިލްމް އިންޑަސްޓްރީއަށް ވަނުމަށްފަހު، 1982 އަހަރު ދިލިޕް ކުމާރާއެކު މަސައްކަތް ކޮށްފައިވެއެވެ. ނަމަވެސް އޭރުވެސް ކޮންމެވެސް ސަބަބަކާހެދި ދިލިޕްގެ އޮޓޯގްރާފެއް ނުލިބެއެވެ.\nކޮންމެއަކަސް، އެންމެފަހުން އަމީތާބުގެ ހުވަފެން ހަޤީޤަތަކަށް ވެފައިވަނީ، 2005 ވަނަ އަހަރު އަމީތާބާއި ރާނީ މުކަރްޖީ ކުޅުނު ފިލްމު “ބްލެކް” ގެ ޕްރިމިއާއަށް ރާނީގެ ދަޢުވަތަކަށް، ދިލިޕް އާއި އަންހެނުން ސައިރާ ބާނޫ އައުމުންނެވެ. އެ ފިލްމު ބަލާފައި އަމީތާބުގެ އެކްޓިންގ ދިލިޕް އަށް ވަނީ ވަރަށް ކަމުގޮސްފައެވެ. އަދި ފިލްމު ނިމިގެން އަމީތާބަށް ތަޢުރީފު ކުރުމަށްފަހު، ގެއަށް ގޮސް ސިޓީއެއް ވެސް ލިޔެފައިވެއެވެ. އެ ސިޓީގެ ދަށުގައި ސޮއިކޮށްފައި އަމީތާބަށް ދިނުމުން އަމީތާބު ހުރީ އުފަލުން ފޮޅިފައި ކަމަށް ‘ޕިންކްވިލާ’ ގައި ލިޔެފައިވެއެވެ. އަދި މި ވާހަކަ އަމީތާބު ވަނީ އޭނާގެ ބްލޮގުގައި ވެސް ހިއްސާކޮށްފައެވެ. އޭގައި އަމީތާބު ބުނެފައިވާ ގޮތުގައި، ދިލިޕް ކުމާރަކީ ބޮލީވުޑަށް ނުކުންނަ ކޮންމެ އެކްޓަރަކަށް ހުރި ނަމޫނާއެއް ކަމަށެވެ.\nއަމީތާބުގެ އުމުރުން 77 އަހަރު ވެފައި ވާއިރު، 97 އަހަރުގައި ދިލިޕް ކުމާރު އަދިވެސް ދުނިޔޭގައި އެބަހުއްޓެވެ. މިއާއެކު، ދިލިޕް ކުމާރަކީ ބޮލީވުޑުގެ ރަން ދުވަސްވަރު (ގޯލްޑަން އޭޖު)ގެ އެކްޓަރުންގެ ތެރެއިން ދުނިޔޭގައި ހުރި ހަމައެކަނި އެކްޓަރުވެސް މެއެވެ. އޭރުގެ އެހެން ހުރިހާ ތަރިން ވަނީ މިހާރު މަރުވެފައެވެ.


Iran ah Covid ge “5 vana raalhu” araathee fiyavalhuthah varugadha kohfi | Atoll News\nއީރާނަށް ކޮވިޑު-19 ގެ “ފަސް ވަނަ ރާޅު” އަރާތީ ފިޔަވަޅުތައް ވަރުގަދަ ކޮށްފި\nޝާއިޢުކުރީ: ފާޠިމަތު ފާޒިހާ ޖުލައި 19, 2021, 22:46\nއީރާނަށް ކޮވިޑް-19 ގެ ފަސް ވަނަ ރާޅު އަރާތީ ފިޔަވަޅުތައް ވަރުގަދަ ކޮށްފި އެވެ.\nކޮވިޑް ފިޔަވަޅުތައް ވަރުގަދަ ކޮށްފައިވަނީ ވެރިރަށް ތެހެރާން އާއި ތެހެރާންގެ ކައިރީގައިވާ ޕްރޮވިންސްތަކުގައި އެވެ. އީރާނުގައި މިހާރު ކޮންމެ ދުވަހަކު ކޮވިޑު ޖެހޭ މީހުންގެ އަދަދު ވަނީ ވޭތުވެދިޔަ ތަނުގައި ނުދާހާ މައްޗަށް ގޮސްފައި އެވެ.\nއިރާން ސަރުކާރުން ބުނީ ކޮވިޑުގެ ކޭސްތައް މާ ބޮޑަށް އިތުރުވެފައިވަނީ ޑެލްޓާ ވޭރިއަންޓު ފެތުރެން ފެށުމުން ކަމަށެވެ.\nބަލި ކޮންޓްރޯލް ކުރުމަށް އަޅާ ފިޔަވަޅުތަކުގެ ތެރޭގައި އެއް ޕްރޮވިންސުން އަނެއް ޕްރޮވިންސަށް ދަތުރު ކުރުން ހުއްޓާލަން ނިންމާފައިވެ އެވެ. އަދި ސަރުކާރު އޮފީސްތަކާއި ބޭެންކުތައް ބަންދު ކުރަން ވަނީ ނިންމާފައި އެވެ.\nމީގެ އިތުރުން ބަލި ފެތުރިދާނެ ގޮތަކަށް ކުރާ ހުރިހާ ވިޔަފާރިތަކެއް ބަންދު ކުރުމަށް ވަނީ އަންގާފައި އެވެ. މިފިޔަވަޅުތައް އަޅާފައި މިވަނީ މިހާރު ކޭސްތައް އިތުރުވަމުންދާ ގޮތުން މި މަހުގެ ތެރޭގައި ފަސް ވަނަ ރާޅު އަރާނެ ކަމަށް ސިއްހީ ތަޖުރިބާކާރުން ލަފާ ކުރުމުންނެވެ.\nމި ފިޔަވަޅުތަކަށް އަމަލު ކުރާނީ އަންނަ ހަފްތާގެ ހޯމަ ދުވަހުގެ ނިޔަލަށެވެ.\nއީރާންގެ ކޯވިޑުގެ ހާލަތަށް ބަލާއިރު އިއްޔެ 25،441 މީހުން ޕޮސިޓިވްވެފައިވެ އެވެ.\nމިހާތަނަށް އެ ގައުމުން ކޮވިޑު ޖެހިފައިވަނީ 3.5 މިލިއަން މީހުންނަށެވެ. އޭގެ ތެރެއިން 87،370 މީހުން ވަނީ މަރުވެފައި އެވެ.


Aa usoolu thakaa eku Bill Gates ge nuclear energy kunfunyah gonjehunthah | Mihaaru\nއާ އުސޫލުތަކާ ހެދި ބިލް ގޭޓްސްގެ ނިއުކްލިއަ އެނާޖީ ކުންފުންޏަށް ގޮންޖެހުން\n02 ޖެނުއަރީ 2019 - 13:09 1 comment\nޓެރާޕަވާ ކުންފުނީގެ ޗެޔާ އަކީ މައިކްރޮސޮޕްޓްގެ ކޯ-ފައުންޑާ ބިލް ގޭޓްސް އެވެ. އެކުންފުންނިން ބޭނުންވާ އެނާޖީގެ އާ ޓެކްނޮލޮޖީތައް ޓެސްޓް ކުރުމަށް މަސައްކަތް ފަށާފައިވާ އިރު އެކަން ކުރާނެ ކުންފުންޏެއް އަންނަނީ ހޯދަމުންނެވެ. އަދި އެކަން ކުރުމަށް ޗައިނާގެ ކުންފުންޏަކާ އެކު އެއްބަސްވުމެއް ހަދަން މަސައްކަތް ކުރި ނަމަވެސް ޗައިނާގެ ކުންފުނިތަކާ އެކު ވިޔަފާރީގެ އެއްބަސްވުންތައް ހަދަން އެމެރިކާގެ ކުންފުނިތަކަށް ހުރި ހުރަސްތަކުގެ ސަބަބުން ޓެރާޕަވާއަށް ވަނީ އެކަން ކުރެވޭ ގޮތް ނުވެފަ އެވެ.\nޗައިނާ ސަރުކާރުގެ ހިއްސާވާ ކުންފުންޏެއް ކަމުގައިވާ ޗައިނާ ނޭޝަނަލް ނިއުކްލިއާ ކޯޕަރޭޝަނާ އެކު ނިއުކްލިއާ ރިއެކްޓައް އުފައްދަން މިދިޔަ އަހަރު ޓެރާޕަވާއިން އެއްބަސްވި އެވެ. ނަމަވެސް ޗައިނާގެ ކުންފުނިތަކާ އެކު ޓެކްނޮލޮޖީގެ ދާއިރާއިން އެހީތެރިކަން ހޯދާ، އެކީގައި މަސައްކަތް ކުރުމަށް ބޮޑެތި ހުރަސްތަކާ ކުރިމަތިވާ ކަމަށް ބިލް ގޭޓްސްގެ ވަނީ ހާމަކޮށްފަ އެވެ.\nމިކަން ކުރުމަށްޓަކައި ހުރި އެހެން ފުރުސަތުތައް ބަލަމުން އަންނަ ކަމަށް ޓެރާޕަވާ އިން ބުންޏެވެ. އަދި އެކަން ކުރެވޭނެ އެހެން ކުންފުނިތަކާ އެކު މަޝްވަރާ ކުރަމުން އަންނަ ކަމަށް އެކުންފުނިން ވަނީ ބުނެފަ އެވެ. ޓެރާޕަވާ އިން މަސައްކަތް ކުރަނީ ޔުރޭނިއަމް ފިއުލްގެ ގޮތުގައި ބޭނުންކޮށްގެން ރައްކާތެރި، އަގު ހެޔޮ ހަކަތަ އުފެއްދުމަށެވެ.\nމިދިޔަ އަހަރުގެ އޮކްޓޫބަރު މަހު އެމެރިކާގެ ޑިޕާޓްމެންޓް އޮފް އެނާޖީ އިން ވަނީ ނިއުކްލިއަ ޑީލްތައް ޗައިނާގެ ކުންފުނިތަކާ އެކު ހެދުމަށް އިތުރު ހުރަސްތަކެއް ކުރިމަތިކޮށްފަ އެވެ.\nއެމެރިކާ އާއި ޗައިނާ ދެމެދު އުފެދިފައިވާ ވިޔަފާރީގެ ނުތަނަވަސްކަމަށް ހައްލެއް ހޯދުމަށް ދެގައުމުން ވަނީ މަސައްކަތް ފަށައިފަ އެވެ. އަދި އެކަން ކުރުމަށްޓަކައި ތިން މަސް ދުވަހުގެ މުއްދަތެއް ވަނީ ކަނޑައަޅާފަ އެވެ. މިހާރު ހުރި މައްސަލަތަކާ ހެދި ދެ ގައުމުގެ ޓެރިފް ބޮޑުކުރުމުން ދެ ގައުމަށް ވެސް އަންނަނީ ގެއްލުންވަމުންނެވެ.\nއިތުރު ލިޔުންތައް ޗައިނާ ބިލް ގޭޓްސް އެމެރިކާ


SunOnline: Column: Online kiyavaidhinun farumaakurun\nރާމިޒު އަލީ 22 Dec 2019, 09:46\nމުވާސަލާތުކުރުމަށް ބޭނުންކުރާ ޓެކުނޮލޮޖީގެ ވަސީލަތްތަކަށް އަންނަމުންދާ ހަލުވި ކުރިއެރުންތަކާއެކު އުނގެނުމާއި އުނގަންނައިދިނުމުގެ ގޮތްތަކަށް ވެސް ބޮޑެތި ބަދަލުތަކެއް އަންނަކަމާމެދު ޝައްކެއްނެތެވެ. މިބަދަލުތަކުގެ ތެރެއިން އުނގަންނައިދިނުމުގައި ޚާއްސަކޮށް މަތީތައުލީމުގައި، ޓެކުނޮލޮޖީގެ ވަސީލަތްތަކާ ރައްޓެހި އުނގެނުމުގެ އެކިއެކި އުކުޅުތައް ބޭނުންކުރާ މިންވަރު ވަނީ އިތުރުވެފަ އެވެ. މިގޮތުން ކުރިއަރާފައިވާ ގައުމުތަކުގެ ބައެއް ޔުނިވަރސިޓީތަކުގެ 80 އިންސައްތަ އަށް ވުރެ ގިނަ ދަރިވަރުން، ކޯހުގެ މުއްދަތުގެ ތެރޭގައި އޮންލައިން އުނގެނުން ހިމެނޭ މަދުވެގެން އެއް މާއްދާ ކިޔަވާކަމަށް ދިރާސާތަކުން ފާހަގަކުރެވިފައިވެ އެވެ.\nއޮންލައިން އުނގެނުމުގެ ގޮތްތައް އާއްމު ވެފައިވީ ނަމަވެސް، އޮންލައިން ކޯސްތަކުގެ ފެންވަރާމެދު ބައެއް މީހުންގެ ހިތުގައި ނުތަނަސްކަން އޮވެއެވެ. ސަބަބުތަކެއް ނެތިއެއް ނޫނެވެ. އެހެނީ އުނގެނުން އޭގެ ޒާތުގައި ދެމިގެން އައިސްފައިވަނީ ދަރިވަރު، މުދައްރިސްގެ ކުރިމަތީގައި އިނދެގެން ހިންގޭ ތަފާތު މުއާމަލާތުތަކެއްގެ ތެރެއިން މުދައްރިސްގެ މައުލޫމާތާއި ހުނަރު ދަރިވަރަށް ނަގުލުކުރުމުގެ މައްޗަށެވެ. އެހެނަސް އޮންލައިން އުނގަންނައިދިނުމުގައި މިކަމުގެ އަސާސީ އެއް ސިފަ އުނިވެ، މުދައްރިސާއި ދަރިވަރާ ދެމެދަށް އިތުރު ބައިވެރިއެއްގެ ގޮތުގައި ޓެކުނޮލޮޖީގެ ވަސީލަތެއް ވަދެއެވެ. މިހެންވުމުން މުދައްރިސްގެ ފުށުން ދަރިވަރަށް ނަގުލުވާންޖެހޭ މައުލޫމާތާއި ހުނަރު، އޮންލައިން މާހައުލުގައި ނަގުލުކުރެވޭ ގޮތަކީ ކޮބައިތޯ އާއި، މިކަމުގެ ކަށަވަރުކަން މުދައްރިސަށް ލިބޭނެ ގޮތްތަކާމެދު ބަހުސުކުރުމަކީ ނެތްކަމެއް ނޫނެވެ.\nއުނގެނުމަކީ ގުޅިލާމެހިފައިވާ ގިނަ ހަރަކާތްތަކެކެވެ. ޕްރޯސަސްއެކެވެ. މިޕްރޯސަސްގެ ތެރޭގައި މައިގަނޑު ތިން ބާވަތެއްގެ މުއާމަލާތުތަކެއް ހިނގައެވެ. ފުރަތަމަ ބާވަތަކީ ދަރިވަރާއި މުދައްރިސާ ދެމެދު ހިނގާ މުއާމަލާތެވެ. ދެވަނަ ބާވަތަކީ ދަރިވަރާއި އޭނާ އުނގެނޭ މާއްދާގެ މައުލޫމާތު ނުވަތަ ކޮންޓެންޓާ ދެމެދު ހިނގާ މުއާމަލާތެވެ. މިއީ ހަގީގަތުގައި ފިކުރީ މުއާމަލާތެވެ. ތިންވަނަ ބާވަތަކީ ދަރިވަރާއި ކިލާހުގެ އެހެން ދަރިވަރުންނާ ދެމެދު ހިނގާ މުއާމަލާތެވެ. މިހެންވުމުން އޮންލައިން އުނގެނުން ފަރުމާ ކުރަންވާނީ މިބުނެވުނު ތިންބާވަތުގެ ހަރަކާތްތައް އުނގެނުމުގެ މާހައުލުގައި ހިނގާކަން ކަށަވަރުކުރެވޭ ގޮތަކަށެވެ. ރޭވުންތެރިކަމާއެކު ފަރުމާކުރެވޭ އޮންލައިން އުނގެނުމުގެ ހަރަކާތަކެއްގެ ތެރެއިން އިސްވެ ބުނެވުނު ކަންކަން ފުރިހަމައަށް ނަކަލުކުރެވޭކަން އިލްމީގޮތުން ކަށަވަރު ކުރެވެއެވެ.\nއޮންލައިން އުނގެނުން ފަރުމާކުރުމުގައި ރިއާޔަތްކުރަން ޖެހޭ އަސާސީ ކަންތައްތަކެއް ހުރެއެވެ. ފުރަތަމަ ކަމަކީ ކިޔަވައިދޭން ބޭނުންވާ މާއްދާގެ ބާވަތަށް ނުވަތަ ޒާތަށް ރިއާޔަތްކުރުމެވެ. މާނައަކީ ކިޔަވައިދިނުމުގެ ތެރެއިން ދަރިވަރުންނަށް އުނގަންނައިދޭން ބޭނުންވާ މައުލޫމާތާއި ހުނަރަކީ ކޮބައިކަން ރަނގަޅަށް ދެނެގަނެ، ކަނޑައެޅުމެވެ. މާއްދާގެ ކޮންމެ ފިލާވަޅަކުން ދަރިވަރުންނަށް ހާސިލުކޮށްދޭން ބޭނުންވާ ކަންކަމަކީ ކޮބައިކަން ދެނެގަނެ، ލިޔުމުން ބަޔާންކުރުމެވެ. އެހެނީ އުނގަންނައި ދިނުމުގައި ބޭނުންކުރާނޭ އުކުޅުތަކާއި ޓެކުނޮލޮޖީގެ ވަސީލަތްތައް އިޚުތިޔާރުކުރުން ބިނާވާނީ، އުނގަންނައިދިނުމުގެ މަގުސަދުތަކުގެ މައްޗަށެވެ. ދެވަނަ ކަމަކީ، އުނގަންނައިދިނުމުގެ މާހައުލުގެ ހާލަތަށް ރިއާޔަތްކުރުމެވެ. މިނުކުތާގައި ހިމެނޭ އެއް ކަމަކީ ތަނުން ލިބެންހުރި ވަސީލަތްތައް ދެނެގަތުމެވެ. މީގެތެރޭގައި އިންޓަނެޓާއި ޓެކުނޮލޮޖީއާ ގުޅުންހުރި އެހެނިހެން އުމްރާނީ ވަސީލަތްތަކުގެ އިތުރުން ކިޔަވައިދޭ މުދައްރިސުންނާއި ދަރިވަރުންނަށްވެސް ރިއާޔަތްކުރުން ހިމެނެއެވެ. އެގޮތުން، ބަރޯސާވެވޭ، އެކަށީގެންވާ ހަލުވި އިސްޕީޑުގެ އިންޓަރނެޓުގެ ޚިދުމަތް ދަރިވަރުންނަށާއި މުދައްރިސުންނަށް ލިބޭތޯ އާއި، އުނގެނުމާއި އުނގަންނައިދިނުމުގައި ޓެކުނޮލޮޖީގެ ވަސީލަތްތައް ބޭނުންކުރުމާމެދު މުދައްރިސުނާއި ދަރިވަރުންގެ ވިސްނުން ހުރިގޮތަކީ ކޮބައިތޯ އާއި، އެބައިމީހުންގެ ހުރި ގާބިލުކަމަކީ ކޮބައިތޯ ބެލުން ހިމެނެއެވެ.\nއޮންލައިން ކިޔަވައިދިނުން ފަރުމާކުރުމުގައި ރިއާޔަތްކުރަން ޖެހޭ އަނެއް ނުކުތާއަކީ، އުނގަންނައިދިނުމުގެ ހަރަކާތްތައް އިޚްތިޔާރު ކުރުމެވެ. މިހަރަކާތްތައް އިޚްތިޔާރު ކުރަންވާނީ މިލިޔުމުގައި އިސްވެ ބުނެވިފައިވާ އުނގެނުމުގެ ޕްރޯސަސްގެ ތެރޭގައި ހިމެނޭ ތިންބާވަތުގެ މުއާމަލާތު ކަށަވަރު ކުރެވޭނެ ގޮތަކަށެވެ. މިގޮތުން ދަރިވަރާއި މުދައްރިސާއި ދެމެދު އޮންލައިން މާހައުލުގައި މުއާމަލާތު ކުރެވޭނީ ކޮންގޮތަކަށް، އުނގެނުމުގެ ކޮން ހަރަކާތްތަކެއްގެ ތެރެއިން، ކޮން މިންވަރަކަށްތޯ އަންދާޒާކުރަން ޖެހޭނެއެވެ. ހަމައެއާއެކު ދަރިވަރުގެ މައުލޫމާތު މުއްސަނދިކޮށް، ވިސްނުމާއި ފިކުރު ތަރައްގީ ކުރުމަށް ބާރުއަޅާނީ އުނގެނުމުގެ ކޮން ހަރަކާތްތަކެއްގެ ތެރެއިން ކޮން މިންވަރަކަށް އަދި ކޮންގޮތަކަށްތޯ ވިސްނަން ޖެހެއެވެ. މީގެ އިތުރުން އޮންލައިން މާހައުލުގައި އިސްކިރީނެއްގެ ކުރިމަތީގައި އެކަނި އިނދެގެން އުނގެނޭ ދަރިވަރާއި، ކިލާހުގެ އެހެން ދަރިވަރުންނާ އުނގެނުމާ ގުޅިގެން ކުރާނީ ކޮންކޮން މުއާމަލާތެއް، ކޮންގޮތަކަށް، ކޮން މިންވަރަކަށްތޯ ވެސް ކަނޑައަޅަން ޖެހެ އެވެ. މާއްދާގެ މުގައްރަރުގައި ހިމެނޭ ކޮންމެ ސުރުޚީއަކަށް ނުވަތަ ފިލާވަޅަކާމެދު މިބުނެވުނު ކަންކަމާމެދު ވިސްނައި، ގޮތްތަކެއް ނިންމުމަކީ އޮންލައިން އުނގަންނައިދިނުން ފަރުމާކުރުމުގައި ފުރިހަމަ ކުރަންޖެހޭ އަސީސީ ޝަރުޠެކެވެ. މިކަންތައްތައް ކަނޑައަޅައި މާއްދާގެ އޮނިގަނޑެއް އެކުލަވައިލަން ޖެހެއެވެ. ބައެއް މީހުން މި އޮނިގަނޑަށް، މާއްދާގެ "ބްލޫ ޕްރިންޓް"އޭ ކިޔައެވެ.\nއޮންލައިންކޮށް ކިޔަވައިދިނުމަކީ ބައެއް މީހުން ހީކުރާފަދަ ފަސޭހަ ކަމެއް ނޫނެވެ. އިސްވެ ބަޔާން ކުރެވުނީ ހަމައެކަނި އޮންލައިން އުނގެނުން ފަރުމާކުރުމުގެ މަރުހަލާގައި މުދައްރިސް ރިއާޔަތްކުރަން ޖެހޭ މުހިއްމު ބައެއް ކަންކަމެވެ. މީގެއިތުރުން އޮންލައިން ކިޔަވައިދިނުމަށް ބޭނުންވާ އުނގެނުމުގެ އެހީ ނުވަތަ މެޓީރިއަލް އުފެއްދުމާއި، މާއްދާގެ ކިޔަވައިދިނުން ފެށުނީއްސުރެ އިމްތިހާނުކޮށް ނިމެންދެން މުދައްރިސް އަމަލުކުރަންޖެހޭ ގޮތްތަކާއި ހިފަހައްޓަން ޖެހޭ މިންގަނޑުތަކެއް ހުރެއެވެ. ލިޔުން ދިގުވާތީ، އެހެން ފުރުސަތެއްގައި އެކަންކަމަށް އަލިއަޅުވައިލުމަށް މަޑުކޮށްލީއެވެ.\nކޮންމެ ދުވަހަކު ކިލާހަށް ހާޒިރުވެގެން އުނގެނޭ އުނގެނުމާއި ރަނގަޅަށް ފަރުމާކުރެވިފައިވާ އޮންލައިން އުނގެނުމުގެ ކޯސްތަކުން ދަރިވަރުން އުނގެނޭ މިންވަރުގެ ފަރަގެއް ނުހުންނަ ކަމަށް ފާހަގަކުރެވިފައިވެ އެވެ. އަދި ކީއްހެއްޔެވެ. ކިލާހަށް ހާޒިރުވެގެން އުނގެނޭ ކޯސްތަކަށްވުރެ ބައެއް އޮންލައިން ކޯސްތަކުން ދަރިވަރުން އުނގެނޭ މިންވަރު ބޮޑުކަމަށް ފާހަގަކުރެވިފައިވެ އެވެ. އެހެނަސް ކޮންމެ އޮންލައިން ކޯހަކީ މިފަދަ ކޯހަކަށް ނުވެދާނެ އެވެ.


SunOnline: Virus in nagaidhin ethah filaavaleh\nއައިޝަތު ފަރީޙާ 29 May 2020, 10:26\nދެހާސް ނަވާރަވަނަ އަހަރުގެ ފަހުކޮޅު ޗައިނާގެ ވޫހާން ސިޓީ އިން އުފަންވެގެން އައި އާ ކޮރޯނާ ވައިރަސް ނުވަތަ، ކޮވިޑް19 ދުނިޔޭހެ ހަ ބިތަށް ފެތުރެން މާ ގިނަ ދުވަހެއް ނުނެގި އެވެ. މިއަހަރުގެ ފެބްރުއަރީ މަސް ނިމުނު އިރު މުޅި ދުނިޔެ ވަނީ މި ވައިރަސްގެ ބިރުވެރިކަމުގެ ދަށުވެފަ އެވެ. އާންމު ދިރއުޅުމުގެ އެތައް ކަމެއް އެފުށް މިފުށަށްޖެހި، އާމްދަނީ ހޯދުމަށް އެތައް ބަޔަކު ކުރަމުން އައި މަސައްކަތް ހުއްޓުވާލާ، މުޅި ދުނިޔެވެސް ގާތްގަނޑަކަށް ހުއްޓުވާލީ މި ވައިރަސް އެވެ.\nކޮރޯނާ އާއެކު އުޅެން ދަސްކުރަން ޖެހެޔޭ ސިއްހީ މާހިރުން ވިދާޅުވާތާ އެތައް ދުވަހެއް ވެއްޖެ އެވެ. މި ވައިރަސް އައިސް އަހަރެމެންގެ ދިރިއުޅުން އެއްކޮށް ބަދަލު ކޮށްލިއިރު، ކުރިން ކުރަމުން އައި އެތައް ކަމެއް ހުއްޓާލާފައި މިހާރު ތިބެން މިޖެހެނީ ގޭގަ އެވެ. ކޮންމެ ދުވަހަކު ރައްޓެހިންނާއެކު ކޮފީތަކަށް އެރުން ހުއްޓިފައި އޮންނަތާ ދެ މަސްވީ އެވެ. އޮފީހަށް ނުނިކުންނަތާ ތިން މަސްވީ އެވެ. ސްކޫލުތައް ބަންދުކުރުމުން މާޗު މަހު ކުރީކޮޅުން ފެށިގެން ކުދިވެރިން ގޭގައި ތިބީ ފޫހިވެފަ އެވެ. އެކަމަކު މި ހުރިހާ ކަމަކާއެކު ވެސް ދިރިއުޅުން ކޮންމެވެސް ގޮތަކުން ކުރިއަށް ގެންދަން އެބަ ޖެހޭތާ އެވެ. ކޮވިޑް19 އައިސް އަހަރެމެންނަށް ދަސްކޮށްދިން ކަމެއް އެބައޮތް ހެއްޔެވެ؟\nއިގްތިސާދު ކުރަން ދަސްވި\nލިބޭ މުސާރައިން ކިރިޔާ ދެކޮޅުޖެހުނަސް ދުވަސް ފުރިހަމަވަނީ ރައްޓެހިންނާއެކު ދުވާލަކު އެއްފަހަރު ނަމަވެސް ކޮފީ އަކަށް އަރާލާ ހެދުމުންނެވެ. މަހަކު އެއްފަހަރު ނަމަވެސް ރައްޓެހިވެގެން އުޅޭ ކުއްޖާއާއެކު އަގުބޮޑު ރެސްޓޯރެންޓަކުން ކާލަން ޖެހެ އެވެ. އޮފީހަށް ދިޔަކަން ފުރިހަމަވަނީ ކައިރި ފިހާރައަކަށް ވަދެ ދެތިން ހެދިކާއަކާ ޕެކެޓެއް ނޫނީ ދަޅެއް ބޯލުމުންނެވެ. ސިނގިރޭޓަށް ދެވިހިފާފައި ތިބޭ މީހުން ކޮންމެ ދުވަހަކު ސިނގިރޭޓް ބޯން އެތައް ސަތޭކަ ރުފިޔާއެއް އަންދާލަ އެވެ.\nއެކަމަކު ކޮވިޑް އައިސް މާލެެ ފުރަބަންދުކޮށް، އޮފީސްތައް ބަންދުކޮށް ކެފޭ ރެސްޓޯރެންޓުތައް ފަޅުކޮށްލުމާއެކު މަންޒަރު ބަދަލުވެއްޖެ އެވެ. މީގެ ކުރިން މަހެއްގެ މައްޗަށް ކޮފީތަކަށް ހާހުން ހަރަދު ކުރި މީހުންނަށް ކޮފީ އަކަށް އަރާނުލައި ފަރުޖެއްސޭނެކަން ގަބޫލުކޮށްފި އެވެ. ސިނގިރޭޓަށް ދެވިހިފާފައި ތިބި މީހުން އެކަމަށް ކުރާ ހަރަދު މަދުކޮށްފި އެވެ. ގޭގައި އާއިލާއާއެކު ހޭދަކުރާ ވަގުތުގައި އެފަދަ ކަންތަކަށް ދޭ ސަމާލުކަން ކުޑަކޮށްފި އެވެ.\n"މިހާރު ގަބޫލު ކުރެވޭ ކޮންމެ މަހަކު މުސާރަ ލިބޭއިރަށް ފިހާރައަށް ގޮސް މޭކަޕު ސާމާނާ އާ ހެދުމާ ފައިވާން ނުގަތަސް ފަރުޖެއްސޭނެކަން. އޮންލައިން ކޮށް ވިޔަފާރި ނުކުރިޔަސް އެއީ މައްސަލައެއް ނޫންކަން. ކޮވިޑާއެކު އައި އިގްތިސޯދީ ހީނަރުކަން އެންމެ ބޮޑަށް ދަސްކޮށްދިން ކަމަކީ ސޭވްކުރުމުގެ މުހިއްމުކަން. މިހާރު އޮންލައިން އެޕަކުން އެއްޗެއް ނުގަންނަތާ ދެ މަސް ވީ. ލޮކްޑައުންގެ ފަހުން އައި އާ ލިޕްސްޓިކެއް ނުގަންނަން. އެކަމަކު މިއީ ހެޔޮ ބަދަލެއް އިނގޭ،" ޒުވާން އަންހެނަކު ބުންޏެވެ.\n"މީގެ ކުރިން ހިތެއް ހަމައެއް ނުޖެހޭ ދެތިން ކޮފީއަކަށް ނޭރެންޏާ، ރައްޓެހިންނާއެކު. އާންމުކޮށް ދުވާލެއްގެ މައްޗަށް 200 އެއްހައި ރުފިޔާ ހަރަދުވާނެ މަދުވެގެން ކޮފީތަކަށް. އެކަމަކު މިހާރު މިހެން ގެގައި ހުންނައިރު ވިސްނާލެެވޭ ކިހާބޮޑު ވޭސްޓެއްކަން. ކޮފީއަށް ނާރައިވެސް ފަރުޖައްސާލެވިދާނެކަން، އެކަމަކު އެންމެން އެކީ އެ ދިމާވާ ދިމާވުން ވަރަށް މިސްވޭ،"\nއޭނާވެސް ބުނީ އިގްތިސޯދު ކުރުމާއި ފަހަށް ރައްކާކުރުމަކީ ކިހާ މުހިއްމު ކަމެއްކަން މި ބަލިމަޑުކަން ދަސްކޮށްދީފި ކަމަށެވެ.\nމަސައްކަތަށް ނުނިކުމެ ގޭގައި ތިބޭއިރު އެތައް ބަޔެއްގެ ވަޒީފާތައް ގެއްލި މުސާރަތައް ކުޑަކުރި އިރު، ހަރަދަށް ބެލުމުގެ މުހިއްމުކަން މި ވައިރަސް ވަރަށް ރަނގަޅަށް ދަސްކޮށްދީފި އެވެ.\nރޯދަ މަސް ނިމިގެން ދިޔައީ އެހެން އަހަރުތަކާ ހިލާފަށް ގޭގައި ތައްޔާރު ކުރާ ކާއެއްޗެހި މަދުކޮށް އިސްރާފު ކުޑަކޮށްގެންނެވެ.\nއާއިލީ ވަގުތުގެ މުހިއްމުކަން\nމިއީ ގިނަ މީހުން އެހާ މުހިއްމު ކަމެއް ދިން ކަމެއް ނޫނެވެ. އޮފީހުގައި ހޭދަކުރާ ވަގުތަށްފަހު ރައްޓެހިންނާއެކު ބޭރުގައި އުޅެފައި ގެއަށް ވަންނަނީ ނިދާލުމަށެވެ. އަނެއްކާވެސް ހެނދުނު ތެދުވަނީ އޮފީހަށް ދިޔުމަށެވެ. ގޭގައި އުޅޭ މީހުންނާ އާންމުކޮށް ދިމާވަނީ ހުކުރު ދުވަހަކު ނޫނީ ގޭގައި ނާސްތާ ކުރާނަމަ އެވެ. ނޫނީ ހާއްސަ މުނާސަބަތަކާ ގުޅުވައިގެން ގޭގައި ކަމެއް އޮންނަ ނަމަ، އެދުވަހަކު ގޭތެރެއިން ފެނިދާނެ މީހުންވެސް މަދެއް ނޫނެވެ.\nއެކަމަކު، ކޮވިޑު އައިސް އެންމެން ގޭބަންދުކޮށްލުމާއެކު ގޭގައި ހޭދަކުރަންޖެހޭ ވަގުތު އިތުރުވެއްޖެ އެވެ. ބޭރަށް ދެވެން އޮތީ ހާއްސަ ހުއްދައެއްގެ ދަށުން ކުޑަ ވަގުތުކޮޅަކަށެވެ. މިއާއެކު، ގޭގައި، އާއިލާ އާއެކު ވަގުތު ހޭދަކުރުމަކީ ކިހާ މުހިއްމުކަމެއްކަން އެނގިއްޖެ އެވެ.\nޖޫން 17، 2016: ރަމަޝާންމަހުގެ 12 ވަނަ ދުވަހު ވެރިރަށް މާލޭގެ އެކި ހިސާބުތަކަށް މީހުން ޖަމާވެ ރޯދަ ކުރުކުރުމުގައި -- ސަން ފޮޓޯ/ ފަޔާޒު މޫސާ\nގޭގައި މަންމަމެންނަށް އެހީތެރިވެދީ، ކޮއްކޮމެންނާއެކު ކުޅެލާ މަޖާކޮށްލުމަކީ ހިތަށް އުފާވެރިކަން ގެނެސްދޭ ކަމެއްކަން މިހާރު އިހުސާސް ވެއްޖެ އެވެ.\n"ކުރިން ރޯދަމަހުގައިވެސް ވާގޮތަކީ އޮފީހުން އައިސް ޖައްސާލަނީ. ދެން ރޯދަ ވީއްލައިގެން ދަނީ ބޭރަށް. ގިނަ ވަގުތު އުޅެވެނީ ރައްޓެހިންނާއެކު. އެކަމަކު މިފަހަރު ރޯދަމަސް އެކީ މިދިޔައީ ފެމެލީ އާއެކީ. ކޮއްކޮ މެންނާއެކު ޓައިމްސް ސްޕެންޑުކޮށްލާ ރޭގަނޑު ފެމެލީ އެންމެން ކޮންމެވެސް ގޭމެއް ކުޅެލާ. އަސްލު އުފާވެރި އިހުސާސެއް މިއީ. ކުރިން ވަރަށް ނުވާ ކަންތައް،" މާލޭގައި އާއިލާއާއެކު ދިރިއުޅޭ މީހަކު ބުންޏެވެ.\nސާފުތާހިރުކަމަށް ދޭ ސަމާލުކަން އިތުރުވެއްޖެ\nކޮވިޑުން ރައްކާތެރިވުމަށް އަތް ދޮވެ، ސާފުތާހިރުކަމަށް އިސްކަން ދިނުމުގެ ވާހަކަ ޑޮކްޓަރުން ދައްކާތާ އެތައް ދުވަހެއް ވެއްޖެ އެވެ. މި ހާލަތުގައި ޑޮކްޓަރުންގެ ބަސް އަހައިގެން، ބަލިން ރައްކާތެރިވުމަށް އަތް ދޮވުން އިތުރުވެއްޖެ އެވެ. ބޭރަށް ނިކުންނަން ޖެހިއްޖެ ހާލަތެއްގައި އެނބުރި ގެއަށް އައިސް އަތްދޮވުމާއި، ފޯނު ޑިސްއިންފެކްޓު ކުރުން، ގެއަށް ގެންނަ ސާމާނު ސާފުކުރުން ފަދަ ކަންތައްތަކަށް މިހާރު ދެވޭ ސަމާލުކަން އިތުރުވެއްޖެ އެވެ.\nގުޅުން ބަދަހި ކުރަން ފުރުސަތެއް\nމި ވައިރަސް އައިސް އަހަރެމެންނަށް ބުނެދިން މުހިއްމު އެއްކަމަކީ ދުރުގައި ތިއްބަސް އެކަކު އަނެކަކުގެ ހާލު ބަލައި ގުޅުން ބަދަހި ކުރެވިދާނެކަމެވެ. ކޮންމެ ދުވަހަކު އެތައް ފަހަރަކު ބައްދަލުވާ ރައްޓެހިން ހަމަ ލޮލަށް ނުފެނި މަސް ދެމަސް ވެގެންދާއިރު، ކޮންމެ ދުވަހަކު އެއްފަހަރު ނަމަވެސް އެންމެން އެކީ ވީޑިއޯ ކޯލެއް ނޫނީ ކޮންފަރެންސް ކޯލެއް ކޮށްލާ ގުޅުން ބަދަހި ކޮށްލެވެ އެވެ.\nހުޅުމާލޭގެ މޫދައް އެރެން ހާއްސަކޮއްފައި ވާ ސަރަހައްދުގައި ޒުވާން ކުދިންތަކެއް މޫދަށް އެރުމުގައި -- ސަން ފޮޓޯ/ ފަޔާޒު މޫސާ\nލޮކްޑައުން އައީ ކުއްލިއަކަށް ކަމުން، ރަށުން ބޭރުގައި ނުވަތަ އާއިލާ އާއި ދުރުގައިވެސް އެތައް ބަޔަކު އެބަތިއްބެެވެ. ނަމަވެސް އެ ދުރުކަން ގާތްކޮށް، އެކަކު އަނެކަކުގެ ހާލު ބަލައި ހެދުމަކީ އުނދަގޫ ކަމެއް ނޫންކަން މި ހާލަތު ވަނީ ޔަގީންކޮށްދީފަ އެވެ.\nކޮންމެއަކަސް، ކޮވިޑްގެ ބިރުވެރިކަން ފިލައިގެން ދިޔުން ކައިރިނޫންކަން އެބަ އެނގެއެވެ. މި ބައްޔަށް އަދި ބޭހެއް ވެކްސިނެއް ހޯދިފައެއް ނެތެވެ. ނަމަވެސް މުޅި ދުނިޔޭގެ ރައްޔިތުން ބިރުވެރިކަމެއްގެ ތެރެއަށް ވައްޓާލި މި ނުރައްކާތެރި ވައިރަސް މިވަނީ އަހަރެމެންނަށް އެތައް ކަމެއް ދަސްކޮށްދީފައެވެ. މި ނޫނަސް ގިނަ ކަންތައްތަކެއް މިހާލަތުގެ ސަބަބުން ދަސްވެއްޖެ އެވެ.


BREAKING: Premier League Dhifaaukoh, City Thaareehuge Thereah - Vaguthu\nޕްރިމިއާ ލީގު ދިފާއުކޮށް، ސިޓީ ތާރީހުގެ ތެރެއަށް\nއިނގިރޭސި ޕްރިމިއާ ލީގު ޖެހިޖެހިގެން ދެވަނަ ފަހަރަށް އުފުލާލާ، ޕްރިމިއާ ލީގު ދިފާއުކުރި ޖެހިޖެހިގެން ދެފަހަރަށް ހޯދި ތިންވަނަ ކްލަބަކަށް މެންޗެސްޓާ ސިޓީ ވެއްޖެއެވެ.\nލީގު މެޗަށް މިރޭ ނުކުތް އިރު، މޮޅެއް ބޭނުންވެފައި އޮތް ސިޓީން، ބްރައިޓަން ބަލިކުރީ ފަސޭހަކަމާއެކު 4-1ގެ ނަތީޖާއަކުންނެވެ. އިނގިރޭސި ފުރަތަމަ ޑިވިޝަންގެ ލީގު، ޕްރިމިއާ ލީގަށް ބަދަލުކުރިފަހުން އެ ލީގު ޖެހިޖެހިގެން ދެވަނަ ފަހަރަށް ހޯދި ހަމައެކަނި ޓީމުތަކަކީ ސިޓީގެ އިތުރުން ޗެލްސީއާއި މެންޗެސްޓާ ޔުނައިޓެޑެވެ.\nމިރޭގެ މެޗަށް ނުކުތް އިރު، ލީގަށް ވާދަކުރީ ސިޓީއާއި ލިވަޕޫލެވެ. އެ ދެޓީމުގެ ފަރަގަކަށްވެސް އޮތީ އެންމެ ޕޮއިންޓެކެވެ. މެޗަށް ނުކުތް އިރު، ސިޓީ 95 ޕޮއިންޓާއެކު އެއްވަނައިގައި އޮތް އިރު، ލިވަޕޫލް ދެވަނައިގައި އޮތީ 94 ޕޮއިންޓާއެކުގައެވެ. މިރޭ ވުލްވްސްއާ ދެކޮޅަށް ލިވަޕޫލް ކުޅުނު މެޗު އެޓީމުން ކާމިޔާބުކުރި ނަމަވެސް، އެޓީމަށް ލީގު ގެއްލުނީ އެންމެ ޕޮއިންޓެއްގެ ތަފާތުންނެވެ.\nލިވަޕޫލުން އިނގިރޭސި ފުރަތަމަ ޑިވިޝަންގެ ތަށި އެންމެފަހުން ނަގާފައި ވަނީ ޕްރިމިއާ ލީގަށް ރީބްރޭންޑް ކުރުމުގެ ކުރިން 1990 ވަނަ އަހަރުއެވެ. އޭގެ ފަހުން ލިވަޕޫލަށް ލީގު ނެގިފައިނުވާ އިރު، މިއީ އެޓީމަށް ލިބުނު އެންމެ ބޮޑު ފުރުސަތެވެ. ލީގު ފެށުނީއްސުރެ ސިޓީއާ ވާދަކުރަމުން ލިވަޕޫލް ދިޔަ އިރު، އެޓީމު ލީގުގައި ބަލިވީވެސް ސިޓީ އަތުން އެކަންޏެވެ.\nސިޓީން ސީޒަންގައި ކުޅުނު 38 މެޗުގެ ތެރެއިން ހަތަރު މެޗުން ބަލިވި އިރު، އެއްވަރުވީ ދެމެޗުންނެވެ. އެޓީމުން 98 ޕޮއިންޓާއެކު ލީގު ނެގި އިރު، މިއީ ސިޓީން ލީގު ކާމިޔާބުކުރި ހަވަނަ ފަހަރެވެ.\nމެންޗެސްޓާ ޔުނައުޓެޑުން 2008-09 އަދި 2009-10 ވަނަ އަހަރުގެ ސީޒަން ކާމިޔާބުކުރިފަހުން، މިހާތަނަށް އެއްވެސް ޓީމަކުން ޕްރިމިއާ ލީގު ޖެހިޖެހިގެން ދެފަހަރަށް ކާމިޔާބު ކޮށްފައެއް ނުވެއެވެ. އޭގެ ކުރިން ޔުނައިޓެޑުން ވަނީ ޖެހިޖެހިގެން ތިން ފަހަރުވެސް ލީގު ކާމިޔާބު ކޮށްފައެވެ. ޗެލްސީން ޖެހިޖެހިގެން ދެފަހަރަށް ލީގު ކާމިޔާބުކުރީ 2004-05 އަދި 2005-06 ވަނަ އަހަރު ސީޒަންގައެވެ.\nމިރޭގެ މެޗުގައި ބްރައިޓަންއިން ސިޓީކޮޅަށް ފުރަތަމަ ގޯލެއް ޖެހި ނަމަވެެސް ސިޓީން މޮޅުވީ ފަހަތުން އަރައެވެ. ބްރައިޓަންގެ ގޯލް ޖަހައިދިނީ ގްލެން މުރޭއެވެ. ފަހަތުން އަރާ ސިޓީ މޮޅުވި އިރު، އެޓީމުގެ ގޯލްތައް ޖަހައިދިނީ ސާޖިއޯ އަގުއޭރޯ، ލަޕޯޓް އަދި ރިޔާދު މަހަރޭޒްއާއި ގުންޑޮގަންއެވެ. ގުންޑޮގަންގެ ގޯލަކީ ހިތްގައިމު ހިލޭ ޖެހުމެކެވެ.\nޔުނައިޓެޑުން އިގާލޯގެ ލޯން އެއްބަސްވުން އިތުރު ކޮށްފި\nއެމްބާޕެ ޕްރިމިއާ ލީގަށް ގެންނަން ތާއީދު ކުރަން: ޝިއެރާ


Kaiveni reygai jahan Zakitte ge aa lava!\nކައިވެނި ރޭގައި ޖަހަން ޒަކިއްޓެގެ އާ ލަވަ!\nކޮންމެ މީހަކަށް ވެސް ކައިވެނި ކުރާ ދުވަހާއި ކައިވެނީގެ ހަފުލާއަކީ ހުރިހާ ގޮތަކުން ވެސް ވަރަށް ހާއްސަ ދުވަހެކެވެ. ކައިވެނީގެ ރޭ މާހައުލު ފަޅު ފިލުވައިލަން އަދި އެ ރޭގެ އުފަލުގައި ޖަހައި އުޅޭ މާނަ ފުން ލަވަތަކަކީ މިއުޒިކީ ފަންނާނަކަށް އެ ހަފްލާގައި އެންމެ މުހިއްމު ވާނެ އެއް ކަމެވެ. އެރޭ ޖެހުމަށް އަމިއްލަ އަށް ލަވައެއް އުފައްދައިފިއްޔާ އަދި މާ ސަޅި އެވެ.\n"މި ރޭގެ އުފަލުގައި" ލަވައަކުން ގެނެސްދެނީ މޯލްޑިވިއަން އައިޑަލް ދެވަނަ ސީސަން އިން މަގުބޫލުކަން ހޯދި ލަވަކިޔުންތެރިޔާ ހަސަން އިރުފާން (ޒަކިއްޓެ) އެވެ. މި ލަވައިގެ މަސައްކަތް މިހާރު ކުރަމުން ދާއިރު، ލަވަ އެއްކޮށް ނިމުމުން އަންނަ ފެބްރުއަރީ ތިނެއްގައި ރިލީޒް ކުރާނެ އެވެ. ޒަކިއްޓެ ބުނި ގޮތުގައި މިއީ ރައްޓެއްސެއްގެ އެދުމުގެ މަތިން އުފެއްދި ލަވައެކެވެ.\n"އަސްލު މިލަވަ މިހަދަނީ، ރައްޓެއްސެއްގެ ލަވައަކަށް އިސްޕަޔާވެގެން. ކޮންމެ މީހަކަށްވެސް އޮންނާނެދޯ ވެޑިންގް ސޯންގެއް. ލަވަ އެއްކޮށް ރިލީޒް ކުރާނީ ޒަކިއްޓެގެ އުފަންދުވަހު އެއީ، ފެބްރުއަރީ ތިނެެއްގައި އެކަމަކު އޭގެ ކުރިން ކުޑަ ޓީޒާއެއް ސައުންޑް ކްލައުޑްއަށް އަޕްލޯޑު ކުރާނަން،"\nމި ލަވައިގެ އިތުރުން އެހެން ލަވައެއްވެސް މި މަހު 24 ގައި ރިލީޒް ކުރާނެ ކަމަށް އޭނާގެ ޓްވިޓާ ގައި ވަނީ ބުނެފަ އެވެ. "ހީލާށޭ" ލަވައިގެ ޓީޒާއެއް މިހާރު ރިލީޒް ކުރިޔަސް މިމަހު ފަހުކޮޅު އެލަވައިގެ ވީޑިއޯއާއެކު ބެލުންތެރިންނަށް ފެންނާނެ އެވެ.\nޒަކިއްޓޭ ނެރޭ ދެ ލަވައަކީވެސް އޭނާގެ ފުރަތަމަ އަމިއްލަ އުފެއްދުމެވެ. މޯލްޑިވިއަން އައިޑަލްއަށްފަހު އޭނާ މި ދާއިރާއިން ނުގެއްލި މިއަހަރު ނެރޭ ފިލްމު "ގޮށްރާޅު" ގެ ވަރުގަދަ ރޯލަކުން ވެސް ފެންނާނެ އެވެ.


ދަރަވަންދޫ ފުޓްސަލް ފިއެސްޓާގެ ގުރުއަތުލުން މި މަހުގެ 11 ގައި ބާއްވަނީ! | Atoll News\nދަރަވަންދޫ ފުޓްސަލް ފިއެސްޓާގެ ގުރުއަތުލުން މި މަހުގެ 11 ގައި ބާއްވަނީ!\nޝާއިޢުކުރީ: މުޙައްމަދު އަފްރާޙް އޯގަސްޓް 4, 2021, 17:03\nދަރަވަންދޫ ފުޓްސަލް ފިއެސްޓާގެ ގުރުއަތުލުން މި މަހުގެ 11 ގައި ބާއްވަން ނިންމާފައިވާ ކަމަށް ދަރަވަންދޫ ކައުންސިލް އިދާރާ އިން ބުނެފި އެވެ.\nމި ފިއެސްޓާގެ ފޯކަލް ޕޮއިންޓު އިބްރާހިމް ހުސާމިން ވިދާޅުވީ މި އަހަރުގެ މުބާރާތުގައި އަންހެން5ޓީމާއި ފިރިހެން5ޓީމު ބައިވެރިވެފައިވާ ކަމަށެވެ. އަދި ގުރުއަތުނެގުން މި އޯގަސްޓު މަހުގެ 11 ގައި ބޭއްވުމަށް ނިންމާފައިވާ ކަމަށެވެ.\nއޭނާ ވިދާޅުވީ މިއަހަރުގެ ފިއެސްޓާގައި ނިންމާފައިވަނީ (އަންހެން އަދި ފިރިހެން ވަކިން) ކޮންމެ ޓީމެއް ކޮންމެ ޓީމަކާ ކުޅޭގޮތަށް ކަމަށެވެ. އަދި މެޗްތައް ކުޅެވޭނީ ރޭގަނޑު ކަމަށާއި ކޮންމެ ރެއަކު2މެޗު ކުޅޭނެ ކަމަށް ވެސް އޭނާ ވިދާޅުވި އެވެ.\nދަރަވަންދޫ ފުޓްސަލް ފިއެސްޓާ ފެށުމަށް ކުރިން ނިންމާފައި އޮތީ މިދިޔަ ޖުލައި މަހު 20 ވީ އަންގާރަ ދުވަހު އެވެ.\nނަމަވެސް ފިއެސްޓާ ފެށުން ލަސްކުރީ ޢީދު ބަންދާއި ޗުއްޓީގައި ކުޅިވަރު މުބާރާތްތައް ނުބޭއްވުމަށް އެޗްޕީއޭ އިން އިލްތިމާސް ކޮށްފައިވާތީ އެކަމަށް އިޖާބަ ދިނުމުގެ ގޮތުން ނެވެ. އެހެންވެ، މި ފިއެސްޓާ ފެށުމަށް މިހާރުނިންމާފައިވަނީ މި އޯގަސްޓު މަހުގެ 15 ވަނަ ދުވަހު އެވެ.\nފިއެސްޓާ ފަށާ ތާރީޚަށް ބަދަލު އައުމާއިގުޅިގެން ބައިވެރިވެފައިވާ ޓީމުތަކުން، ޓީމު ލިސްޓަށް އެއްވެސް އުނި އިތުރެއް ގެންނަން ބޭނުން ނަމަ، އޯގަސްޓް 10 ވަނަ ދުވަހުގެ މެންދުރު2ޖެހުމާއި ހަމައަށް އެ ފުރުސަތު މިހާރުވަނީ ހުޅުވާލާފަ އެވެ.\nމި ފިއެސްޓާގައި ބައިވެރިވެވެނީ ހަމައެކަނި ދަރަވަންދޫގެ ޓީމުތަކަށް ކަމަށްވާ އިރު، ކޮންމެ މުބާރާތެއްގައި ބައިވެރި ކުރެވޭނީ ވަކި ޓީމެއް ކަމަށް ދަރަވަންދޫ ކައުންސިލުން ވަނީ ބުނެފަ އެވެ.\nފާއިތުވި އަހަރުތަކުގައި މި މުބާރާތް ބާއްވާފައިވަނީ އަންހެން އަދި ފިރިހެން މުބާރާތަކީ ދެ މުބާރާތެއްގެ ގޮތުގައި ނަމަވެސް، މިއަހަރު ބާއްވާނީ ފިއެސްޓާއެއްގެ ގޮތުގަ އެވެ.\nމި މުބާރާތުގެ އޮންލައިން މީޑިއާ ޕާޓްނަރގެ ގޮތުގައި ހަމަޖައްސާފައިވަނީ އެޓޯލް ނިއުސް އެވެ. އަދި ޕްރިންޓިންގ ޕާޓްނަރގެ ގޮތުގައި ހަމަޖައްސާފައިވަނީ އެންޕްލަސް އެވެ.\nއެޓޯލް ނިއުސް އިން މިފަދަ މުބާރާތެއްގެ އޮންލައިން މީޑިއާ ޕާޓްނަރކަން ނެގި މިއީފުރަތަމަ ފަހަރެވެ.


Basthah hoadhumugai corruption hingi kamah bunaa massala ACC inn balanee | Mihaaru\nބަސްތައް ހޯދުމުގައި ކޮރަޕްޝަން ހިންގި ކަމަށް ބުނާ މައްސަލަ އޭސީސީން ބަލަނީ\nފަޔަ ޕްރޯ މޯލްޑިވްސް އިން ދެ އެއާޕޯޓަށް ގެނެސްފައިވާ ބަސްތައް: މިއީ ބާ ބަސްތަކެއް ކަމުގެ ތުހުމަތު އޭސީސީން އަންނަނީ ބަލަމުން. --ފޮޓޯ/ފަޔަ ޕްރޯ މޯލްޑިވްސް\n17 ޑިސެމްބަރ 2020 - 13:08\nހދ. ކުޅުދުއްފުއްޓާއި ހަނިމާދޫ އެއާޕޯޓަށް ދާ ފަސިންޖަރުންނަށް ޚާއްސަ ކޮށްގެން އާ ބަސްތަކެއް ގެނައުމުގެ ބީލަން ކާމިޔާބުކުރި ކުންފުނިން އޮޅުވާލައިގެން ބާ ބަސްތަކެއް ގެނެސް ހަވާލުކުރި ކަމަށް ތުހުމަތުކުރާ މައްސަލަ އެންޓި ކޮރަޕްޝަން ކޮމިޝަން (އޭސީސީ) އިން ތަހުގީގު ކުރަމުން އަންނަ ކަމަށް އެ ކޮމިޝަނުން މިއަދު ބުނެފި އެވެ.\nބަސްތައް ގެނައުމުގައި ކޮރަޕްޝަނަށް ތުހުމަތު ކުރެވޭ ކަންކަން ހިނގާފައިވާ ކަމަށް ހުށަހަޅާފައިވާ މައްސަލަ ކޮމިޝަނުން ބަލަމުން އައި ނަމަވެސް ތަހުގީގު ކުރިއަށް ގެންދާތީ އޭގެ ތަފުސީލެއް އޭސީސީގެ މީޑިއާ އޮފިޝަލް ހަސަން މަނިކު ނުދެއްވަ އެވެ.\nކުޅުދުއްފުއްޓަށް 30 މީހުންގެ ޖާގަ އަދި ހަނިމާދު އަށް 15 މީހުންގެ ޖާގައިގެ ބަހެއް ގެންނަން ހަވާލުކުރީ ފަޔަ ޕްރޯ މޯލްޑިވްސްއާ އެވެ. މި ޕްރޮޖެކްޓުގެ އަގު، އެނގިފައިވާ ގޮތުގައި، 1.7 މިލިއަން ރުފިޔާ އަށް ވުރެ ބޮޑެވެ.\nBaa basthakakaa Transport Ministry in havaalu vi massala eh fenmathi vejje!\nބްރޭންޑް ނިއު ވެހިކަލްތަކެއްގެ ގޮތުގައި ބޭނުންކޮށް ކުލަ ވެއްޓި، އެތެރެ ހަޑިވެފައިވާ ބަސްތައް ގެނައި ކަމުގެ ޝަކުވާ ބޮޑުވުމުން ޓްރާންސްޕޯޓު މިނިސްޓްރީން ވަނީ ކުޅުދުއްފުއްޓާއި ހަނިމާދު އަށް ޓީމެއް ފޮނުވައިގެން ބަސްތަކުގެ ހާލަތު ބަލައިފަ އެވެ. އިންސްޕެކްޝަނަށް ފަހު، ޓީމުން އެކުލަވައިލި ރިޕޯޓުގައި ބުނެފައި ވަނީ، ބަސްތައް ގެނައީ އޮޅުވާލައިގެން ކަމަށެވެ. އެއީ ކުރިން ބޭނުންކޮށް، އިންޖީނުގައި ދަބަރު ޖަހާފައިވާ ބަސްތަކެއް ކަމަށާއި އެއާޕޯޓާ ހަވާލުކޮށްފައި ވަނީ އަސްލު ކުލަ ފޮރުވަން ހުދު ކުލަ ލާފައި ކަމަށް އެ ރިޕޯޓުގައި ވެ އެވެ.\nއެ ރިޕޯޓުގައި، ފޮޓޯތަކާ އެކު ބަސްތަކުގެ ހާލަތު ސިފަކޮށްފައިވެ އެވެ. އިންސްޕެކްޝަނަށް ފަހު މައްސަލަ ބޮޑުވުމުން، ދެ ބަސް ހުޅުމާލެ ގެނެސް މަރާމާތުކޮށްގެން އަލުން މިހާރު ވަނީ ހަނިމާދު އާއި ކުޅުދުއްފުއްޓަށް ގެންގޮސްފަ އެވެ.\nއިންސްޕެކްޝަން ރިޕޯޓުގައި އެއީ ބާ ވެހިކަލްތަކެއް ކަމަށް ލިއެފައި ވަނިކޮށް، އެ ބަސްތަކެއް މަރާމާތުކޮށްފައި ހަވާލުކުރުމުން ރީޖަަނަލް އެއާޕޯޓްސް ވަނީ އެ ތަކެއްޗާ ހަވާލުވެފަ އެވެ. އެކަމަކު ދެ އެއާޕޯޓުން ބަސްތަކާ ހަވާލުނުވާތީ ބޭނުންކުރަން އަދި ނުފަށަ އެވެ.\nޓްރާންސްޕޯޓު މިނިސްޓްރީގެ ރީޖަނަލް އެއާޕޯޓްސް ހިންގުމާ ހަވާލުވެ ހުންނެވި ސާމީ އަގީލް ވިދާޅުވެފައި ވަނީ ދެ އެއާޕޯޓަކަށް ގެނައި "ބަސްތަކެއް ރިޖެކްޓްކުރި ކަމެއް އަޅުގަނޑަކަށް ނޭނގޭ" ކަމަށެވެ. މިނިސްޓްރީން ޓީމެއް ފޮނުވައިގެން އިންސްޕެކްޝަނެއް ހެދި ކަން އެނގިވަޑައިގަންނަވާތޯ އެހުމުން ވެސް ވިދާޅުވީ އޭނާއަކަށް އެފަދަ އިންސްޕެކްޝަނެއްގެ ރިޕޯޓެއް ލިބިވަޑައިނުގަންނަވާ ކަމަށެވެ.\nސާމީ ވިދާޅުވި ގޮތުގައި ފަޔަ ޕްރޯ އިން ބަސްތައް ގެނައީ އެއްބަސްވުމާ އެއްގޮތަށެވެ. އެއާޕޯޓުގައި ބަސްތައް ގެންގޮސްފައި އެ ވަނީ އެހެންވެ ކަމަށް އޭނާ ވިދާޅުވި އެވެ.\nއިންޑިއާ އިން ގެނެސް ދެ އެއާޕޯޓާ ހަވާލުކުރީ ބާ ބަސްތަކެއް ކަމަށް ކުރާ ތުހުމަތު ފަޔަ ޕްރޯ އިން ދޮގުކުރެ އެވެ. އެތަނުގެ އިސް ބޭފުޅަކު ވިދާޅުވީ އެއީ ބޭނުންކޮށްފައި ހުރި ބަސްތަކެއް ކަމުގެ ރިޕޯޓް ހެދީ ވަރަށް ބޮޑަށް ސިޔާސީ ވިސްނުމެއްގައި އިލްޒާމް އެޅުވުމުގެ ގޮތުން ކަމަށެވެ. ސިޔާސީ ގޮތުން އެފަދަ ރިޕޯޓެއް ނެރުނީ، ޓްރާންސްޕޯޓް މިނިސްޓްރީގެ ސިޔާސީ ބައެއް ބޭފުޅުން މި ޕްރޮޖެކްޓް ދޭން ބޭނުންވާ ބަޔަކަށް ބީލަން ކާމިޔާބު ނުވުމުން ކަމަށް ފަޔަ ފްރޯ އިން ބުންޏެވެ.\n"ޓްރާންސްޕޯޓުން އެދުނު ސްޕެސިފިކޭޝަނާ އެއްގޮތަށް އާ ބަސްތަކެއް ހަވާލުކުރީ. ބަސްތައް ކަނޑުމަގުން ގެނެސް ބޭލިއިރު، ހިރަފުސް އަރައި ލޮނުގެ އަސަރު ކޮށްފައި ހުރެދާނެ. ނުވަތަ އަރުވާ ބޭލުމުގައި މާކެއް ވެސް ހުރެދާނެ. އެކަމަކު އެއީ ބްރޭންޑް ނިއު އެއްޗެހިތަކެއް،" އޭނާ ވިދާޅުވި އެވެ.\nދިވެހި ސަރުކާރު އެންޓި ކޮރަޕްޝަން ކޮމިޝަން ކޮރަޕްޝަން ޓްރާންސްޕޯޓް މިނިސްޓްރީ ހަނިމާދޫ އެއާޕޯޓް ކުޅުދުއްފުށި އެއާޕޯޓް\n20 ކޮމެންޓް, 23 ރިއެކްޝަންސް\nސާ މީ އަޤީލް އަކީ ކާކުތަ ކުރިން ފިނޭންސް ޓެންޑަރކަ ންތަކާއުޅުނުތަ އެހެންވިއްޔާ އޭނަހަދާނީ ދޮގު އޭނަޔަށްއެގޭނެ\nޢޭސީސީގަ އޮންނަ އިންޓެލިޖެންސް ޓީމް މީ ކީއްކުރާ ބައެއްތަ.؟ މިގައުމުގައި ކިތަންމެ ބޮޑު ކޮރޮޕްޝަން ކަންތައްގަދެއް ހިންގާ ނިމޭއިރުވެސް މިމީހުންނަކަށް ހަމަ ރޭކާލާކަމަކަށް ނޫވޭ . ޑެން ސޯޝަލް މީޑިޔާ ކެކިގަތީމާ ކޮންމެވެސް އެއްޗެކޭ މިކިޔަނީ. ޙިއުމަންރައޓުސް ކޮމިޝަން ވެސް އެކަހަލަ ހިތަކަށއ ފުރުކޭ ތަނެއް\nރޯޔަލް ރޭޕް، ރޯޔަލް ވައްކަން ސާބިތުވާނެ އެއްވެސްގޮތެއް ނޯންނާނެ، ޕީޖީން އަނބުރާ ފޮނުވާލާފަ ބުނާނީ ތަހްޤީގް ފުރިހަމަ ނުވޭ، އެއްމެ ފަހުން ފޮނުވާލީ ބޭޤަމްގެ މައްސަލަ، މިހާރު އެމައްސަލަވެސް އޮބުނީ، ތިޔަ ބަސްތައް ގަންނަން ހަވާލްކުރި ކުންފުނީގަ އިސްކޮންތިބީ ކޮންބަޔެއްކަން މިހާރު އިންގޭނެ، ކުރިންވެސް ވައްކަން، މިހާރުވެސް ވައްކަން،،،\nތިކަންދާނީ ބޮނޑުނަގުލުން ހަމައެކަނި އޮންނަނީ ފަލަސުރުހީގަ އެނިމުނީ\n1.7މިލިއަން އަކަށް 30މެެހުންގެ ބަހަކާ 15 މީހުންގެ ބަހެއް ނުލިބޭނޭ ..\nއޭސީސީ ގެ މެމްބަރުން މާދަމާ ތިމައްސަލައިގަ ޓްރާންސްޕޯޓް މިނިސްޓްރީއަށް ހާޒިރުކުރާނެ.\nހާޒިރު ކޮށްފަ ބުނާނީ އެ ބަސްތަކަކީ ފެކްޓަރީ އިން އެސެމްބްލް ކުރި ގޮތަށް ގެނައި އެއްޗެކޭ މިރާއްޖޭ މީހުން ފެކްޓަރީތަކުގަ މަސައްކަތް ނުކުރާތީ ނޭގެނީއޭ. އެހެންވީމަ އޭސީސީ އިންވެސް ދެން ދާނީ ފެކްޓަރީއަށް ގޮސް ބަލާ އިރު އެވާނީ ހަމަ ތެދަށް. އެހިސާބުން ތިމައްސަލަ ނިމުނީ. އެ އީ ހަމަ އާރޯ ބާ ބަސްތަކެއް ސާމީ ހަދަނީ ދޮގު.\nސާމީއަގީލް އިތުރު ފުޅު ނުހައްދަވާ ތިބޭފުޅާއަށް މި ބަސް ތަކާބެހޭގޮތުން ނޭނގޭ އެކައްޗެއް ވެސް ނޯންނާނެ އަޅުގަނޑައް އެގޭތީމިބުނަނީ\nއަދުން އަޅުވާފަ ހުރިބަސްތަކެއް ވީމަތިކަމެއް ނުބެލޭނެ.\nމުސާރަނަގައިގެންތިބި މުވައްޒަފުންގެ އިހުމާލް ތިކަމުގައި އޮތީ.ނާގާބިލްސަރުކާރެއް.ޗަސްބެއްނެތްވެރިއެއް.


Dhunfathuge Dhumun Thuhthu Kudhinnah Libey Gellun Engeytha? – adduLIVE\nދުންފަތުގެ ދުމުން ތުއްތު ކުދިންނަށް ލިބޭގެއްލުން އެނގޭތަ؟\nJan 17, 2019, 11:22 ޝަބްނަމް ރަޝީދު\nBad father is smoking and holding little baby in hands.\nދުންފަތާއި ދެކޮޅަށް މަސައްކަތްކުރާ ތަފާތު ޖަމިއްޔާތައް މިހާރުވަނީ ދުނިޔޭގެ އެކިކަންކޮޅުތަކުގައި އުފެދިފައެވެ. އެ ޖަމިއްޔާތަކުން ދުންފަތުގެ އިސްތިއުމާލް ކުރުން ހުއްޓުވުމަށް ކުރެވޭ ކެޕްޕޭން ތަކުގެ ސަބަބުން ވަރަށް ގިނަބަޔަކަށް ދުންފަތުން ލިބޭގެއްލުން އެނގި ދުންފަތާއި ދުރަށް ދިއުމަށް މަސައްކަތްކުރެއެވެ. ރާއްޖެއަށް ބަލާއިރު އެކި އެކި ކެމްޕޭންތައް މިކަމާއި ދެކޮޅަށް ކުރާކަމީ ފާހަގަކޮށްލެވޭ ކަމެކެވެ. ޓީވީގެ ޒަރިއްޔާއިންނާއި ރަށުތެރޭގައި ބެހެއްޓޭ ބައެއް ބެނާތަކުން ވެސް ދަނީ ދުންފަތުން ލިބޭ ގެއްލުން ފާހަގަކޮށް އޭގެ މައުލޫމާތު ރައްޔިތުންނާއި ހަމަޔަށް ފޯރުކޮށް ދެވޭތޯ ބަލަމުންނެވެ.\nމިވަރަކުން ފުދުނީކީއެއް ނޫނެވެ. ވަކި ތަންތަނުގައި ދުންފަތުގެ އިސްތިއުމާލުކުރާ މީހާ ޖޫރިމަނާ ކުރެވޭފަދަ ގޮތެއް ވެސް ސަރުކާރުން ވަނީ ތައާރަފްކޮށްފައެވެ. އެހެން ނަމަވެސް ސުވާލަކީ އެޔަށް ތަބާވަނީ ކިތައް މީހުންތޯއެވެ؟ ތަބާނުވާ ކިތައް މީހުން މިހާތަނަށް ޖޫރިމަނާ ކުރެވިފައިވޭތޯއެވެ.\nދުންފަތުގެ އިސްތިއުމާލު ކުރާ މީހާގެ އިތުރުން ޅަދަރިންނަށް އެ ދުމުގެ ސަބަބުން ކުރާ އަސަރު ނުހަނު ބޮޑެވެ. ބައެއް މައިންބަފައިންނަށް ދުންފަތުގެ ދުމުން ތިމާގެ ޅަދަރިންނަށް ކުރާ ގެއްލުންދެނިވި އަސަރު އެގޭނަމަ ދުންފަތުގެ އިސްތިއުމާލުކުރުން މުޅިންހުއްޓާލާނެކަމީ ޝައްކެއް ހުރި ކަމެއް ނޫނެވެ.\nދުންފަތުގެ ދުމުން ކުޑަކުދިންނަށް ވަރަށް ބޮޑެތި ގެއްލުންތައް ލިބެއެވެ. ކުޑަކުދިންގެ ހަށިގަނޑަށް މިގޮތަށް ދުން ވާސިލްވަނީ، އާއިލާގެ ކޮންމެވެސް މީހަކު އެކުދިން ގާތުގައި ވަނިކޮށް ދުންފަތުގެ އިސްތިއުމާލްކުރުމުންނެވެ. ގިނަ ފަހަރަށް ދަރިފުޅު އުރާލައިގެން ހުރެ ބައްޕަ ސިނގިރޭޓް ބޯ މަންޒަރު މަދުން ނަމަވެސް ފެނެއެވެ. ހެޔޮވާނީ ކިހިނަކުންތޯއެވެ.\nމާބަނޑު ދުވަސްވަރު ދުންފަތުގެ އިސްތިއުމާލުކުރުމުން ލިބޭގެއްލުމުގެ ތެރޭގައި ކުޑަދަރިފުޅު ދުނިޔެއަށް އުފަންވުމުގެ ކުރިން ދުމުގެ ސަބަބުން ފިޒިކަލްގޮތުން އެދަރިފުޅަށް ގެއްލުން ލިބިއެވެ. މާބަނޑު ދުވަސްވަރު މައިމީހާ ދުންފަތުގެ އިސްތިއުމާލުކުރާނަމަ ނިކޮޓިންއާއި، އެހެނިހެން ވިހަމާއްދާތައް ޕްލެސެންޓާ( މަސް) ހުރަސްކޮށް ކުޑަދަރިފުޅުގެ ލޭގެތެރެއަށް ވާސިލްވެއެވެ. މިކަމުގެ ސަބަބުން ތަފާތު މައްސަލަތައް މެދުވެރިވާގޮތްވެއެވެ. އޭގެ ތެރޭގައި ދަރިފުޅު ބައިގެންދިއުން، ދުވަސް ނުފުރާ ވިހެއުން، ދަރިފުޅުގެ ބަރުދަން ލުއިވުން، ދަރިފުޅުގެ ހަށިގަނޑުގައި އައިބުއުފެދުމުގެ ފުރުސަތު ބޮޑުވުން، ޅަދުވަހު ޖެހޭ ބައެއް ބާވަތުގެ ކެންސަރަށް ހުށަހެޅޭލެއް އަވަސްވުން، ބޮޑުވުން ލަސްވުން ހިމެނެއެވެ.\nކުޑަކުދިންނާއި،ތުއްތު ކުދިންނަށް ދުމުގެ އަސަރުކުރާ މިންވަރު މަތީ ކީއްވެކަން އެނގޭހެއްޔެވެ؟ އެއީ ކުޑަކުދިން ނޭވާލާމިންވަރު އިތުރުވާތީއެވެ. ތުއްތު ކުދިންގެ ފުއްޕާމޭ އޭގެ ފުރިހަމަ ދަރަޖައަށް ބޮޑުނުވެއިނުމުން ހަލާކުވާލެއް ފަސޭހަވެއެވެ. ކުޑަކުދިންނަށް އެކުދިންނަށް ވާގޮތް ކިޔައިދޭން ނޭގުނެއެވެ. އެހެން ކަމުން ކުރިން ފިޔަވަޅެއް އެޅުމުގެ ފުރުސަތު ގެއްލެއެވެ. އަދި މީގެ އިތުރުން މިފަދަ ދުމުން ސަލާމަތް ވުމަށް އެކުދިންގެ ނަފުސު ނުކުޅެދިގެންވެއެވެ.\nބައެއް ދިރާސާތައް ބުނާގޮތުގައި ދުންފަތުގެ އިސްތިއުމާލު ކުރާ އަންހެނުންގެ ތެރެއިން މާބަނޑުވުމުން ދުންފަތުގެ އިސްތިއުމާލު ކުރުމާއި ދުރުވާ އަންހެނުންގެ ތެރެއިން ގިނަބަޔަކު ވިހެއުމަށް ފަހު އަނެއްކާ ވެސް ދުންފަތުގެ އިސްތިއުމާލުކުރަން ފަށައެވެ. މިކަމުގެ ސަބަބުން ލިބިފައިވާ ތުއްތު ދަރިފުޅަށް ވަރަށް ގިނަ މައްސަލަތައް މެދުވެރިވުމަށް މަގުފަހިކުރުވައެވެ. މިގޮތުން ފާހަގަކޮށްލެވޭ ކަންތަކުގެ ތެރޭގައި ކުއްލިއަކަށް ގޮތްނޭގިމަރުވުން ހިމެނެއެވެ. މާބަނޑު ދުވަސްވަރާއި، ވިހެއުމަށް ފަހުވެސް ދުންފަތުގެ އިސްތިއުމާލު ކުރާ މީހުންނަށް ލިބޭދަރިން މިގޮތަށް މަރުވުމުގެ ފުރުސަތު ބޮޑެވެ. ނޭވަޔަށް އުދަގޫކުރުމާއި ނޭވާލާ ނިޒާމަށް ޖެހޭ ބަލިތަކާއި، ކަރުތެރެ ފާރުވުން ފަދަ ކަންތަކަށް ހުށަހެޅޭލެން އަވަސްވުމާއި "ގްލޫ އިއަރ" ކިޔާ ކަންފަތުގެ ބައްޔެއް ކުރިމަތިވުން ހިމެނެއެވެ. އެބަލި ކުރިމަތިވުމުން ކުޑަކުދިންނަށް ބީރުވުމުގެ މައްސަލަ ކުރިމަތިކުރުވާ އެއްސަބަބެވެ. އަވަހަށް ވަރުބަލިވެ، ބާރުދެރަވުން މިއީވެސް ދިމާވާ މައްސަލައެކެވެ.\nދުންފަތުގެ ދުމުން ކުޑަކުދިންނަށް ނަފްސާނީ ގޮތުން ކުރާ އަސަރުތަކުގެ ތެރޭގައި ކުޑަކުދިންގެ ކުރިމަތީގައި ދުންފަތުގެ އިސްތިއުމާލު ކުރުމުގެ ސަބަބުން ނަފްސާނީގޮތުން އެކަމުގެ އަސަރު ދަރިންނަށް ކުރެއެވެ. ގިނަފަހަރު ދުންފަތުގެ އިސްތިއުމާލުކުރާ މީހުންގެ ދަރިން ބޮޑުވުމުން ދުންފަތުގެ އިސްތިއުމާކުރަން ފަށައެވެ. ދުންފަތުގެ އިސްތިއުމާލު ނުކުރާނަމަ އޭގެ ދުމުން ދަރިން ސަލާމަތްވުމުގެ އިތުރުން ގެއްލުންހުރި މިއާދައާއި، ދަރިން ދުރުކުރުމުގައި އެހީތެރިވެދެއެވެ.\nދުންފަތުގެ ދުމުން ތިމާގެ ދަރިން ސަލާމަތް ކުރާނީ ކިހިނެއް؟\nދުންފަތުގެ އިސްތިއުމާކުރުން މުޅިން ހުައްޓާލުމަކީ މިކަމަށް އޮތް އެންމެ ރަގަޅު ހައްލެވެ. ނަމަވެސް ކުއްލިއަކަށް މިގޮތަށް ހުއްޓާލުން ވަރަށް ގިނަމީހުންނަށް އުދަގޫކަމަކަށްވެއެވެ. އެހެންކަމުން މަޑުމަޑުން ހުއްޓާލެވޭތޯ މަސައްކަތްކުރާށެވެ. އަދި މިގޮތަށް ހުއްޓާލުމަށް މަސައްކަތްކުރާ ދުވަސްވަރު ތިރީގައި މިބަޔާންކުރާ ގޮތަށް އަމަލުކުރެވިދާނެއެވެ.\n– ދަރިންގެ ކުރިމަތީގައި ދުންފަތުގެ އިސްތިއުމާލުނުކުރާށެވެ. އެހެނީ މިގޮތަށް ކުރާނަމަ ދަރިންނަށް އެއީ ރަގަޅު އާދައެއް ކަމަށް ވިސްނި، ބޮޑުވުމުން ދުންފަތުގެ އިސްތިއުމާލު ކުރަންފެށުމަކީ ގާތްކަމެކެވެ.\n– ގެއިންބޭރުގައި ދުންފަތުގެ އިސްތިއުމާލުކުރާށެވެ. ގޭތެރޭގައި ކުރާނަމަ ކުދިން ވަދެނަހަދާ ތަނެއްގައި ނުވަތަ ބެލްކަނިފަދަ ތަނެއްގައި ހުރެވިދާނެއެވެ.\n– ކާރުފަދަ ތަކެތި ބޭނުންކުރާނަމަ އޭގެތެރޭގައި ދުންފަތުގެ އިސްތިއުމާލު ނުކުރާށެވެ.\n– ހޮޓާ ނުވަތަ ރެސްޓޯރަންޓް ފަދަ ތަންތަނަށްދާއިރު ދުންފަތުގެ އިސްތިއުމާލުކުރުން މަނާ ހިސާބެއްގައި އިންނާށެވެ.\n– އެހެންމީހުން ގޭތެރޭގައި ދުންފަތުގެ އިސްތިއުމާލުކުރިޔަ ނުދޭށެވެ. ގޭތެރޭގައި އަޅިކެނޑި ފަދަ ތަކެތި ނުބަހައްޓާށެވެ.